金元词选（百衲本）

——vivo注：

*目前所见，金元词并无体量适当且声誉颇佳的独立选本，颇为遗憾，于是我想了一个办法，把散见于其他诸种图书里的相关作品摘录提取出来，用百衲本的形式汇为一编，以成全帙。*

*全书以《金元明清词鉴赏辞典》（唐圭璋、钟振振 主编）为底本，绿色标注词作录自《金元明清词鉴赏辞典》（同名书，王步高 主编）红色标注词作录自《金元词一百首》（ 陶然 编纂），橙色标注词录自《历代词萃》（张璋选编 黄畲笺注），蓝色标注词作录自《历代词选》（ 程郁缀 选注），紫色标注词作录自《金元明清词选》（夏承焘、张璋 编选）*

🟩宇文虚中 一首

宇文虚中（1079-1146）字叔通，成都华阳（今四川成都）人。宋徽宗大观三年（1109）进士，累官至中书舍人。宣和间，宋、金合谋伐辽，虚中以辽亡金必为患，力谏之，触执政怒，降官。高宗建炎二年（1128），以资政殿大学士使金，被留。在金屡迁至礼部尚书、翰林学士承旨，封河内郡开国公，号为“国师”。金人每欲南侵，辄以费财劳人为言以谏止。金熙宗皇统间，诸俘虏谋奉虚中为帅，夺兵仗奔南宋，事觉，系诏狱。先是，虚中恃才轻肆，好讥讪女真人，达官贵人往往积不平，乃乘机罗织锻炼，指所藏图书为反具，处以极刑，全家老幼百口同日受焚死。南宋孝宗淳熙间，赠开府仪同三司，谥肃愍。宁宗开禧初，加少保，赐姓赵氏。虚中富才艺，善诗文，有集行世，今不传。存词二首，见宋王灼《碧鸡漫志》、金刘祁《归潜志》，皆寓故国之思。

〇迎春乐

立春

宝幡彩胜堆金缕，双燕钗头舞。人间要识春来处：天际雁，江边树。

故国莺花又谁主？念憔悴、几年羁旅。把酒祝东风，吹取人归去！

〇念奴娇

疏眉秀目。看来依旧是，宣和妆束。飞步盈盈姿媚巧，举世知非凡俗。宋室宗姬，秦王幼女，曾嫁钦慈族。干戈浩荡，事随天地翻覆。 一笑邂逅相逢，劝人满饮，旋旋吹横竹。流落天涯俱是客，何必平生相熟。旧日黄华，如今憔悴，付与杯中醁。兴亡休问，为伊且尽船玉。

🟩吴激 六首

吴激（？-1142）字彦高，号东山，建州（今福建建瓯一带）人。初仕于宋，后出使金邦，以知名被留，命为翰林待制。金熙宗皇统二年（1142），出知深州（今河北深县一带），到官三日卒。激为北宋著名书画家米芾之婿，亦善书画，俊逸得芾笔意。工诗能文。尤精于词，与蔡松年齐名，号“吴蔡体”，元好问推为“国朝第一手”（《中州甲集》）。所作多故国之思，于感慨中饶伊郁，善化用前人成句，剪接点缀若天成。有《东山集》行世，今已不传。存词十首，散见于金元好问《中州乐府》、元吴师道《吴礼部诗话》、明《永乐大典》等。

〇诉衷情

夜寒茅店不成眠，残月照吟鞭。黄花细雨时候，催上渡头船。 鸥似雪，水如天，忆当年。到家应是，童稚牵衣，笑我华颠。

〇人月圆

宴张侍御家有感

南朝千古伤心事，犹唱《后庭花》。旧时王谢，堂前燕子，飞向谁家？ 恍然一梦，仙肌胜雪，宫髻堆鸦。江州司马，青衫泪湿，同是天涯。

〇满庭芳

千里伤春，江南三月，故人何处汀州？满簪华发，花鸟莫深愁。烽火年年未了，清宵梦、定绕林丘。君知否，人间得丧，一笑付文楸。 幽州。山偃蹇，孤云何事，飞去还留？问来今往古，谁不悠悠。怪底眉间好色，灯花报、消息刀头。看看是，珠帘暮卷，天际识归舟。

〇木兰花慢

中秋

敞千门万户，瞰沧海，烂银盘。对沆瀣楼高，储胥雁过，坠露生寒。阑干，眺河汉外，送浮云尽出众星干。丹桂霓裳缥缈，似闻杂佩珊珊。

长安，底处高城？人不见，路漫漫。叹旧日心情，如今容鬓，瘦沈愁潘。幽欢，纵容易得，数佳期、动是隔年看。归去江湖一叶，浩然对影垂竿。

〇春从天上来

会宁府遇老姬，善鼓瑟，自言梨园旧籍，因感而赋此

海角飘零。叹汉苑秦宫，坠露飞萤。梦里天上，金屋银屏。歌吹竞举青冥。问当时遗谱，有绝艺、鼓瑟湘灵。促哀弹，似林莺呖呖，山溜泠泠。梨园太平乐府，醉几度东风，鬓变星星。舞彻中原，尘飞沧海，风雪万里龙庭。写胡笳幽怨，人憔悴、不似丹青。酒微醒，对一窗凉月，灯火青荧。

〇风流子

书剑忆游梁。当时事，底处不堪伤。念兰楫嫩漪，向吴南浦；杏花微雨，窥宋东墙。凤城外，燕随青步障，丝惹紫游缰。曲水古今，禁烟前后；暮云楼阁，春草池塘。 回首断人肠。年芳但如雾，镜发已成霜。独有蚁尊陶写，蝶梦悠扬。听出塞琵琶，风沙淅沥；寄书鸿雁，烟月微茫。不似海门潮信，能到浔阳。

🟩蔡松年 六首

蔡松年（1107-1159）字伯坚，号萧闲老人。本宋人，徽宗宣和末从父靖守燕山（今北京），降金，除真定府（今河北正定一带）判官，自此为真定人。尝从都元帅兀术伐宋。熙宗皇统元年（1141），兀术入为左丞相，荐其为刑部员外郎。七年（1147），迁左司员外郎。海陵王时，以其为兀朮军中旧交，又以其家世任宋，为谋伐宋计，欲高其位以耸南人观听，故累擢至右丞相，加仪同三司，封卫国公。卒，加封吴国公，谥文简。文辞清丽，与吴激齐名，时号“吴蔡体”。有《萧闲公集》。词曰《明秀集》，以雄爽隽逸冠冕一时，金魏道明曾为之注。

〇相见欢

九日种菊西岩，云根石缝，金葩玉蕊遍之。夜置酒前轩，花间列蜜烛，风泉悲鸣，炉香蓊于岩穴。故人陈公辅坐石横琴，萧然有尘外趣，要余作数语，使清音者度之

云闲晚溜琅琅。泛炉香。一段斜川松菊瘦而芳。

人如鹄，琴如玉，月如霜。一曲清商人物两相忘。

〇减字木兰花

中秋前一日，从赵子坚索酒

春前雪夜，醉玉峥嵘花上下。几许悲欢？明夜秋河转玉盘。 高楼远笛，光到东峰横眼碧。招我吟魂，教卷澄江入酒尊。

〇鹧鸪天

赏荷

秀樾横塘十里香，水花晚色静年芳。胭脂雪瘦薰沉水，翡翠盘高走夜光。 山黛远，月波长，暮云秋影照潇湘。醉魂应逐凌波梦，分付西风此夜凉。

〇满江红

安乐岩夜酌，有怀恒阳家山

半岭云根，溪光浅、冰轮新浴。谁幻出、故山邱壑，慰予心目？深樾不妨清吹度，野情自与游鱼熟。爱夜泉、徽外两三声，琅然曲。 人间世，争蛮触。万事付，金荷酵。老生涯、犹欠谢公丝竹。好在斜川三尺玉，暮凉白鸟归乔木？向水边、明秀倚高峰，平生足。

〇念奴娇

仆来京洛三年，未尝饱见春物。今岁江梅始开，复事远行。虎茵、丹房、东岫诸亲友折花酌酒于明秀峰下，仍借东坡先生赤壁词韵，出妙语以惜别。辄亦继作，致言叹不足之意

倦游老眼，负梅花京洛，三年春物。明秀高峰人去后，冷落清辉绝壁。花底年光，山前爽气，别语挥冰雪。摩挲庭桧，耐寒好在霜杰。 人世长短亭中，此身流转，几花残花发。只有平生生处乐，一念犹难磨灭。放眼南枝，忘怀尊酒，及此青青发。从今归梦，暗香千里横月。

〇念奴娇

还都后，诸公见追和赤壁词，用韵者凡六人，亦复重赋

《离骚》痛饮，问人生佳处，能消何物？江左诸人成底事，空想岩岩青壁。五亩苍烟，一丘寒玉，岁晚忧风雪。西州扶病，至今悲感前杰。 我梦卜筑萧闲，觉来岩桂，十里幽香发。块磊胸中冰与炭，一酌春风都灭。胜日神交，悠然得意，遗恨无毫发。古今同致，永和徒记年月。

〇水调歌头

丙辰九日，从猎涿水道中

星河淡城阙，疏柳转清流。黄云南卷千骑，晓猎冷貂裘。我欲幽寻节物，只有西风黄菊，香似故园秋。俯仰十年事，华屋几山邱。 倦游客，一樽酒，便忘忧。拟穷醉眼何处，还有一层楼。不用悲凉今昔，好在西山寒碧，金屑酒光浮。老境玩清世，甘作醉乡侯。

〇石州慢

高丽使还日作

云海蓬莱，风雾鬓鬟，不假梳掠。仙衣卷尽云霓，方见宫腰纤弱。心期得处，世间言语非真，海犀一点通寥廓。无物比情浓，觅无情相博。

离索。晓来一枕余香，酒病赖花医却。滟滟金尊，收拾新愁重酌。片帆云影，载将无际关山，梦魂应被杨花觉。梅子雨丝丝，满江干楼阁。

〇念奴娇

九日作

倦游老眼，放闲身，管领黄花三日。客子秋多茅舍外，满眼秋岚欲滴。泽国清霜，澄江爽气，染出千林赤。感时怀古，酒前一笑都释。 千古栗里高情，雄豪割据，戏马空陈迹。醉里谁能知许事，俯仰人间今昔。三弄胡床，九层飞观，唤取穿云笛。凉蟾有意，为人点破空碧。

〇尉迟杯

紫云暖。恨翠雏珠树双栖晚。小花静院相逢，的的风流心眼。红潮照玉碗。午香重，草绿宫罗淡。喜银屏小语，私分麝月，春心一点。 华年共有好愿。何时定妆鬟，暮雨零乱。梦似花飞，人归月冷，一夜小山幽怨。刘郎兴，寻常不浅。况不似、桃花春溪远。觉情随、晓马东风，病酒余香相伴。

🟩完颜亮

完颜亮（1122-1161），金海陵王名，字元功，辽王宗干第二子。喜读书，有文才，其诗固雄鸷，词亦如之。后为部下所杀。

〇昭君怨

雪

咋日樵村渔浦，今日琼川银渚。山色卷帘看，老峰峦。 锦帐美人贪睡，不觉天孙剪水。惊问是杨花？是芦花？

〇鹊桥仙

待月

停杯不举，停歌不发，等候银蟾出海。不知何处片云来，做许大、通天障碍。虯髯捻断，星眸睁裂，唯恨剑锋不快。一挥截断紫云腰，仔细看、嫦娥体态。

〇念奴娇

天丁震怒，掀翻银海，散乱珠箔。六出奇花飞滚滚，平填了，山中丘壑。皓虎颠狂，素麟猖獗，掣断真珠索。玉龙酣战，鳞甲满天飘落。谁念万里关山，征夫僵立，缟带占旗脚。色映戈矛，光摇剑戟，杀气横戎幕。貔虎豪雄，偏裨真勇，非与谈兵略。须拚一醉，看取碧空寥廓。

🟩张中孚一首

张中孚，字信甫，世居安定（在今甘肃宁县境），其先人后来徙居张义堡（在今宁夏固原西南六十里）。父达仕宋至太师，封庆国公。宋徽宗朝以父荫补承节郎，累官知镇戎军兼安抚使。天会九年（1131）入金为镇洮军节度使知渭知，兼经原路经略安抚使。天德二年（1150）拜参知政事。贞元元年（1153）迁尚书左丞，封南阳郡王。三年（1155）以疾告老，封宿王，移南京留守，又进封崇王。卒年五十九，加赠邓王。性孝友刚毅，喜读书，能书翰，自号长谷老人，有《三谷集》。

〇蓦山溪

山河百二，自古关中好。壮岁喜功名，拥征鞍、貂裘绣帽。时移事改，萍梗落江湖，听楚语，厌蛮歌，往事知多少！ 苍颜白发，故里欣重到。老马省曾行，也频嘶、冷烟残照。终南山色，不改旧时青，长安道，一回来，须信一回老。

🟩耶律履 一首

耶律履（1131-1191）字履道，号忘言居士，契丹族人。辽太祖阿保机之八世孙，出太祖长子东丹王倍一系。家广宁（今辽宁北镇）。博学多艺，通《易》、《太玄》，精究阴阳历数，善属文。初举进士，厌搜检书册之烦琐，乃弃之。荫补承奉班祗候、国史掾。以学行事金世宗，特见亲任。历官蓟州（今天津蓟县一带）刺史、翰林修撰、直学士、待制、礼部尚书、参知政事，赐进士。章宗明昌元年（1190），进尚书右丞。卒，谥文献。有集行世，今不传。存词三首，见明《永乐大典》。履于苏轼最为服膺，所为诗词，清逸高健，犹见师事东坡之迹。

〇虞美人

寄云中完颜公

水收霜落云中早，群雁云中道。夜来明月过西山，料得水边石上不胜寒。 黄尘堆里人相看，未惯云林眼！当年曾说探崆峒，怕有《黄庭》消息寄西风。

🟩元德明 一首

元德明（1159-1206），名不详，德明其字。太原秀容（今山西忻县）人。金著名文学家好问之父。累举不第，放浪山水间，饮酒赋诗以自适。年四十八，终于家。有《东岩集》。其诗清美圆熟，不事雕饰，无山林枯槁之气。存词一首，见《中州乐府》，格亦如诗。

〇好事近

次蔡丞相韵

梦破打门声，有客袖携团月。唤起玉川高兴，煮松檐晴雪。 蓬莱千古一清风，人境两超绝。觉我胸中黄卷，被春云香彻。

🟩蔡珪 一首

蔡珪（？-1174）字正甫，真定（今河北正定）人。松年之子。七岁赋菊诗，语意惊人。金海陵王天德三年（1151）进士。历任澄州（今辽宁海城一带）军事判官、三河（今属河北）主簿、翰林修撰、同知制诰、户部员外郎兼太常丞、河东北路转运副使，官至礼部郎中，封真定县男。以风疾不能言致仕，寻卒。珪辨博当时号为第一，凡朝廷制度损益，多为编类详定检讨删定官。著有《补正水经》、《南北史志》、《续金石遗文跋尾》、《晋阳志》等。存词一首，见《中州乐府》。

〇江城子

王温季自北都归，过余三河，坐中赋此

鹊声迎客到庭除。问谁欤？故人车。千里归来，尘色半征裾。珍重主人留客意，奴白饭，马青刍。

东城入眼杏千株。雪模糊，俯乎湖。与子花间，随分倒金壶。归报东垣诗社友，曾念我，醉狂无？

🟩刘著 一首

刘著字鹏南，号玉照老人，舒州皖城（今安徽潜山）人。北宋徽宗政和、宣和间进士。入金，历仕州县。年六十余（约海陵王时），始入翰林，充修撰。官终忻州（今山西忻县一带）刺史。存词一首，见《中州乐府》。

〇鹧鸪天

雪照山城玉指寒，一声羌管怨楼间。江南几度梅花发，人在天涯鬓已斑。 星点点，月团团，倒流河汉入杯盘。翰林风月三千首，寄与吴姬忍泪看。

🟩赵可 四首

赵可字献之，号玉峰散人，泽州高平（今属山西）人。少轻俊，卓荦不羁，博学多才，文章健捷，金海陵王天德、贞元间有声场屋。贞元二年（1154）进士。官至翰林直学士。一时诏诰，多出其手，典雅为流辈所服。晚年使高丽（今朝鲜），归而下世。工歌诗乐府，有《玉峰散人集》，今不传。存词十一首，见《中州乐府》、《归潜志》。或悲壮，或婉媚，或清旷，不拘一格，能备众体。

〇浣溪沙 二首

抬转炉熏自换香，锦衾收拾却遮藏，二年尘暗小鸳鸯。 落木萧萧风似雨，疏棂皎皎月如霜。此时此夜最凄凉。

〇浣溪沙

火冷熏炉香渐消，更阑拔火更重烧，愁心心字两俱焦。 半世清狂无限事，一窗风月可怜宵。灯残花落梦无聊。

〇好事近

密雪听窗知，午醉晚来初觉。人与胆瓶梅蕊，共此时萧索。 倚窗闲看六花飞，风轻止还作。个里有诗谁会？满疏篱寒雀。

〇雨中花慢

代州南楼

云朔南陲，全赵幕府，河山襟带名藩。有朱楼缥缈，千雉回旋。云度飞狐绝险，天围紫塞高寒。吊兴亡遗迹，咫尺西陵，烟树苍然。 时移事改，极目伤心，不堪独倚危阑。惟是年年飞雁，霜雪知还。楼上四时长好，人生一世谁闲？故人有酒，一尊高兴，不减东山。

〇望海潮

赠妓

云垂余发，霞拖广袂，人间自有飞琼。三馆俊游，百衔高选，翩翩老阮才名。银汉会双星。尚相看脉脉，似隔盈盈。醉玉添春，梦云同夜惜卿卿。 离觞草草同倾。记灵犀旧曲，晓枕余酲。海外九州，邮亭一别，此生未卜他生。江上数峰青。怅断云残雨，不见高城。二月辽阳芳草，千里路旁情。

〇凤栖梧

霜树重重青嶂小，高栋飞云、正在霜林杪。九日黄花才过了，一尊聊慰秋容老。 草色有无眉淡扫，身在西山，却爱东山好。流水极天横晚照，凭阑望断西河道。

🟩王寂 一首

王寂（1127前后-1193前后）字元老，号拙轩，蓟州玉田（今属河北）人。金海陵王天德二年（1150）进士。世宗大定年间，历官太原祁县（今属山西）令、真定府（今河北正定一带）少尹兼河北西路兵马副都总管、通州（今北京通县一带）刺史兼知军事、中都（今北京西南隅）副留守，二十六年（1186）冬，以劾去国，由户部郎出守蔡州（今河南汝南一带），旋赦还，后曾提点辽东路刑狱。章宗明昌初，召还，官至中都路转运使。文学政事，为时所称，卒谥文肃。著有《北迁录》、《拙轩集》。诗境清刻劖露，有戛戛独造之风。古文亦博大疏畅，体格足与王若虚、赵秉文所作抗行。词在集中，清婉俊逸，间有牢愁自伤者。

〇鹧鸪天

秋后亭皋木叶稀，霜前关塞雁南归。晓云散去山腰瘦，宿雨来时水面肥。 吾老矣，久忘机，沙鸥相对不惊飞。柳溪父老应怜我，荒却溪南旧钓矶。

〇采桑子

十年尘土湖州梦，依旧相逢。眼约心同，空有灵犀一点通。 寻春自恨来何暮，春事成空。懊恼东风，绿尽疏阴落尽红。

🟩邓千江 一首

邓千江，临洮（今属甘肃）人。金初士子，生平事迹不详。存词一首，见《中州乐府》，沉雄道健，传唱不衰，明杨慎《词品》推为金词第一。

〇望海潮

献张六太尉

云雷天堑，金汤地险，名藩自古皋兰。营屯绣错，山形米聚，襟喉百二秦关。鏖战血犹殷。见阵云冷落，时有雕盘。静塞楼头，晓月依旧玉弓弯。

看看，定远西还。有元戎阃命，上将斋坛。区脱昼空，兜零夕举，甘泉又报平安。吹笛虎牙间。且宴陪朱履，歌按云鬟。招取英灵毅魄，长绕贺兰山。

🟩李晏 一首

李晏（1123-1197）字致美，号游仙野人，泽州高平（今属山西）人。性警敏，倜傥尚气。金熙宗皇统六年（1146）进士。历官州县。世宗素识其才名，召为应奉翰林文字，累擢至翰林侍讲学士，兼御史中丞。锦州（今属辽宁）龙宫寺，辽时拨户民输税，岁久皆为奴，有欲诉者，寺僧害之。晏奏请尽释为良，获免者六百余人。章宗立，晏画十事，皆便国利民，悉为采纳。以年老乞致仕，官终昭义军节度使。卒谥文简。存词四首，见《中州乐府》。中调一首颇雄壮，令词三首则凄惋蕴藉。

〇菩萨蛮

回文

断肠人去春将半，半将春去人肠断。归客倦花飞，飞花倦客归。 小窗寒梦晓，晓梦寒窗小。谁与画愁眉？眉愁画与谁？

虞美人

佳人酒晕潮生颊，艳艳霞千叠。雨余红泪湿黄昏，误识当年人面，倚朱门。 飘零又送青春暮，怅望刘郎去。教人不恨五更风，只恨马蹄无处，避残红。

🟩刘仲尹 一首

刘仲尹字致君，号龙山，盖州（今辽宁盖县一带）人，后迁沃州（今河北赵县一带）。金海陵王正隆二年（1157）进士。曾官潞州（今山西长治一带）节度副使、都水监丞。仲尹家世豪侈而能折节读书，诗学宋黄庭坚而得法。有《龙山集》，今不传。存词十一首，见《中州乐府》。皆小令，什九为情辞，蕴藉流美。

〇鹧鸪天

楼宇沉沉翠几重，辘轳亭下落梧桐。川光带晚虹垂雨，树影涵秋鹊唤风。 人不见，思何穷，断肠今古夕阳中。碧云犹作山头恨，一片西飞一片东。

〇鹧鸪天

骑鹤峰前第一人，不应著意怨王孙。当时艳态题诗处，好在香痕与泪痕。 调雁柱，引蛾颦，绿窗弦索合筝纂。砌台歌舞阳春后，明月朱扉几断魂。

〇鹧鸪天

璧月池南翦木栖。六朝宫袖窄中宜。新声蹙巧蛾颦黛,，纤指移纂雁著丝 朱户小，画帘低。细香轻梦隔涪溪 。西风只道悲秋瘦，却是西风未得知。

🟩刘迎 三首

刘迎（？-1180）字无党，号无诤居士，东菜（今山东掖县一带）人。初以荫试部掾。金世宗大定十三年（1173），以荐对策为当时第一。十四年（1174）登进士第。除豳王府记室，改太子司经，太子允恭特亲重之。以疾卒。工诗文乐府，集名《山林长语》。所作《淮安行》、《河防行》诸诗，颇能道民间疾苦。存词四首，见《中州乐府》、《历代诗余》（清沈辰垣等编），皆清婉可诵。

〇乌夜啼

菱鉴玉篦秋月，蕙炉银叶朝云。宿酲人困屏山梦，烟树小江村。 翠甲未消兰恨，粉香不断梅魂。离愁分付残春雨，花外泣黄昏。

〇乌夜啼

离恨远萦杨柳，梦魂长绕梨花。青衫记得章台月，归路玉鞭斜。 翠镜啼痕印袖，红墙醉墨笼纱。相逢不尽平生事，春思入琵琶。

〇锦堂春

墙角含霜树静，楼头作雪云垂。钩帘鹊噪空庭晚，坐看月来时。 异域书迷雁足，幽闺深掩虫丝。一宵两地肠千转，惟有梦魂知。

🟩党怀英 二首

党怀英（1134-1211）字世杰，号竹溪，泰安（今属山东）人。少颖悟，与辛弃疾同学，号“辛党”。尝试东府，为解魁。此后困于名场，遂不以世务婴怀，放浪山水间，诗酒自娱，箪瓢屡空，晏如也。金世宗大定十年（1170），擢进士甲科。调莒州（今山东莒县一带）军事判官，累迁至翰林待制兼同修国史。章宗即位，好尚文辞，旁求文学之士以备侍从，尝谓宰臣曰：“近日制诏，惟党怀英最善。”故明昌、承安间自国子祭酒屡擢至翰林学士承旨。致仕，卒，谥文献。怀英为一时文坛宗主，文似宋欧阳修，不为尖新奇险之语；诗似晋陶渊明、南朝宋谢灵运；书工篆籀，当时推为第一。有《竹溪集》，今不传。存词五首，见《中州乐府》，潇洒疏俊，能以松秀之笔达清劲之气。

〇鹧鸪天

云步凌波小凤钩，年年星汉踏清秋。只缘巧极稀相见，底用人间乞巧楼？ 天外事，两悠悠，不应也作可怜愁。开帘放入窥窗月，且尽新凉睡美休。

〇月上海棠

傲霜枝袅团珠蕾，冷香霏。烟雨晚秋意，萧散绕东篱。尚仿佛、见山清气。西风外，梦到斜川栗里。 断霞鱼尾明秋水，带两三飞鸿点烟际。疏林飒秋声，似知人、倦游无味。家何处？落日西山紫翠。

〇青玉案

红莎绿蒻春风饼，趁梅驿、来云岭，紫桂岩空琼窦冷。佳人却恨，等闲分破，缥缈双鸾影。

一瓯月露心魂醒，更送清歌助清兴。痛饮休辞今夕永。与君洗尽，满襟烦暑，别作高寒境。

〇感皇恩

一叶下梧桐，新凉风露。喜鹊桥成渺云步。旧家机杼，巧织紫绡如雾。新愁还织就，无重数。

天上何年，人间朝暮。回首星津又空渡。盈盈别泪，散作半空疏雨。离魂都付与，秋将去。

🟩王庭筠 二首

王庭筠（1156-1202）字子端，号黄华山主，盖州熊岳（今辽宁盖县西南）人。早有重名。金世宗大定十六年（1176）登进士甲科，文采风流，照映一时。调恩州（今山东武城一带）军事判官，临政有声。章宗朝累迁至翰林修撰，卒官。庭筠折节下士，如恐不及，苟有可取，极口称道之，其所荐引者如赵秉文等皆一时名士，号为知人。多才艺，尤以书画名家。书学宋米芾，得意处颇能似之。画善山水墨竹。诗文亦有师法，高出时辈之右。诗律深严，七言长篇尤工险韵。有《王翰林文集》。存词十二首，见《中州乐府》。小令能以幽峭之笔达绵邈之音，慢词虽仅二首，亦以清峻见长。

〇乌夜啼

淡烟疏雨新秋，不禁愁。记得青帘江上酒家楼。

人不住，花无语，水空流。只有一双樯燕肯相留。

〇谒金门

双喜鹊，几报归期浑错。尽做旧愁都忘却，新愁何处著？ 瘦雪一痕墙角，青子已妆残萼。不道枝头无可落，东风犹作恶。

〇水调歌头

秋风秃林叶，却与鬓生华。十年长短亭里，落日冷边笳。飞雁白云千里，况是登山临水，无赖客思家。独鹤归何晚，已后满林鸦。 望蓬山，云海阔，浩无涯。安期玉舄何处，袖有枣如瓜。一笑哪知许事。且看尊前故态，耳热眼生花。肝肺出芒角，漱墨作枯槎。

🟩完颜璹 三首

完颜璹（1172-1232）原名寿孙，字仲宝，一字子瑜，号樗轩，女真人。金世宗雍之孙，越王永功之长子。累封至密国公。章宗明昌以来，禁诸王公子与外间交通，故涛得穷日力于书，读《通鉴》至三十余过，是非成败，道之如在目前。然亦时时潜与士大夫唱酬。越王卒后，稍得出游，与赵秉文、元好问辈交善。初，宣宗南迁，诸王宗室颠沛奔走，琦乃尽载家藏法书名画，一帙不遗。收弃之富，几与中秘等。工书画，善诗词，元好问推为百年来金宗室中第一流人物。诗词集名《如庵小稿》，已佚。词九首，赖《中州乐府》以传。南宋姜（夔）史（达祖）、辛（弃疾）刘（刘过、刘克庄）两派风调，兼而有之。

〇秦楼月

寒仍暑，春来秋去无今古。无今古，梁台风月，汴堤烟雨。 水涵天影秋如许，夕阳低处征帆举。征帆举，一行惊雁，数声柔橹。

〇朝中措

襄阳古道灞陵桥，诗兴与秋高。千古风流人物，一时多少雄豪。 霜清玉塞，云飞陇首，风落江皋。梦到凤凰台上，山围故国周遭。

〇沁园春

壮岁耽书，黄卷青灯，留连寸阴。到中年赢得、清贫更甚；苍颜明镜，白发轻簪。衲被蒙头，草鞋著脚，风雨萧萧秋雨深。凄凉否？瓶中匮粟，指下忘琴。 一篇《梁父》高吟，看谷变陵迁古又今。便《离骚经》了，《灵光赋》就；行歌《白雪》，愈少知音。试问先生，如何即是，布袖长垂不上襟？掀髯笑，一杯有味，万事无心。

〇春草碧

几番风雨西城陌，不见海棠红、梨花白。底事胜赏匆匆，政自天付酒肠窄。更笑老东君，人间客。 赖有玉管新翻，罗襟醉墨，望中倚阑人，如曾识。旧梦回首何堪，故苑春光又陈迹。落尽后庭花，春草碧。

〇青玉案

冻云封却驼冈路。有谁访、溪梅去。梦里疏香风暗度，觉来唯见，一窗凉月，瘦影无寻处。

明朝画笔江天暮，定向渔蓑得奇句。试问帘前深几许，儿童笑道：黄昏时候，犹是帘纤雨。

〇临江仙

倦客更遭尘事冗，故寻闲地婆娑，一尊芳酒一声歌。卢郎心未老，潘令鬓先皤。 醉向繁台台上问，满川细柳新荷，薰风楼阁夕阳多。倚阑凝思久，渔笛起烟波。

🟩王磵 一首

王磵（？-1203）字逸滨，祖籍临洺（今河北永年一带），徙家汴梁（今河南开封）。博学能文，不就科举。家无担石之储，晏如也。金章宗明昌中，故相马惠迪判开封，以德行才能举碙，得鹿邑（今河南鹿邑西）主簿。就，乞致仕，时人以高士目之。赵秉文尝集硐及党怀英、赵沨、路铎、刘昂等七人诗，刻木以传，目为《明昌辞人雅制》云。存词一首，见《中州乐府》。

〇浣溪沙

梦中作

林樾人家急暮砧，夕阳人影入江深，倚栏疏快北风襟。 雨自北山明处黑，云从白鸟去边阴。几多秋思乱乡心。

🟩赵秉文 二首

赵秉文（1159-1232）字周臣，号闲闲老人，磁州滏阳（今河北磁县）人。金世宗大定二十五年（1185）进士。章宗明昌中，应奉翰林文字，同知制诰，以言事得罪，后复起。泰和间，为平定州（今山西平定县一带）刺史。卫绍王时，官至翰林直学士。宣宗贞祐初主试，得李献能赋，格律稍疏而辞藻颇丽，擢第一，举人大哗，俄献能复中宏词，入翰林，而秉文竟以是得罪。兴定间，为礼部尚书，屡以人主当俭勤、慎兵刑为言。哀宗即位，改翰林学士，年已老，犹忧国事，每闻一事可便民，一士可擢用，大则奏章，小则为当路者言。封天水郡侯，卒。秉文为人平易，不以大名自居。仕五朝，官六卿，而自奉如寒士。著有《滏水集》。其文长于辨析，不拘绳墨，极言而止。七言长诗笔势纵横，律诗壮丽，小诗精妙，五言大诗沉郁顿挫学魏阮籍，真淳简淡学晋陶渊明。词则旷放有苏轼之风。亦工书画，草书尤警绝。

〇青杏儿

风雨替花愁，风雨罢，花也应休。劝君莫惜花前醉，今年花谢，明年花谢，白了人头。 乘兴两三瓯，拣溪山、好处追游。但教有酒身无事，有花也好，无花也好，选甚春秋？

〇大江东去

用东坡先生韵

秋光一片，问苍苍桂影，其中何物？一叶扁舟波万顷，四顾粘天无壁。叩枻长歌，嫦娥欲下，万里挥冰雪。京尘千丈，可能容此人杰？ 回首赤壁矶边，骑鲸人去，几度山花发。澹澹长空千古梦，只有归鸿明灭。我欲从公，乘风归去，散此麒麟发。三山安在？玉箫吹断明月。

〇水调歌头

四明有狂客，呼我谪仙人。俗缘千劫不尽，回首落红尘。我欲骑鲸归去，只恐神仙官府，嫌我醉时真。笑拍群仙手，几度梦中身。 倚长松，聊拂石，坐看云。忽然黑霓落手，醉舞紫毫春。寄语沧浪流水，曾识闲闲居士，好为濯冠巾。却返天台去，华发散麒麟。

🟩许古 一首

许古（1157-1230）字道真，河间（今属河北）人。金章宗明昌五年（1194）登词赋进士第。宣宗朝，自左拾遗拜监察御史，历官尚书左司员外郎、右司谏兼侍御史、左补阙。以直言极谏著称，所言多切中时病，有古诤臣之风，而帝不能用。尝两度坐事削官解职。哀宗即位，召为补阙，俄迁右司谏。未几，乞致仕。居伊阳（今河南嵩县），郡守为起伊川亭。平生好为诗及书，然不为士大夫所重，时论但称其直云。存词二首，见《中州乐府》，皆隐居旷放之作，

〇行香子

秋入鸣皋，爽气飘萧。挂衣冠、初脱尘劳。窗间岩岫，看尽昏朝。夜山低，晴山近，晓山高。细数闲来，几处村醪。醉模糊、信手挥毫。等闲陶写，问甚风骚。乐因循，能潦倒，也消摇。

🟩完颜璟 一首

完颜璟（1168-1208）小字麻达葛，女真人。金世宗雍之嫡孙。大定二十九年（1185）世宗卒，即皇帝位。纪元三，曰明昌、承安、泰和，凡二十年。璟承世宗治平日久，宇内小康，乃正礼乐，修刑法，定官制，典章文物粲然成一代治规，又数问群臣综核名实及考课之法，欲跨辽、宋而比迹汉、唐，可谓有志于治。然疏忌宗室，独爱其叔卫绍王永济之柔弱鲜智能，无子嗣，辄遗诏立之。而卫绍王政乱于内，兵败于外，未几身弑国蹙，金王朝自此而衰。若就文艺而论，璟固为金源诸帝中之佼佼者。工诗词，善书画，笔札效宋徽宗瘦金体，几可乱真。又竭力收求靖康乱中宋内府书画之散落民间者，于保存中华民族文化艺术珍品，厥功甚伟。存词二首，见《归潜志》。

〇蝶恋花

聚骨扇

几股湘江龙骨瘦，巧样翻腾，叠作湘波皱。金缕小钿花草斗，翠条更结同心扣。 金殿珠帘闲永昼，一握清风，暂喜怀中透。忽听传宣须急奏，轻轻褪入香罗袖。

🟩冯延登 一首

冯延登（1176--1233）字子俊，一作子骏，吉州吉乡（今山西吉县）人。金章宗承安二年（1197）登词赋进士第。历官州县。卫绍王大安元年（1209），霜害稼，民艰于食，延登发粟赈贷，全活甚众。宣宗贞祐中，授河中府（今山西永济一带）判官。兴定五年（1221），入为国史院编修官。累迁翰林修撰。哀宗正大八年（1231），出使蒙古军。蒙酋以死相胁，迫其招降风翔（今属陕西）守将，再三不从。叱左右以刀截去其须髯，亦岸然不动。乃羁管丰州（今内蒙古呼和浩特一带），二年后放还。历礼、吏二部侍郎，权刑部尚书。蒙军陷汴京（今河南开封），仓猝逃难，为骑兵所获，欲拥而北行。延登辞情慷慨，义不受辱，跃城旁井中死。有《横溪翁集》，今不传。存词一-首，见《中州乐府》。

〇玉楼春

宴河中瑞云亭

长原迤逦孤麋卧，野色微茫河界破。草承行晨绿云深，花触飞丸红雨妥。 高亭初试煎茶火，醉玉渐哗春满座。行杯莫厌转筹频，佳节等闲飞鸟过。

🟩辛愿 一首

辛愿（？-1231？）字敬之，号女几野人、溪南诗老，福昌（今河南宜阳西）人。世务农。年二十五，始知读书，欲罢不能，更致力焉。由是博极群籍，于《春秋》三传尤精。杜（甫）诗韩（愈）文，未尝一日去手。作文有绳尺，诗律深严。性野逸，不修边幅，贵人延客，辄麻衣草屦，足胫赤露，坦然于座间剧谈豪饮，旁若无人。河南府（今河南洛阳一带）治中高廷玉闻其名，延为上客。及廷玉为府尹所诬，愿亦被讯掠，自是生计益狼狈。流离顿踣，往往见之于诗。与元好问、李献能友善，其诗亟为好问所赏。金哀宗正大末，卒。存词一首，见《中州乐府》。

〇临江仙

河山亭留别钦叔、裕之

谁识虎头峰下客，少年有意功名。清朝无路到公卿。萧萧茅屋下，白发老书生。 邂逅对床逢二妙，挥毫落纸堪惊。他年联袂上蓬瀛。春风莲烛影，莫问此时情。

🟩李献能 二首

李献能（1192-1232），字钦叔，河中（今山西永济县）人。苦学博览，尤长骈体，与元好问为莫逆交。贞祐三年（1215）特赐词赋进士，廷试第一，授应奉翰林文学。正大末，以镇南军节度副使充河中帅府经历官。元兵攻破河中，奔陕州行省，擢左右司郎中，值兵变遇害。为诗风雅高华，尤长于乐章。

〇江梅引

为飞伯赋青梅

汉宫娇额倦涂黄。试新妆，立昭阳。萼绿仙姿，高髻碧罗裳。翠袖卷纱闲倚竹，暝云合，琼枝荐暮凉。 璧月浮香摇玉浪，拂春帘，莹绮窗。冰肌夜冷滑无粟，影转斜廊。冉冉孤鸿，烟水渺三湘。青鸟不来天也老，断魂些，清霜静楚江。

〇浣溪沙

河中环胜楼感怀

垂柳阴阴水拍堤，欲穷远目望还迷。平芜尽处暮天低。 万里中原犹北顾，十年长路却西归。倚楼怀抱有谁知。

🟩王渥 一首

王渥（1186-1232）字仲泽，后以字行。太原（今属山西）人。性明俊不羁。少游太学，长于词赋。金宣宗兴定二年（1218）进士。时帅完颜斜烈等爱其才，连辟寿州（今安徽凤台一带）、商州（今陕西商县一带）等三帅府经历官，在军中凡十年。后授宁陵（今属河南）令。哀宗正大七年（1230），与南宋议和，以才选行人，凡再至扬州（今属江苏），应对敏给，宋人重之，有“中州豪士”之目。使还，以宁陵治迹课最，入为尚书省掾，累迁至权右司郎中。天兴元年（1232），随思烈军与蒙军战于中牟（今属河南），失利，殁于阵。渥人物楚楚，谙于吏事，辨博善论，号为“天下三谈士”之一。通经史，擅诗文。工书法、尺牍，字画清美，有晋人风。妙于琴。存词一首，见《中州乐府》，颇高健雄放。

〇水龙吟

从商帅国器猎，同裕之赋

短衣匹马清秋，惯曾射虎南山下。西风白水，石鲸鳞甲，山川图画。千古神州，一时胜业，宾僚儒雅。快长堤万弩，平冈千骑，波涛卷，鱼龙夜。

落日孤城鼓角，笑归来，长围初罢。风云惨淡，貔貅得意，旌旗闲暇。万里天河，更须一洗，中原兵马。看键囊鸣咽，咸阳道左，拜西还驾。

🟩邓千江

邓千江（生卒年不详），临洮（今甘肃临洮县）人。余无可考。

〇望海潮

献张六太尉

云雷天堑，金汤地险，名藩自古皋兰。营屯绣错，山形米聚，喉襟百二秦关。鏖战血犹殷，见阵云冷落，时有雕盘。静塞楼头，晓月依旧玉弓弯。看看，定远西还。有元戎阃命，上将斋坛。区脱昼空，兜零夕举，甘泉又报平安。吹笛虎牙间，且宴陪珠履，歌按云鬟。招取英灵毅魄，长绕贺兰山。

🟩景覃 三首

景覃字伯仁，号渭滨野叟，华阴（今属陕西）人。年十八，有赋声。金世宗大定初，三赴进士试。后因病不就举。博极群书，有举问者，立诵数百言不休，又从而讲说之。隐居以种树为业。晚年于《易》有所得。年七十，终于家。覃能诗词，有集传关中，今佚。存词三首，见《中州乐府》。二首写倦游，一首写隐逸，皆贫士失职、侘傺无聊之辞，颇能沉郁。

〇凤栖梧

倦客情悰纷似缕，小院无人，卧听秋虫语。归意已搀新雁去，晚凉更作潇潇雨。 架上秋衣蝇点素，冷菊戎装，尚被春花妒。别有溪山容杖屦，等闲不许知人处。

〇天香

百岁中分，流年过半，尘劳系人无尽。桑柘周围，营茅低架，且喜水亲山近。倦飞高鸟，算也有、闲枝栖稳。纸帐绸衾，日高睡起，懒梳蓬鬓。

闲阶土花碧润。缓芒鞋，恐伤蜗蚓。侧掩衡门，空解草《玄》谁信？俗驾轻云易散，赖独有、莲峰破孤闷。世事悠悠，从教莫问。

〇天香

市远人稀，林深犬吠，山连水村幽寂。田里安闲，东邻西舍，准拟醉时欢适。社祈霉祷，有箫鼓、喧天吹击。宿雨新晴，垄头闲看，露桑风麦。

无端晴亭暮驿。恨连年、此时行役。何似临流萧散，缓衣轻帻。炊黍烹鸡自劳，有脆绿甘红荐芳液。梦里春泉，糟床夜滴。

🟩完颜从郁 一首

完颜从郁本名璃，字子玉。卫绍王改赐今名，字文卿。女真人，金宗室。以父荫充符宝郎。章宗时试一日百篇（一日内作诗百首），赐第。仕至安肃州（今河北徐水一带）刺史。存词一首，见《中州乐府》。

〇西江月

题邯郸王化吕仙翁祠堂

壁断何人旧字？炉寒隔岁残香。洞天人去海茫茫，玩世仙翁已往。 西日长安道远，春风赵国台荒。行人谁不悟黄梁？依旧红尘陌上。

🟩高宪 二首

高宪（？-1213）字仲常，辽东（今辽宁辽河以东地区）人。王庭筠之甥。幼学于外家，故诗笔字画俱有舅氏之风。天资颖悟，博学强记，在太学中，诸人莫敢与抗。年未三十，作诗已数千首。自言于世味淡无所好，唯生死文字间而已，使世有东坡，虽相去万里，亦当往拜之。金章宗泰和三年（1203）登进士乙科，释褐为博州（今山东聊城一带）防御判官。卫绍王崇庆元年十二月（1213年1月），蒙古军破东京（今辽宁辽阳），没于兵间。存词二首，见《中州乐府》及明陈耀文《花草粹编》，悲歌慷慨，笔亦纵横。

〇三奠子

留襄州

上楚山高处，回望襄州。兴废事，古今愁。草封诸葛庙，烟锁仲宣楼。英雄骨，繁华梦，几荒邱。

雁横别浦，鸥戏芳洲。花又老，水空流。昔人何处在？倦客若为留？习池饮，庞陂钓，鹿门游。

〇梅花引

蒿火目，藜羹腹，书生宁有封侯骨？长须奴，下泽车，艰关险阻，谁教涉畏途？半生落漠长安道，一事无成双鬓老。南辕胡，北辕吴，功名富贵，情知不可图。 槐安梦，鼓笛弄，驰骤百年成一哄。陶渊明，张季鹰，一杯浊酒，焉知身后名？有溪可渔林可缴，须信在家贫也乐。熊门春，江云，几时做个、山间林下人？

🟩王予可 二首

王予可字南云，河东吉州（今山西吉县一带）人。父本军校，予可亦尝隶军籍。年三十许，病而狂。金宣宗贞祐二年（1214）南迁后，居上蔡、遂平、郾城（今均属河南）间。躯干雄伟，貌奇古。落魄嗜酒，每入城，市人争以酒食遗之。与之纸，落笔数百言，或诗或文，散漫碎杂，无句读，无首尾，多六经中语及古文奇字，字画峭劲，然可晓者仅百二三。哀宗开兴元年（1232），蒙古军下河南州县，有将领得之，知其名，欲挈归北。予可不愿，不数日卒。据云后复有见于淮上者，若其言不诬，则予可或诈死以自脱于蒙军之掌握耳。存词三首，见《中州乐府》。

〇长相思

风暖时，雨晴时。熏褶罗衣人未归。螓蛾愁欲飞。

枕琼霞，琐窗纱。帘月楼空燕子家。春风扫落花。

〇生查子

夜色明河静，好风来千里。水殿谪仙人，皓齿清歌起。 前声金斝中，后声银河底。一夜岭头云，绕遍楼前水。

🟩王特起 二首

王特起（1160前后一？）字正之，代州崞县（今山西原平）人。智识精深，好学善议论，音乐技艺，无所不能。长于辞赋，出入经史，摘其英华，以为句读，如天造神出。金章宗泰和三年（1203）登进士甲科，年已四十余。调真定府（今河北正定一带）录事参军，有惠政，民立碑颂其遗爱。改沁源（今属山西）令，迁司竹监使。朝议欲以馆职召试，会卒。曾以诗见赏于赵秉文。有词见《中州乐府》、《归潜志》、明杨慎《词品》。

〇喜迁莺

别内

东楼欢宴。记遗簪绮席，题诗纨扇。月枕双欹，云窗同梦，相伴小花深院。旧欢顿成陈迹，翻作一番新怨。素秋晚，听《阳关》三叠，一尊相饯。 留恋。情缱绻。红泪洗妆，雨湿梨花面。雁底关河，马头星月，西去一程程远。但愿此心如旧，天也不违人愿。再相见，把生涯分付，药炉经卷。

〇梅花引

山之麓，河之曲，一湾秀色盘虚谷。水溶溶，雨蒙蒙，有人行李、萧萧落叶中。人家篱落炊烟湿，天外云峰迷淡碧。野云昏，失前村，溪桥路滑，平沙没旧痕。 丹枫下，潇湘夜，横披省见王维画。画无声，惨经营，何如幻我、清寒此道行？马头风急催行色，疑是山灵嫌俗客。钓鱼矶，绿蓑衣，有人坐弄、沧浪犹未归。

🟩赵摅 一首

赵摅字子充，号醉全道人，宛平（今已并入北京）人。仕金为翰林。能诗词。存词二首，见《中州乐府》，皆闲适超旷。

〇南歌子

涧草萋萋绿，林莺恰恰啼。汀沙过雨便无泥，换得芒鞋随意到前溪。 浦溆浑堪画，云烟总是题。江湖老伴一蓑衣，真个斜风细雨不须归。

🟩赵元 二首

赵元一名宜禄，字宜之，号愚轩居士，定襄（今属山西）人。幼举童子科。后试进士，不中。曾官巩西（疑即巩县，今属河南）主簿，未几以病失明去官。自少日博通书传，作诗中规矩，金章宗泰和以后，有诗名。得李纯甫赏誉，名益重。宣宗贞祐二年（1214）南迁后，往来洛西山中。赵秉文等爱之，所至必虚左以待。元为人有才干，处事详雅。既病废，无所营为，万虑一归于诗，故所制愈工。其五言平淡处，他人未易造也。亦能词，今存《行香子》三首，见《中州乐府》，皆旷达超逸。

〇行香子

镜里流年，绿变华颠，谢西山、青眼依然。人生安用、利锁名缠？似燕营巢，蜂课蜜，蚁争膻。

词苑群仙，场屋诸贤，看文章、大笔如椽。闲人书册，且枕头眠。有洗心经，传灯录，坐忘篇。

〇行香子

潦倒无闻，坐惯家贫。眼昏花、心口犹存。人皆笑我，我尽教人。拚醉吟风，闲钓月，困眠云。

邂逅交亲，语款情真。且相从、莫浪辛勤。西山归隐，不用移文。看菊成丛，松结子，竹生孙。

〇行香子

山拥垣墙，水满溪塘，几人家、篱落斜阳。又还夏也，一霎人忙。正稻分畦，蚕卸簇，麦登场。

老子徜徉，闲日偏长，鬓蓬松、只管寻凉。绿阴何处？旋旋移床。有道边槐，门外柳，舍南桑。

🟩折元礼 一首

折元礼（？-1221）字安上，忻州（今山西忻县一带）人。金章宗明昌五年（1194）进士，两科擢第。学问该洽，为文有法度。仕至延安（今属陕西）治中。宣宗兴定五年（1221），蒙古木华黎军陷葭州（今陕西佳县一带），死于难。存词一首，见《中州乐府》。

〇望海潮

从军舟中作

地雄河岳，疆分韩晋，潼关高压秦头。山倚断霞，江吞绝壁，野烟萦带沧州。虎旆拥貔貅。看阵云截岸，霜气横秋。千雉严城，五更残角月如钩。

西风晓入貂裘。恨儒冠误我，却羡兜鍪。六郡少年，三明老将，贺兰烽火新收。天外岳莲楼。想断云横晓，谁识归舟？剩著黄金换酒，羯鼓醉《凉州》。

🟩李俊民 五首

李俊民（1176-1260）字用章，号鹤鸣老人，泽州晋城（今属山西）人。少习二程（北宋程颢、程颐）理学。金章宗承安五年（1200），以经义举进士第一，应奉翰林文字。未几，弃官教授乡里。从之者甚盛，至有不远千里而来者。宣宗贞祐二年（1214）南迁后，隐居嵩山（在今河南登封），徙怀州（今河南沁阳一带），俄复隐于西山（即首阳山，在今河南偃师西北）。金亡，忽必烈在潜藩，以安车召，延访无虚日，仍遽乞还山。至忽必烈即位，俊民已卒，赐谥庄靖先生。能文学，有《庄靖集》。其诗感伤时世动乱，系念故国，多幽忧激烈之音。入元后作，只书甲子。文格冲淡和平，有高致，类其为人。词在集中，多酬赠及咏物之作，闲适放旷，与诗颇异其趣。单行者曰《庄靖先生乐府》。

〇谒金门

梅

偷造化，秀出含章檐下。为问花中谁可嫁？海棠开已罢。 占了十分闲雅，占了十分潇洒。若使画工能此画，九方皋相马。

〇感皇恩

出京门有感

忍泪出门来，杨花如雪。惆怅天涯又离别。碧云西畔，举目乱山重叠。据鞍归去也，情凄切。

一日不见，寸肠千结。敢向青天问明月：算应无恨，安用暂圆还缺？愿人长似，月圆时节。

〇婆罗门引

重阳与元帅窦子温暨众友东城赏菊，即席赋

浮空霁色，江涵秋影雁初飞。相逢共绕东篱。点检尊前见在，人似晓星稀。对满山红树，叶叶堪题。 大家露顶，任短发、被风吹。只恐黄花人貌，不似年时。杯添野水，更何用、频频望白衣？沉醉后，携手方归。

〇洞仙歌

汴梁与许道真、郭伯诚、刘光甫同赋

百年富贵，一觉邯郸梦。识破中流退应勇。纵生前身后，得个虚名，褒贬处、一字由他南董。故园归去好，还肯同归？大厦如今有梁栋。对青天咫尺，列宿森然，君莫怪，不见少微星动。且拂袖、林泉作诗人，尽明月清风，笑人嘲弄。

〇满江红

咏雪

漠漠愁阴，银界晓、浩然一色。谁剪水、就中撩乱，燕山如席。天若有情天也老，高山底事头先白？甚教人、错恨五更风，花狼藉。 寒欲退，刘叉笔。深欲没，韦郎膝。问何如江上，孤舟蓑笠？君不见过门多恶客，等闲踏破琼瑶迹。便粗豪、下马坐人床，寻欢伯。

🟩高永 一首

高永（1187-1232）初名夔，字舜卿。又名揆。后改今名，字信卿，号应庵。渔阳（今天津蓟县）人。为人不顾细谨，有幽并豪侠之风。读书略通，即弃之去。累举不第。金宣宗贞祐二年（1214）南迁后，居嵩州（今河南嵩县一带），出入屏山先生李纯甫之门，其学遂进。哀宗正大末，上书言事，不报。病殁于汴京（今河南开封）。永为诗豪宕怪谲，不为法度所窘，有中唐刘叉风调。存词一首，见元凤林书院《名儒草堂诗余》。

〇大江东去

滕王阁

闲登高阁，叹兴亡，满目风烟尘土。画栋珠帘当日事，不见朝云暮雨。秋水长天，落霞孤鹜，千载名如故。长空澹澹，去鸿嘹唳谁数？ 遥忆才子当年，如椽健笔，坐上题佳句。物换星移知几度？遗恨西山南浦。往事无凭，昔人安在，何处寻歌舞？长江东注，为谁流尽千古？

🟩元好问 二十二首

元好问（1190-1257）字裕之，号遣山山人，太原秀容（今山西忻县）人。七岁能诗。年十四，从郝天挺学，淹贯经传百家。六年而业成。下太行，渡黄河，为《箕山》、《琴台》等诗，赵秉文见之以为近代所无，于是名震京师。金宣宗兴定五年（1221）进士，历官内乡（今属河南）令、南阳（今属河南）令、尚书省掾、左司都事、行尚书省左司员外郎。金亡不任，以故国文献自任，构野史亭于家，著述其上。采金源君臣遗言往行，裒辑纪录至百余万言。元人修《金史》，多本所著。又编《中州集》，附《中州乐府》，有金一代诗词颇赖是以传。其所自作，则诗文有《遗山集》，词有《遗山乐府》。其诗兴象深邃，风格道上，亡国前后尤多悲凉慷慨之什，有如实录，人以“诗史”目之。古文绳尺严密，众体悉备，特以碑版志铭见长。词则深于用事，精于炼句，横放杰出处近于苏轼、辛弃疾，风流蕴藉者不减周邦彦、秦观。要其才雄学赡，金元之际，屹然为文章大宗云。

〇浣溪沙

宿孟津官舍

一夜春寒满下厅。独眠人起候明星。娟娟山月入疏棂。 万古风云双短鬓，百年身世几长亭？浩歌聊且慰飘零。

〇浣溪沙

日射云间五色芝。鸳鸯宫瓦碧参差。西山晴雪入新诗。 焦土已经三月火，残花犹发万年枝。他年江令独来时。

〇清平乐

村墟潇洒，似是朱陈画。神武衣冠须早挂，可待儿婚女嫁？ 山深水木清华，渔樵好个生涯。梦想平桥南畔，竹篱茅舍人家。

〇清平乐

泰山上作

江山残照，落落舒清眺。涧壑风来号万窍，尽入长松悲啸。 井蛙瀚海云涛，醯鸡日远天高。醉眼千峰顶上，世间多少秋毫。

〇清平乐

嘲儿子阿宁

娇莺娅姹，解说三生话。试看青衫骑竹马，若个张萱许画？ 西家撞透烟楼，东家谈笑封侯。莫道元郎小小，明年部曲黄牛。

〇江月晃重山

初到嵩山时作

塞上秋风鼓角，城头落日旌旗。少年鞍马适相宜。从军乐，莫问所从谁。 候骑才通蓟北，先声已动辽西。归期犹及柳依依。春闰月，红袖不须啼。

〇鹧鸪天

薄命妾辞三首（其二）

颜色如花画不成，命如叶薄可怜生。浮萍自合无根蒂，杨柳谁教管送迎？ 云聚散，月亏盈，海枯石烂古今情。鸳鸯只影江南岸，肠断枯荷夜雨声。

〇鹧鸪天

只近浮名不近情，且看不饮更何成。三杯渐觉纷华远，一斗都浇魂磊平。醒复醉，醉还醒。灵均憔悴可怜生。《离骚》读杀浑无味，好个诗家阮步兵。

〇临江仙

自洛阳往孟津道中作

今古北邙山下路，黄尘老尽英雄。人生长恨水长东。幽怀谁共语？远目送归鸿。 盖世功名将底用？从前错怨天公。浩歌一曲酒千钟。男儿行处是，未要论穷通。

〇江城子

嵩山中作

众人皆醉启原醒。笑刘伶，酒为名。不道刘伶，久矣笑螟蛉。死葬糟丘殊不恶，缘底事，赴清泠？

醉乡千古一升平。物忘情，我忘形。相去羲皇，不到一牛鸣。若见三闾凭寄语，尊有酒，可同倾。

〇江城子

醉来长袖舞鸡鸣，《短歌行》，壮心惊。西北神州，依旧一新亭。三十六峰长剑在，星斗气，郁峥嵘。

古来豪侠数幽并，鬓星星，竟何成！他日封侯，编简为谁青？一掬钓鱼坛上泪，风浩浩，雨冥冥。

〇最高楼

商於鲁县北山

商于路，山远客来稀，鸡犬静柴扉。东家劝饮妾芽脆，西家留宿芋魁肥。觉重来，猿与鹤，总忘机。-问华屋高资谁不恋？问美食大官谁不羡？风浪里，竟安归？云山既不求吾是，林泉又不责吾非。任年年，藜藿饭，芰荷衣。

〇水调歌头

赋三门津

黄河九天上，人鬼瞰重关。长风怒卷高浪，飞洒日光寒。峻似吕梁千仞，壮似钱塘八月，直下洗尘寰。万象入横溃，依旧一峰闲。 仰危巢，双鹄过，杳难攀。人间此险何用？万古秘神奸。不用燃犀下照，未必佽飞强射，有力障狂澜。唤取骑鲸客，挝鼓过银山。

〇水调歌头

汜水故城登眺

牛羊散平楚，落日汉家营。龙拏虎掷何处？野蔓罥荒城。遥想朱旗回指，万里风云奔走，惨澹五年兵。天地入鞭箠，毛发懍威灵。 一千年，成皋路，几人经？长河浩浩东注，不尽古今情。谁谓麻池小竖，偶解东门长啸，取次论韩彭！慷慨一尊酒，胸次若为平。

〇水调歌头

与李长源游龙门

滩声荡高壁，秋气静云林。回头洛阳城阙，尘土一何深！前日神光牛背，今日春风马耳，因见古人心。一笑青山底，未受二毛侵。 问龙门，何所似？似山阴。平生梦想佳处，留眼更登临。我有一卮芳酒，唤取山花山鸟，伴我醉时吟。何必丝与竹？山水有清音。

〇木兰花慢

孟津官舍寄钦若、钦用昆仲并长安故人

流年春梦过，记书剑、入西州。对得意江山，十千沽酒，著处欢游。兴亡事，天也老，尽消沉不尽古今愁。落日霸陵原上，野烟凝碧池头。风声习气想风流，终拟觅菟裘。待射虎南山，短衣匹马，腾踏清秋。黄尘道，何时了？料故人，应也怪迟留。只问寒沙过雁，几番王粲登楼。

〇木兰花慢

拥都门冠盖，瑶圃秀，转春晖。怅华屋生存，丘山零落，事往人非。追随、旧家谁在？但千年辽鹤去还归。系马凤凰楼柱，倚弓玉女窗扉。

江头花落乱莺飞。南望重依依。渺天际归舟，云间汀树，水绕山围。相期、更当何处，算古来相接眼中稀。寄与兰成新赋，也应为我沾衣。

〇木兰花慢

游三台（二首其一）

拥岧岩双阙，龙虎气，郁峥嵘。想暮雨珠帘，秋香桂树，指顾台城。台城，为谁西望？但哀弦凄断似平生。只道江山如画，争教天地无情。

风云奔走十年兵，惨淡入经营。问对酒当歌，曹侯墓上，何用虚名？青青，故都乔木，怅西陵遗恨几时平。安得参军健笔，为君重赋《芜城》？

〇木兰花慢

游三台（二首其二）

渺漳流东下，流不尽，古今情。记海上三山，云中双阙，当日南城。黄星，几年飞去，淡春阴平野草青青。冰井犹残石甃，露盘已失金茎。

风流千古《短歌行》，慷慨缺壶声。想酾酒临江，赋诗鞍马，词气纵横。飘零，旧家王粲，似南飞鸟鹊月三更。笑杀西园赋客，壮怀无复平生。

〇水龙吟

从商帅国器猎于南阳，同仲泽、鼎玉赋此

少年射虎名豪，等闲赤羽千夫膳。金铃锦领，平原千骑，星流电转。路断飞潜，雾随腾沸，长围高卷。看川空谷静，旌旗动色，得意似、平生战。

城月迢迢鼓角，夜如何？军中高宴。江淮草木，中原狐兔，先声自远。盖世韩彭，可能只办，寻常鹰犬？问元戎早晚，鸣鞭径去，解天山箭？

〇水龙吟

汉家金粟堆空，玉花惊见天池种。并州画角，回肠凄断，清霜晓弄。世事浮云，白衣苍狗，知谁搏控？恨北平老守，南山夜猎，风雨暗，貂裘重。

总道烟霄失路，意平生、依然飞动。高城置酒，汾流澹澹，无言目送。宝剑千金，尽堪倾倒，玻璃春瓮。问波神剩借，横江组练，挽青丝梦。

〇摸鱼儿

乙丑岁，赴试并州，道逢捕雁者云：“今旦获一雁，杀之矣。其脱网者悲鸣不能去，竟自投于地而死。”予因买得之，葬之汾水之上，累石为识，号曰“雁丘”。同行者多为赋诗，予亦有《雁丘辞》。旧所作无宫商，今改定之

恨人间、情是何物，直教生死相许。天南地北双飞客，老翅几回寒暑。欢乐趣，离别苦，是中更有痴儿女。君应有语。渺万里层云，千山暮景，只影为谁去？ 横汾路。寂寞当年箫鼓。荒台依旧平楚。招魂楚些嗟何及，山鬼自啼风雨。天也妒。未信与，莺儿燕子俱黄土。千秋万古。为留待骚人，狂歌痛恨，来访雁丘处。

〇摸鱼儿

泰和中，大名民家小儿女有以私情不如意赴水者，官为踪迹之，无见也。其后踏藕者得二尸水中，衣服仍可验，其事乃白。是岁，此陂荷花开无不并蒂者。沁水梁国用时为录事判官，为李用章内翰言如此。此曲以乐府“双蕖怨”命篇。“咀五色之灵芝，香生九窍；咽三清之瑞露，春动七情。”韩偓《香奁集》中自叙语

问莲根、有丝多少，莲心知为谁苦？双花脉脉娇相向，只是旧家儿女。天已行。甚不教、白头生死鸳鸯浦？夕阳无语。算谢客烟中，湘妃江上，未是断肠处。 香奁梦，好在灵芝瑞露？人间俯仰今古。海枯石烂情缘在，幽恨不埋黄土。相思树，流年度，无端又被西风误。兰舟少住。怕载酒重来，红衣半落，狼藉卧风雨。

〇水调歌头

赋德新王丈玉溪，溪在嵩前，费庄两山绝胜处也

空濛玉华晓，潇洒石淙秋。嵩高大有佳处，元在玉溪头。翠壁丹崖千丈，古木寒藤两岸，村落带林丘。今日好风色，可以放吾舟。 百年来，算惟有，此翁游。山川邂逅佳客，猿鸟亦相留。父老鸡豚乡社，儿女篮舆竹几，来往亦风流。万事已华发，吾道付沧洲。

〇玉漏迟

壬辰围城中，有怀淅江别业

淅江归路杳，西南仰羡，投林高鸟。升斗微官，世累苦相萦绕。不入麒麟画里，又不与、巢由同调。时自笑，虚名负我，平生吟啸。 扰扰马足车尘，被岁月无情，暗消年少。锺鼎山林，一事几时曾了？四壁秋虫夜雨，更一点、残灯斜照。清镜晓，白发又添多少？

〇满江红

一枕馀酲，厌厌共、相思无力。人语定、小窗风雨，暮寒岑寂。绣被留欢香未减，锦书封泪红犹湿。问寸肠、能著几多愁？朝还夕。 春草远，春江碧。云暗澹，花狼藉。更柳绵闲飏，柳丝谁织？入梦终疑神女赋，写情除有文星笔。恨伯劳、东去燕西归，空相忆！

〇声声慢

内乡浙江上作

林间鸡犬，江上村墟，扁舟处处经过。袖里新诗，买断古木苍波。山中一花一草，也教留、老子婆娑。任人笑，甚风云气少，儿女情多。

不待求田问舍，被朝吟暮醉，惯得蹉跎。百尺高楼，更问平地如何。朝来斜风细雨，喜红尘、不到渔蓑。一尊酒，唤元龙、来听浩歌。

〇江城子

观别

旗亭谁唱渭城诗。酒盈卮，两相思。万古垂杨，都是折残枝。旧见青山青似染，缘底事，澹无姿。 情缘不到木肠儿。鬓成丝，更须辞。只恨芙蓉，秋露洗胭脂。为问世间离别泪，何日是，滴休时。

〇临江仙

寄德新丈

自笑此身无定在，北州又复南州。买田何日遂归休。向来元落落，此去亦悠悠。 赤日黄尘三百里，嵩丘几度登楼。故人多在玉溪头。清泉明月晓，高树乱蝉秋。

〇临江仙

内乡北山

夏馆秋林山水窟，家家林影湖光。三年间为一官忙。簿书愁里过，笋蕨梦中香。 父老书来招我隐，临流已盖茅堂。白头兄弟共论量。山田寻二顷，他日作桐乡。

〇鹧鸪天

偃蹇苍山卧北冈，郑庄场圃入微茫。即看花树三春满，旧数松风六月凉。 蔬近井，蜜分房，茅斋坚坐有藜床。旁人错比扬雄宅，笑杀韩家昼锦堂。

〇鹧鸪天

百啭娇莺出画笼，一双蝴蝶殢芳丛。葱茏花透纤纤月，暗澹香摇细细风。 情不尽、梦还空，欢缘心事泪痕中。长安西望肠堪断，雾阁云窗又几重。

〇清平乐

离肠宛转，瘦觉妆痕浅。飞去飞来双语燕，消息知郎近远？楼前小雨珊珊，海棠帘幕轻寒。杜宇一声春去，树头无数青山。

〇清平乐

忆镇阳

悲欢聚散，世事天谁管？梳去梳来双鬓短，镜里看看雪满。 燕南十月霜寒，孤身去住都难。何日西窗灯火，眼前儿女团栾？

🟩段克己 九首

段克己（1196-1254）字复之，号遯庵，绛州稷山（今属山西）人。金末尝举进士，入元不仕，与弟成已避地龙门山（在今山西河津、陕西韩城间）中，时人目为儒林标榜。二段幼有才名，赵秉文识诸童时，称之曰“二妙”，大书“双飞”二字名其里。故后人汇编二人诗词，即名《二妙集》。其个人词集单行者则为《遯斋乐府》。所作骨力坚劲，意志苍凉，值故国倾覆之余，怅怀今昔，流露于不自知。陶渊明之旷达、杜甫之幽忧，时时见之。

〇西江月

久雨新霁，秋气益清，与二三子登高赋之

人与寒林共瘦，山和老眼俱青。琤然一叶不须惊，叶本无心入听。 气爽云天改色，潦收烟水无声。夕阳洲外片霞明，涵泳一江秋影。

〇鹧鸪天

和答寻正道

衬步金沙村路遥，归来羞费《楚辞》招。蜂粘落絮行池面，蝶避游丝过柳桥。 方外友，仗谁邀？定于驴上作推敲。穷愁正要诗料理，莫问春来酒价高。

〇鹧鸪天

飐飐轻舟逆上溪，何时柳树已成围？贪看归鸟投林急，不觉残花入座飞。 兰棹举，麹尘霏，新荷挽断有余丝。酒酣却对青山笑，面目苍然不入时。

〇江城子

甲辰晦日立春

鸡栖行李短辕车，马如蛙，畏途赊。四十九年，强半在天涯。任使东风吹不去，头上雪、眼中花。

甘泉宜稌复宜麻，近山窊，更宜瓜。明日新年，闻早健还家。报答春光犹有酒，倾白蚁，岸乌纱。

〇望月婆罗门引

癸卯元宵，与诸君各赋词以为乐。寂寞山村，无可道者，因述昔年京华所见，以《望月婆罗门引》歌之。酒酣击节，将有堕开元之泪者

暮云收尽，柳梢华月转银盘。东风轻扇春寒。玉辇通宵游幸，彩仗驾双鸾。间鸣弦脆管，鼎沸鳌山。 漏声未残。人半醉，尚追欢。是处灯围绣毂，花簇雕鞍。繁华梦断，醉几度、春风双鬓斑。回首处，不见长安。

〇满江红

遯庵主人植菊阶下，秋雨既盛，草菜芜没，殆不可见。江空岁晚，霜余草腐，而吾菊始发数花，生意凄然，似诉余以不遇，感而赋之。因李生湛然归，寄菊轩弟

雨后荒园，群卉尽、律残无射。疏篱下，此花能保，英英鲜质。盈把足娱陶令意，夕餐谁似三闾洁？到而今、狼藉委苍苔，无人惜。 堂上客，头空白。都无语，怀畴昔。恨因循过了，重阳佳节。飒飒凉风吹汝急，汝身孤特应难立。漫临风、三嗅绕芳丛，歌还泣。

〇满江红

过汴梁故宫城

塞马南来，五陵草树无颜色。云气黯，鼓鼙声震，天穿地裂。百二河山俱失险，将军束手无筹策。渐烟尘、飞度九重城，蒙金阙。 长戈袅，飞鸟绝。原厌肉，川流血。叹人生此际，动成长别。回首玉津春色早，雕栏犹挂当时月。更西来、流水绕城根，空鸣咽。

〇满江红

登河中鹳雀楼

古堞凭空，烟霏外、危楼高矗。人道是、宇文遗址，至今相续。梦断繁华无觅处，朱甍碧甃空陈迹。问长河，都不管兴亡，东流急。 侬本是，乘槎客。因一念，仙凡隔。向人间俯仰，已成今昔。条华横陈供望眼，水天上下涵空碧。对西风、舞袖障飞尘，沧溟窄。

〇满庭芳

山居偶成，每与文翰二三子论文把酒，歌以侑觞，亦足以自乐也

归去来兮，吾家何在？结茅水际林边。自无人到，门设不须关。蛮触政争蜗角，荣枯事、不到尊前。应堪叹，清溪流水，东去几时还。 此身何着？从教容与，木雁之间。算躬耕陇亩，在我无难。便把锄头为枕，眠芳草、醉梦长安。烟波客，新来有约，要买钓鱼竿。

〇水调歌头

癸卯八月十七日，逆旅平阳，夜闻笛声，有感而作

乱云低薄暮，微雨洗清秋。凉蟾乍飞破镜，倒影入南楼。水面金波滟滟，帘外玉绳低转，河汉截天流。桂子堕无迹，爽气袭征裘。 广寒宫，在何处，可神游。一声羌管谁弄，吹彻古梁州。月自于人无意，人被月明催老，今古共悠悠。壮志久寥落，不寐数更筹。

〇水龙吟

寿舍弟菊轩

天高秋气初清，姑山汾水增明秀。黄花红叶，输香泛滟，恰过重九。细捻金蕤，旋题新句，满斟芳酒。况人生自有，安排去处，须富贵，何时有？ 休说山中宰相，也不效，斜川五柳。锄犁自把，山田耕罢，双牛随后。经史传家，儿孙满眼，渐能承受。待与君坐阅，庄椿岁月，作皤然叟。

〇〇〇渔家傲

送春六曲（选三）

不是花开常殢酒，只愁花尽春将暮。把酒酬春无好句。春且住，尊前听我歌金缕。 醉眼看花如隔雾，明朝酒醒那堪觑。早是闲愁无着处。云不去，黄昏更下廉纤雨。

一片花飞春已暮，那堪万点飘红雨。白发送春情最苦。愁几许？满川烟草和风絮。 常记解鞍沽酒处，而今绿暗旗亭路。怪底春归留不住。莺作驭，朝来引过西园去。

诗句一春浑漫与，纷纷红紫俱尘土。楼外垂杨千万缕。风荡絮，栏杆倚遍空无语。 毕竟春归何处所，树头树底无寻处。惟有闲愁将不去。依旧住，伴人直到黄昏后。

〇鹧鸪天

九日寄彦衡济之，兼简仲坚景纯二弟

点检笙歌上小楼，西风帘幕卷清秋。绿醅轻泛红萸好，黄菊羞簪白发稠。 今古恨，去悠悠，无情汾水自西流。澹烟衰草斜阳外，并作登临一段愁。

〇鹧鸪天

酾酒椎牛诧里豪，临流觞咏赋时髦。纷纷世态浮云变，草草生涯断梗漂。 愁不寐，夜难朝。广陵散曲屈平骚。从今有耳都休听，且复高歌饮楚醪。

〇蝶恋花

闻莺有感

鹈鴂一声春已晓，蝴蝶双飞，暖日明花草。花底笙歌犹未了，流莺又复催春老。 早是残红枝上少，飞絮无情，更把人相恼。老桧独含冰雪操，春来悄没人知道。

🟩杨果

杨果（1197-1271），字正卿，号西庵，祁州蒲阴（今河北安国）人。年轻时以章句授徒为业，流寓十余年。金正大元年（1224）进士，历知偃师、蒲城、陕县，以廉干称。金亡，入史天泽幕为参议。蒙古中统元年（1260），授北京宣抚使，明年拜中书参知政事。至元六年（1269），出为怀孟路总管，八年（1271）卒，年七十五，谥文献。有《西庵集》。词存三首。

〇太常引

送商参政西行

一杯聊为送征鞍。落叶满长安。谁料一儒冠。直推上、淮阴将坛。 西风旌旄，斜阳草树，雁影入高寒。且放酒肠宽。道蜀道、而今更难。

🟩段成己 七首

段成已（1199-1279）字诚之，号菊轩，绛州稷山（今属山西）人。金哀宗正大间进士，曾官宜阳（今属河南）主薄。金亡，元世祖召为平阳府（今山西临汾一带）儒学提举，坚拒不赴，与兄克已避地龙门山（在今山西河津、陕西韩城间）中。二段才名相埒，故后人汇编二人诗词为《二妙集》。其个人词集单行者则名《菊轩乐府》。文学造诣亦与乃兄略同。

〇鹧鸪天

谁伴闲人闲处闲？梅花枝上月团团。陶潜自爱吾庐好，李白休歌《蜀道难》。 林壑静，水云宽，十年无梦到长安。五更门外霜风恶，千尺青松傲岁寒。

〇鹧鸪天

上巳日陪遯庵兄游青阳峡

溯春江走怒雷，翠岩千丈立崔嵬。山英似与游人约，尽放浮云一夕开。 倾绿酒，坐苍苔，大书岁月记曾来。直将酩酊酬佳节 挽住春光不放回。

〇临江仙

走遍人间无一事，十年归梦悠悠。行藏休更倚危楼。乱山明月晓，沧海冷云秋。 诗酒功名殊不恶，个中未减风流。西风吹散两眉愁。一声长啸罢，烟雨暗汀洲。

〇江城子

季春五日有感而作，歌以自适也

阶前流水玉鸣渠。爱吾庐，惬幽居。屋上青山，山鸟喜相于。少日功名空自许，今老矣，欲何如？

闲来活计未全疏。月边渔，雨边锄。花底风来，吹乱读残书。谁唤九原摩诘起，凭画作，倦游图。

〇江城子

东园牡丹盛开，二三子邀余饮花下。酒酣，即席赋之

水南名品几时栽？映池台，待谁开？应为诗人、着意巧安排。调护正须宫样锦，遮丽日，障飞埃。

晓风吹绽瑞云堆，怨春回，要诗催。醉墨淋漓，随手洒琼瑰。归去不妨簪一朵，人也道，看花来。

〇大江东去

寄卫生袭之

干戈蛮触，问渠争、直有几何而已？毕竟颠狂成底事，谩把良心戕毁？坐穴藜床，磨穿铁砚，自有人知己。摩挲面目，不应长为人泚。 过眼一线浮花，辱随荣后，身外那须此？便恁归来嗟已晚，荒尽故园桃李。秋菊堪餐，春兰可采，免更烦邻里。孙郎如在，与君共枕流水。

〇大江东去

赠答杨彦衡

暮年怀抱，对水光林影，欣然忘食。推手功名非我事，闲处聊为闲客。世故多虞，人生如寄，一榻容安息。鬓丝千丈，谁家机杼堪织？ 三径松菊犹存，诛茅薙秽，时借邻翁力。酒满芳尊山满眼，此意无今无昔。平地风波，东华尘土，不到幽人席。兴来独往，溪南还又溪北。

〇木兰花

不才自合收身早。一座青山成潦倒。蒙头赢得日高眠，落叶满庭慵不扫。 杀人四海知多少。留住头皮贫亦好。年年种菊待花开，不道看花人渐老。

🟩董解元

董解元，生卒年及名号、籍贯都不详（或发现其名朗，未有确据），约章宗时人。解元疑是当时读书人的通称。以作《西厢记诸宫调》而著名。亦工词，《哨遍》一首，见称于时。

〇哨遍

太皞司春，春工著意，和气生旸谷。十里芳菲，尽东风，丝丝柳搓金缕。渐次第，桃红杏浅，水绿山青，春涨生烟渚。九十日，光阴能几？早鸣鸠呼妇，乳燕携雏。乱花满地，任风吹、飞絮濛空有谁主？春色三分，半入池塘，半随尘土。满地榆钱，算来难买春光住。初夏永，薰风池馆，有藤床冰簟，纱厨日转午。脱巾散发，沉李浮瓜，宝扇摇纨素。甚消磨永日，有扫愁竹叶，侍寝青奴。霎时微雨送新凉，些少金风退残暑。韶华早，暗中归去。

🟩仆散汝弼 一首

仆散汝弼字良弼，女真人。曾官殿前都点检司所属之近侍局副使。博学能文，尤工于诗。尝过骊山（在今陕西临潼）华清宫，作《风流子》词题于壁，四方衣冠，争相传诵，称为绝唱。金哀宗正大三年（1226），承务郎、主簿幕蔺为之刻石，据蔺记文意推断，汝弼生活之时代当去兹不远。其词仅存此阕，见明杨慎《词品》、清王昶《金石萃编》。

〇风流子

三郎年少客，风流梦、绣岭蛊瑶环。看浴酒发春，海棠睡暖；笑波生媚，荔子浆寒。况此际，曲江人不见，偃月事无端。羯鼓数声，打开蜀道；《霓裳》一曲，舞破潼关。 马嵬西去路，愁来无会处，但泪满关山。赖有紫囊来进，锦袜传看。叹玉笛声沉，楼头月下；金钗信杳，天上人间。几度秋风渭水，落叶长安。

🟩丘处机 一首

丘处机（1148-1227）字通密，号长春子，登州栖霞（今属山东）人。年十九，为道教全真。学于崑嵛山（在今山东牟平），师重阳真人王喆，为喆所器重。曾入磻溪（在今陕西宝鸡东南）穴居。金宣宗兴定三年（1219），蒙古成吉思汗遣使召，遂于翌年率弟子十八人同往西域，历四年乃至雪山。成吉思汗问道，处机以不嗜杀、敬天爱民、清心寡欲为言。汗深契之，赐“神仙”号，爵大宗师，掌天下道教。窝阔台伐金，中原民罹俘戮，无所逃命，处机还燕（今北京），使徒持牒招众，全活者毋虑二三万人。元世祖至元六年（1269），追赠长春演道主教真人，为全真教北七真之一。能诗词歌曲，有《磻溪集》。词多玄机，犹诗家之有寒山、拾得云。

〇无俗念

枰棋

前程路远，未昭彰、金玉仙姿灵质。寂寞无功，天赐我、棋局开颜消日。古柏岩前，清风台上，宛转晨餐毕。幽人来访，雅怀闲斗机密。 初似海上江边，三三五五，乱鹤群鸦出。打节冲关成阵势，错杂蛟龙蟠屈。妙算嘉谋，斜飞正跳，万变皆归一。含弘神用，不关方外经术。

🟩杨弘道 一首

杨弘道（1189-1260左右）字叔能，号素庵，淄川（今山东淄博西南）人。金哀宗正大元年（1224），监麟游（今属陕西）酒税。天兴间，南归宋。宋理宗端平元年（1234），为襄阳（今湖北襄樊一带）府学教谕。二年（1235），摄唐州（今河南唐河一带）司户。是年，蒙古军破唐州，遂北迁，寓家济源（今属河南）。年七十余卒。弘道在金即以诗名，赵秉文等称叹不已，至比之金膏水碧、物外难得之宝。元好问序其集，谓金南渡后学诗者，惟辛愿、杨弘道能以唐人为指归。又赠弘道诗云：“海内杨司户，声名三十年。”可见倾倒甚至。有《小亨集》。存词九首，七首见于集中，余二首分别见元好问《遗山乐府》及明《永乐大典》。

〇六国朝

繁花烟暖，落叶风高。岁月去如流，身渐老。叹三十年虚度，月堕鸡号。痛离散人何在，云沉雁杳。浮萍断梗，任风水、东泛西漂。万事总无成，忧患绕。 虚名何益，薄宦徒劳。得预俊游中，观望好。漫能出惊人语，瑞锦秋涛。莫夸有如神句，鸣禽春草。干戈满地，甚处用、儒雅风骚？援笔赋归田，宜去早。

🟩耶律楚材 一首

耶律楚材（1190-1244）字晋卿，号湛然居士，契丹人。金尚书右丞履之子。身长八尺，美髯宏声。博极群书，旁通天文、地理、律历、术数及释老、医卜之说。下笔为文，若宿构者。初仕金，官至尚书省左右司员外郎。蒙古成吉思汗（元太祖）破中都（今北京），闻名召用，特见信任，每征伐必命之卜，尝谓其子窝阔台曰：“此人天赐我家，尔后军国庶政当悉委之。”及窝阔台汗（元太宗）嗣位，拜为中书令，事无巨细，皆先白之。楚材秉政，凡蒙古陋风，悉为改革，元之立国规模，皆其所定。乃马真后时，卒于位。有谮楚材者，言其为相日久，天下贡赋半入其家，后命近臣覆视，唯琴阮十余，古今书画、金石、遗文数千卷。文宗至顺初，追封广宁王，谥文正。有《湛然居士集》。存词一首，见清朱彝尊《词综》。

〇鹧鸪天

题七真洞

花界倾颓事已迁，浩歌遥望意茫然。江山王气空千劫，桃李春风又一年。 横翠嶂，架寒烟，野花平碧怨啼鹃。不知何限人间梦，并触沉思到酒边。

🟩李治 一首

李治（1192-1279）字仁卿，号敬斋，真定栾城（今属河北）人。金末登进士第。辟知钧州（今河南禹县一带）。哀宗开兴元年（1232），蒙古军来攻，城溃，治微服北渡，流落忻（今属山西）、崞（今山西原平北）间。忽必烈在藩邸，闻其贤，遣使召至，问古今人材及天下当如何治之，颇嘉纳之。晚家元氏（今属河北），学徒益众。忽必烈（元世祖）即位，复聘之，欲处以清要，治以老病，恳求还山。至元二年（1265），再以学士召，就职期月，复辞去。年八十八，卒于家。治学优才赡，著有《敬斋文集》、《古今黈》等。后者为元人说部之翘楚。存词五首，附见于元好问《遗山乐府》。

〇摸鱼儿

大名有男女以私情不遂赴水者。后三日，二尸相携出水滨。是岁陂荷俱并蒂

为多情、和天也老，不应情遽如许。请君试听《双蕖怨》，方见此情真处。谁点注？香潋滟、银塘对抹胭脂露。藕丝几缕？绊玉骨春心，金沙晓泪，漠漠瑞红吐。 连理树，一样骊山怀古。古今朝暮云雨。六郎夫妇三生梦，肠断目成眉语。须唤取，共鸳鸯翡翠、照影长相聚。西风不住。恨寂寞芳魂，轻烟北渚。凉月又南浦。

〇摸鱼儿

雁双双、正飞汾水，回头生死殊路。天长地久相思债，何似眼前俱去？摧劲羽。倘万一幽冥，却有重逢处。诗翁感遇。把江北江南，风嘹月唳 ，并付一丘土。 仍为汝，小草幽兰丽句。声声字字酸楚。拍江秋影今何在，宰木欲迷堤树 。霜魂苦。算犹胜、王嫱青冢贞娘墓 。凭谁说与？叹鸟道长空，龙艘古渡。马耳泪如雨 。

〇鹧鸪天

中秋同遗山饮倪文仲家莲花白，醉中赋此

太乙沧波下酒星，露醽秘诀出仙扃。情知天上莲花白，压尽人间竹叶青。 迷晚色，散秋馨。兵厨晓溜玉泠泠。楚江云锦三千顷，笑杀灵均语独醒。

🟩许衡 一首

许衡（1209-1281）字仲平，怀州河内（今河南沁阳）人。世为农。幼有异质，又颖悟，凡更三师，辄愧不能教。稍长，嗜学如饥渴，遭乱，贫无书，或手抄之。习宋儒程、朱理学，居苏门山（在今河南辉县西北），若经传、子史、礼乐、名物、星历、兵刑、食货、水利，无所不讲，慨然以道为己任，从学者甚众。蒙古蒙哥汗（元宪宗）时，忽必烈王秦中，召衡为京兆（今陕西西安）提学。及忽必烈即位，屡擢至中书左丞、集贤大学士兼国子祭酒。阿合马擅权，势倾朝野，大臣多阿附，衡乃劾其蠢政害民。以疾致仕，卒谥文正。著有《读易私言》、《鲁斋遗书》。诗文明白醇正，不假修辞。存词四首，见《遗书》及元凤林书院《草堂诗余》，亦质朴整暇。

〇沁园春

垦田东城

月下檐西，日出篱东，晓枕睡余。唤老妻忙起，晨餐供具，新炊藜糁，旧腌盐蔬。饱后安排，城边垦劚，要占苍烟十亩居。闲谈里，把从前荒秽，一旦驱除。 为农换却为儒，任人笑谋身拙更迂。念老来生业，无他长技，欲期安稳，敢避崎岖？达士声名，贵家骄蹇，此好胸中一点无。欢然处，有膝前儿女，几上诗书。

〇满江红

别大名亲旧

河上徘徊，未分袂，孤怀先怯。中年后，此般憔悴，怎禁离别。泪苦滴成襟畔湿，愁多拥就心头结。倚东风，搔首谩无聊，情难说。 黄卷内，消白日；青镜里，增华发。念岁寒交友，故山烟月。虚道人生归去好，谁知美事难双得。计从今、佳会几何时，长相忆。

🟩刘秉忠 七首

刘秉忠（1216-1274）初名侃，后改子聪，拜官后更今名，字仲晦，号藏春散人，邢州（今河北邢台一带）人。年十七，为邢台节度使府令史，郁郁不乐，一日投笔弃去。后为僧，随海云禅师入见忽必烈，应对称旨，遂留藩邸。从忽必烈征大理、伐宋，每以不妄杀戮为言，全活者不可胜计。忽必烈即位，拜光禄大夫，位太保，参领中书省事，监筑上都（今内蒙古多伦北之石别苏木）、中都（今北京）两城，奏建国号曰大元，定朝仪官制，为一代成宪。卒赠太傅，封赵国公，谥文贞。其于天文、地理、律历、遁甲无所不精。好吟咏，诗词多萧疏平易，类其为人。有《藏春集》、《藏春乐府》。

〇太常引

青山憔悴锁寒云，歧路上，最伤神。破帽鬓沾尘，更谁是、阳关故人？ 颓波世道，浮云交态，一日一番新。无地觅松筠，看青草、红芳斗春。

〇南乡子

南北短长亭，行路无情客有情。年去年来鞍马上，何成？短鬓垂垂雪几茎。 孤舍一檠灯，夜夜看书夜夜明。窗外几竿君子竹，凄清，时作西风散雨声。

〇南乡子

夜户喜凉飚，秋入关山暑气消。勾引客情缘底物？鹪鹩，落日凄清叫树梢。 古寺漏长宵，一点青灯照寂寥。暮雨夜深犹未住，芭蕉，残叶萧萧不奈敲。

〇南乡子

翠袖捧离觞，济楚儿郎窈窕娘。别曲一声双泪落，悲凉，纵不关情也断肠。 今古利名忙，谁信长安道路长？昔日去家年正少，还乡，故国惊嗟两鬓霜。

〇南乡子

游子绕天涯，才离蛮烟又塞沙。岁岁年年寒食里，无家，尚惜飘零看落花。 闲客卧烟霞，应笑劳生鬓早华。惊破石泉槐火梦，啼鸦，扫地焚香自煮茶。

〇洞仙歌

仓陈五斗，价重珠千斛。陶令家贫苦无畜。倦折腰间里，弃印归来，门外柳，春至无言自绿。山明水秀，二顷田园一生足。乐琴书雅意，无个事，卧看北窗松竹。忽清风、吹梦破鸿荒，爱满院秋香，数丛黄菊。

〇木兰花慢

混一后賦

望乾坤浩荡，曾际会、好风云。想汉鼎初成，唐基始建，生物如春。东风吹遍原野，但无言、红绿自纷纷。花月流连醉客，江山憔悴醒人。

龙蛇一曲一还伸，未信丧斯文。复上古淳风，先王大典，不贵经纶。天君几时挥手，倒银河、直下洗嚣尘？鼓舞五华鹫鹜，讴歌一角麒麟。

〇干荷叶

干荷叶，色苍苍，老柄风摇荡。减清香，越添黄，都因昨夜一番霜。寂寞秋江上。

🟩姜彧 一首

姜或（1218-1293）字文卿，莱州莱阳（今属山东）人。幼颖悟好学。张荣守济南（今属山东），辟为掾，历左右司都事、郎中、参议官。蒙古忽必烈（元世祖）中统三年（1262），以讨叛将李璮功授大都督府参议。改知滨州（今属山东），课民种桑，岁余，新桑遍野，人号“太守桑”。迁东平府（今山东东平一带）判官。至元五年（1268），召拜治书侍御史。出为河北河南道提刑按察使，改信州路（今江西上饶一带）总管，累迁陕西汉中、河东山西道提刑按察使，拜行台御史中丞。后以老病归济南，寻摧燕南河北道提刑按察使。年七十六，以疾卒。存词四首，皆赖晋祠石刻以传，见清方履钱《金石萃编补正》。

〇浣溪沙

方丈堆空瞰碧潭。潭光山影静相涵。开轩千里供晴岚。 流水桃花疑物外，小桥烟柳似江南。挽将风月入醺酣。

🟩杜仁杰 一首

杜仁杰字仲梁，号止轩，原名之元，字善夫，济南长清（今属山东）人。金哀宗正大间，皆麻革、张澄隐内乡（今属河南）山中，以诗篇相倡和，一时名声相埒。元世祖至元中，屡征不起。子元素仕元，为福建闽海道廉访使，以子贵，赠翰林承旨、资善大夫，谥文穆。仁杰性善谑，才宏学博，气锐而笔健，业专而心精，工诗词散曲。有《善夫先生集》。存词二首，见元凤林书院《名儒草堂诗余》。

〇太常引

碧橱冰簟午风凉，都是好风光。独自守空床，泪滴了、千行万行。 别时情意，去时言约，刚道不思量。不是不思量，说着后、教人语长。

🟩耶律铸 二首

耶律铸（1221-1285）字成仲，契丹人。楚材之子。幼聪敏，善属文，尤工骑射。父死，嗣领中书省事，时年二十三。尝采历代德政合于时宜者八十一章以进。蒙古蒙哥汗（元宪宗）八年（1258），从驾伐宋蜀地，屡出奇计，攻下城邑。蒙哥汗卒，幼弟阿里不哥与其兄忽必烈（元世祖）争位，铸弃妻子，自朔方来归，忽必烈嘉其忠。中统、至元间，三入中书为左丞相，定法令，制雅乐，多所裨赞。至元二十年（1283），坐事免，没家资之半，徙居山后（今山西、河北内外长城之间地区）。后二年卒。文宗至顺元年（1330），追赠太师、懿宁王，谥文忠。有《双溪醉隐集》。存词八首，见本集及明《永乐大典》。

〇忆秦娥

赠前朝宫人琵琶色兰兰

恨凝积，佳人薄命尤堪惜。尤堪惜，事如春梦，了无遗迹。 人生适意无南北，相逢何必曾相识？曾相识，恍疑犹览，内家图籍。

〇眼儿媚

醴泉和高斋《过炀帝故宫》

隔江谁唱《后庭花》？烟淡月笼沙。水云凝恨，锦帆何事，也到天涯？ 寄声衰柳将烟草，且莫怨年华。东君也是，世间行客，知遇谁家？

🟩白朴 十首

白朴（1226-？）初名恒，字仁甫。后改今名，字太素。号兰谷。隩州（今山西河曲一带）人。后随父寓真定（今河北正定），又徙南京（今河南开封）。金哀宗天兴二年（1233），蒙古军陷南京，朴甫八龄，父华时为金枢密院判，因事远出，母又为蒙古军所掳，遂随父执元好问北上，即受业于好问。读书颖悟，学问日进，及长，博览群书，声誉卓著。然因幼经丧乱，郁郁寡欢，不乐仕进。元世祖中统初，江淮经略使史天泽欲荐之于朝，再三逊辞。宋亡之次年，卜居建康（今江苏南京），日与诸名流放情山水诗酒间。年八十许卒。朴以杂剧蜚声，与关汉卿、马致远、郑光祖并称“元曲四大家”，号“关马郑白”，有《梧桐雨》、《墙头马上》等剧本传世。词亦为有元一代作手，长于怀古，清雄隽秀，意惬韵谐，有《天籁集》。

〇朝中措

田家秋熟办千仓，造物恨难量。可惜一川禾黍，不禁满地螟蝗。 委填沟壑，流离道路，老幼堪伤。安得长安毒手，变教四海金穰？

〇朝中措

东华门外软红尘，不到水边村。任是和羹傅鼎，争如漉酒陶巾？ 三年浪走，有心遁世，无地栖身。何日团圞儿女，小窗灯火相亲？

〇满江红

用前韵留别巴陵诸公（时至元十四年冬）

行遍江南，算只有、青山留客。亲友间，中年哀乐，几回离别？棋罢不知人换世，兵余犹见川流血。叹昔时、歌舞岳阳楼，繁华歇。 寒日短，愁云结；幽故垒，空残月。听闾阎谈笑，果谁雄杰？破枕才移孤馆雨，扁舟又泛长江雪。要烟花、三月到扬州，逢人说。

〇念奴娇

题镇江多景楼，用坡仙韵

江山信美，快平生、一览南州风物。落日金焦浮绀宇，铁瓮独残城壁。云拥潮来，水随天去，几点沙鸥雪。消磨不尽，古今天宝人杰。 遥望石冢巉然，参军此葬，万劫谁能发？桑梓龙荒惊叹后，几度生灵埋灭。往事休论，酒杯才近，照见星星发。一声长啸，海门飞上明月。

〇秋色横空

賦虞美人草

儿女情多，甚千秋万古，不易消磨。拔山力尽英雄困，垓下尚拥兵戈。含红泪，颦翠蛾，拌血污、游魂逐太阿。草也风流犹弄，舞态婆娑。 当时夜闻楚歌，叹乌骓不逝，恨满山河。匆匆玉帐人东去，耿耿素志无他。黄陵庙，湘水波，记染竹、成斑泣舜娥。又岂止虞兮，无可奈何？

〇夺锦标

青溪吊张丽华

《夺锦标》曲，不知始自何时。世所传者，惟僧仲殊一篇而已。予每浩歌，寻绎音节，因欲效颦，恨未得佳趣耳。庚辰卜居建康，暇日访古，采陈后主、张贵妃事，以成素志。按后主既脱景阳井之厄，隋元帅府长史高颎竟就戮丽华于青溪。后人哀之，其地立小祠，祠中塑二女郎，次则孔贵嫔也。今遗构荒凉，庙貌亦不存矣。感叹之余，作乐府《青溪怨》

霜水明秋，霞天送晚，画出江南江北。满目山围故国。三阁余香，六朝陈迹。有《庭花》遗谱，弄哀音、令人嗟惜。想当时、天子无愁，自古佳人难得。 惆怅龙沉古井，石上啼痕，犹点胭脂红湿。去去天荒地老，流水无情，落花狼藉。恨青溪留在，渺重城、烟波空碧。对西风，谁与招魂？梦里行云消息。

〇沁园春

监察师巨源将辟予为政，因读嵇康与山涛书，有契于心者，就谱此词以谢

自古贤能，壮岁飞腾，老来退闲。念一身九患，天教寂寞；百年孤愤，日就衰残。麋鹿难驯，金镳虽好，志在长林丰草间。唐虞世，也曾闻巢许，遁迹箕山。 越人无用殷冠，怕机事缠头不耐烦。对诗书满架，子孙可教；琴樽一室，亲旧相欢。况属清时，得延残喘，鱼鸟溪山任往还。还知否？有绝交书在，细与君看。

〇沁园春

保宁佛殿即凤凰台，太白留题在焉。宋高宗南渡，尝驻跸寺中，有石刻御书王荆公赠僧诗云：“纷纷扰扰十年间，世事何尝不强颜。亦欲心如秋水静，应须身似岭云闲。”意者当时南北扰攘，国家荡析，磨盾鞍马间，有经营之志，百未一遂，此诗若有深契于心者，以自况。予暇日来游，因演太白、荆公诗意，亦犹稼轩《水龙吟》用李延年、淳于髡语也

我望山形，虎踞龙盘，壮哉建康。忆黄旗紫盖，中兴东晋；雕阑玉砌，下逮南唐。步步金莲，朝朝琼树，宫殿吴时花草香。今何日？尚寺留萧姓，人做梅妆。 长江，不管兴亡，漫流尽英雄泪万行。问乌衣旧宅，谁家作主？白头老子，今日还乡。吊古愁浓，题诗人去，寂寞高楼无凤凰。斜阳外，正渔舟唱晚，一片鸣榔。

〇沁园春

夜枕无梦，感子陵、太白事，明日赋此

千载寻盟，李白扁舟，严陵钓车。□故人偃蹇，足加帝腹；将军权幸，手脱公靴。星斗名高，江湖迹在，烂熳云山几处遮？山光里，有红鳞旋斫，白酒须赊。 龙蛇、起陆曾嗟。且放我狂歌醉饮些。甚人生贫贱，刚求富贵，天教富贵，却骋骄奢？乘兴而来，造门即返，何必亲逢安道耶？儿童笑，道先生醉矣，风帽欹斜。

〇摸鱼子

七夕。用严柔济韵

问双星、有情几许，消磨不尽今古。年年此夕风流会，香暖月窗云户。听笑语，知几处、彩楼瓜果祈牛女？蛛丝暗度，似抛掷金梭，萦回锦字，织就旧时句。 愁云暮，漠漠苍烟挂树。人间心更谁诉？擘钗分钿蓬山远，一样绛河银浦。乌鹊渡，离别苦，啼妆洒尽新秋雨。云屏且住，算犹胜姮娥，仓皇奔月，只有去时路。

〇沁园春

金陵凤凰台眺望

独上遗台，目断清秋，凤兮不还。怅吴宫幽径，埋深花草，晋时高冢，销尽衣冠。横吹声沉，骑鲸人去，月满空江雁影寒。登临处，且摩挲石刻，徙倚阑干。 青天半落三山，更白鹭洲横二水间。问谁能心比，秋来水净，渐教身似，岭上云闲。扰扰人生，纷纷世事，就里何尝不强颜。重回首，怕浮云蔽日，不见长安。

〇清平乐

题阙

朱颜渐老，白发添多少？桃李春风浑过了，留得桑榆残照。 江南地迥无尘，老夫一片闲云。恋杀青山人不去，青山未必留人。

🟩王恽 九首

王恽（1227或1228-1304）字仲谋，号秋涧，卫州汲县（今属河南）人。有材干，操履端方，好学善属文。元世祖中统元年（1260），左丞姚枢宣抚东平（今属山东），辟为详议官。以选至京，上书论时政，累擢至中书省左右司都事。治钱谷，拔材能，议典礼，考制度，咸究所长。至元五年（1268），首拜监察御史。知无不言，论列凡百五十余章，权贵为之侧目。后历任河南北道、燕南河北道、山东东西道提刑按察副使，福建闽海道提刑按察使，赃官吏多所罢黜。二十九年（1292）上万言书极陈时政，授翰林学士。成宗朝，官至知制诰同修国史。卒，追封太原郡公，谥文定。其学源出元好问，故文章波澜有法度，诗词笔力坚浑。有《秋涧先生大全集》。词集名《秋涧乐府》。

〇点绛唇

雨中故人相过

谁惜幽居？故人相过还晤语。话余联步，来看花成趣。 春雨霏微，吹湿闲庭户。香如雾，约君少住，读了《离骚》去。

〇点绛唇

后六月二十二日，同府僚宴饮白云（朱孝臧校云：“云”字疑衍）楼，时积雨新晴，川原四开，青嶂白波，非复尘境。忽治中英甫坚索鄙语，酒酣耳热，以乐府歌之

晴倚层阑，飘飘醉上青鸾背。飞云崩坠，万叠银涛碎。 青嶂白波，非复人间世。人怀霁。夕阳有意，返照千山外。

〇浣溪沙

隋末唐初与汉亡，干戈此际最抢攘，一时人物尽鹰扬。 褒鄂有灵毛发动，曹刘无敌简书光。争教含泣到分香？

〇浣溪沙

客亭观涨

老雨长河壮怒涛。客亭夜久听喧号。平明两涘渺江皋。 沙尾没来渔箔短，危樯看处客帆高。斜阳汀草乱青袍。

〇黒漆弩

游金山寺

邻曲子严伯昌尝以《黑漆弩》侑酒，省郎仲先谓予曰：“词虽佳，曲名似未雅。若就以“江南烟雨”目之，何如？”予曰：“昔东坡作《念奴曲》，后人爱之，易其名曰《酹江月》，其谁曰不然？”仲先因请予效颦，遂追赋《游金山寺》一阕，倚其声而歌之。昔汉儒家畜声妓，唐人例有音学，而今之乐府，用力多而难为工，纵使有成，未免笔墨劝淫为侠耳。渠辈年少气锐，渊源正学，不致费日力于此可也，其词曰

苍波万顷孤岑矗，是一片、水面上天竺。金鳌头、满咽三杯，吸尽江山浓绿。 蛟龙恐下然犀，风起浪翻如屋。任夕阳、归棹纵横，待偿我、平生不足。

〇鹧鸪引

辛卯九月二十三日，靖伯、仲先携酒相过，客去，醺然独坐，以见酣适之意云

波荡江湖万里余，归来缩首伴凡鱼。门从席后轩车盛，鬓自霜来宦味疏。 思往事，注残书，闲锄明月种秋蔬。傍人莫笑扬雄宅，好事时过载酒壶。

〇鹧鸪引

赠驭说高秀英

短短罗桂淡淡妆，拂开红袖便当场。掩翻歌扇珠成串，吹落谈霏玉有香。 由汉魏，到隋唐，谁教若辈管兴亡？百年总是逢场戏，拍板门锤未易当。

〇水龙吟

登邯郸丛台

春风赵国台荒，月明几照苕华梦？纵亡横破，西山留在，翠鬟烟拥。剑履三千，平原池馆，谁家耕垄？甚千年事往，野花双塔，依然是，骚人咏。

还忆张陈继起，信侯王、本来无种。乾坤万里，中原自古，几多麟凤？一寸囊锥，初无铦颖，也沾时用。对残灯影淡，黄粱饭了，听征车动。

〇春从天上来

承御韩氏者，祖母之妷（侄）也。姿淑婉，善书。年十一选入宫，既笄为承御。事金宣宗、天兴二帝，历十有九年。正大末，以放出宫。明年壬辰，銮辂东巡。又明年，国亡于萘。韩遂适石抹子昭，相与流寓许昌者余十年。大元至元三年，弟澍为汲令，自许迎致淇上者累月。一日酒间，谈及宫掖故事，感念畴昔，如隔一世而梦钧天也，不觉泣下，予亦为之欷歔也。今将南归，赘儿子丑于许。既老且贫，靡所休息，而抱秋娘长归金陵之感。乃为赋此，庶几摅写哀怨，洗亡国之愁颜也。且使好事者倚其声而歌之，不必睹遗台而兴嗟，遇故都而动黍离之叹也。岁丙寅秋九月重阳后二日，翰林修撰王恽引

罗绮深宫，记紫袖双垂，当日昭容。锦封香重，彤管春融，帝座一点云红。正台门事简，更捷奏、清昼相同。听钧天，侍瀛池内宴，长乐歌钟。

回头五云双阙，恍天上繁华，玉殿珠栊。白发归来，昆明灰冷，十年一梦无踪。写杜娘哀怨，和泪点、弹与孤鸿。淡长空，看五陵何似？无树秋风。

〇点绛唇

送董彦才西上

杨柳青青，玉门关外三千里。秦山渭水。未是消魂地。 坦卧东床，恐减风云气。功名际。愿君着意。莫揾春闺泪。

〇后庭花破子

晚眺临武堂

绿树远连洲，青山压树头。落日高城望，烟霏翠满楼。木兰舟。彼汾一曲，春风佳可游。

🟩胡祗遹 一首

胡祗遹（1227-1293或1295）字绍闻，号紫山，磁州武安（今属河北）人。少孤，既长读书，见知于名流。元世祖中统初，张文谦宣抚大名（今属河北），辟员外郎。至元时官至左、右司员外郎。阿合马当国，进用群小，官冗事烦，祗遹建言“省官莫如省吏，省吏莫如省事”，以是忤权奸，出为太原路（今山西太原）治中兼提举本路矿冶，将以岁赋不办责之，及莅职，乃以最闻。宋平，为荆湖北道宣慰副使，累迁至江南浙西道提刑按察使。所至抑豪强，扶寡弱，敦教化，厉士风。以疾归，卒。仁宗延祐时赠礼部尚书，谥文靖。其学出于宋儒，以笃实为宗，务求明体达用，不为空虚之谈。诗文自抒胸臆，无所依傍，无所雕饰，辞达而已。有《永乐大典》辑本《紫山大全集》，词在集中，亦疏快明朗。

〇木兰花慢

赠歌妓

话兴亡千古，试听取、是和非。爱海雨江风，娇莺雏凤，相和相催。泠泠一声徐起，坠梁尘、不放彩云飞。按止玉纤牙拍，细倾万斛珠玑。

又如辩士遇秦仪，六国等儿嬉。看捭阖纵横，东强西弱，一转危机。千人洗心倾耳，向花梢、不觉月阴移。日日新声妙语，人间何事颦眉？

🟩魏初 一首

魏初（1231--1292）字太初，号青崖，弘州顺圣（今河北阳原）人。年甫二十，即有声于时。元世祖中统元年（1260），始立中书省，辟为掾史，兼掌书记。未几，以祖母老辞归，隐居教授。后以荐授国史院编修官，寻拜监察御史，出佥陕西、四川按察司事，历陕西、河东按察副使，入为治书侍御史，又以侍御史行御史台事于扬州，擢江西按察使，旋征拜侍御史，行台移建康（今江苏南京），出为中丞，卒。初在谏职，遇寧敢言，于开国规模，多所裨益。好读书，尤长于《春秋》。为文简而有法，为诗格律坚苍。有《青崖集》。词在集中，率皆酬赠之作，然笔致超迈雅整，尚不流于庸俗。

〇鹧鸪天

室人降日以此奉寄

去岁今辰却到家，今年相望又天涯。一春心事闲无处，两鬓秋霜细有华。 山接水，水明霞，满林残照见归鸦。几时收拾田园了，儿女团图夜煮茶？

🟩卢挚 二首

卢挚（1235-1300，一说？-1314以后）字处道，一字莘老，号疏斋，又号嵩翁，涿州（今属河北）人。元世祖至元五年（1268）进士。累迁少中大夫、河南路（今河南洛阳一带）总管。成宗大德初，授集贤学士、大中大夫，出持宪湖南，迁江东道廉访使，官至翰林学士承旨。挚博洽有文思，诗文与刘因、姚燧齐名，世称“刘卢”、“姚卢”。有《疏斋集》。尝著《文章宗旨》曰：“大凡作诗，须用《三百篇》（即《诗经》）与《离骚》。言不关于诗教，义不存于比兴，诗亦徒作。”亦工散曲，今存者皆小令，风格妩媚。存词二十一首，散见于元周南瑞《天下同文集》、明《永乐大典》、蒋一葵《尧山堂外纪》等，俊逸清旷，时有警策。

〇清平乐

行郡歙城寒食日伤逝有作

年时寒食，直到清明日。草草杯盘聊自适，不管家徒四壁。 今年寒食无家，东风恨满天涯。早是海棠睡去，莫教醉了梨花。

〇六州歌头

题《万里江山图》

诗成雪岭，画里见岷峨。浮锦水，历滟滪，灭坡陀，汇江沱。唤醒高唐残梦，动奇思，闻巴唱，观楚舞，邀宋玉，访巫娥。拟赋《招魂》《九辩》，空目断、云树烟萝。渺湘灵不见，木落洞庭波。抚卷长哦。重摩挲。 问南楼月，痴老子，兴不浅，夜如何？千载后，多少恨，付渔蓑。醉时歌。日暮天门远，愁欲滴，两青蛾。曾一舸，奇绝处，半经过。万古金焦伟观，鲸鳌背，尽意婆娑。更乘槎，欲就织女，看飞梭。直到银河。

〇黑漆弩

晚泊采石，醉歌田不伐《黑漆弩》，因次其韵，寄蒋长卿佥司、刘芜湖巨川

湘南长忆嵩南住，只怕失约了巢父。舣归舟、唤醒湖光，听我蓬窗春雨。 故人倾倒襟期，我亦载愁东去。记朝来、黯别江滨，又弭棹、蛾眉晚处。

〇贺新郎

赋拒霜

观物聊宾戏。问花枝能红能白，如痴如醉。翠被香销行云断，约略幽闺睡起。甚却有、溪娘风致？木末芙蓉都如许，笑人间、不解灵均意。歌晚色，赋秋水。 而今老子婆娑地，更何须、齐奴步障，谢公携妓。徙倚西楼澄江远，日暮霞成绮。怅楚泽、荷衣芰制。篱菊难忘平生约，共小山、丛桂相料理。吾与汝，有知己。

🟩关汉卿 一首

关汉卿（1279年前后在世），号一斋、已斋叟。大都（今北京市）人。是我国戏剧史上最伟大的戏剧家，元杂剧的奠基人，有杂剧六十三种，著名剧作有《窦娥冤》、《救风尘》、《望江亭》等，对元杂剧及后世戏曲发展产生过重大作用。另有散曲百余首。词作较少见。

〇夜行船

花底双双莺燕语，也胜他凤只鸾孤。一霎恩情，片时云雨，关连着宿缘前注。 天保今生为眷属，但只愿似水如鱼。冷落江湖，团圞人月，相连着夜行船去。

🟩张弘范 二首

张弘范（1238-1280）字仲畴，涿州定兴（今属河北）人。善马槊，能歌诗。年二十时，兄顺天路（今北京）总管弘略外出，留摄府事，吏民服其明决。蒙古军所过肆暴，弘范杖遣之，入其境无敢犯者。元世祖至元二年（1265）守大名（今属河北）。后为将伐宋，屡立战功。十五年（1278），授蒙古汉军都元帅，南取闽广。次年，大破宋水师于厓山（在今广东新会南），宋因以亡。归朝后病卒。仁宗延祐时追封至淮阳王，谥献武。有《淮阳集》，词附集中，单行者则名《淮阳乐府》。诗词皆爽朗可诵。

〇点绛唇

咏海棠

醉脸匀红，向人无语夸颜色。一枝春雪，犹染嵬坡血。 庭院黄昏，燕子来时节。芳心折，露垂香颊，羞对开元月。

〇点绛唇

庭院黄昏，子规啼破开元梦。晚风吹动，似舞《霓裳弄》。 有色无香，好著诗人讽。和谁共？月廊烟重，烧彻兰膏凤。

〇木兰花慢

征南

混鱼龙人海，快一夕，起鲲鹏。驾万里长风，高掀北海，直入南溟。生平许身报国，等人间、生死一毫轻。落日旌旗万里，秋风鼓角连营。

炎方灰冷已如冰，余烬淡孤星。爱铜柱新功，玉关奇节，特请高缨。胸中凛然冰雪，任蛮烟瘴雾不须惊。整顿乾坤事了，归来虎拜龙庭。

〇木兰花慢

功名归堕甑，便拂袖，不须惊。且书剑蹉跎，林泉笑傲，诗酒飘零。人间事、良可笑，似长风、云影弄阴晴。莫泣穷途老泪，休怜儿女新亭。

浩歌一曲饭牛声，天际暮烟冥。正百二山河，一时冠带，老却升平。英雄亦应无用，拟风尘、万里奋鹏程。谁忆青春富贵，为怜四海苍生。

〇木兰花慢

乾坤秋更老，听鼓角，壮边声。纵马蹙重山，舟横沧海，戮虎诛鲸。笑入蛮烟瘴雾，看旌麾、一举要澄清。仰报九重圣德，俯怜四海苍生。

一尊别后短长亭，寒日促行程。甚翠袖停杯，红裙住舞，有语君听。鹏翼岂从高举，卷天南地北日升平。记取归来时候，海棠风里相迎。

〇临江仙

千古武陵溪上路，桃花流水潺潺。可怜仙侣剩浓欢。黄鹂惊梦破，青鸟唤春还。 回首旧游浑不见，苍烟一片荒山。玉人何处倚栏干？紫箫明月底，翠袖暮云寒。

〇南乡子

深院日初长。万卷诗书一炷香。竹掩茅斋人不到，清凉。茶罢西轩读老庄。 世事莫论量。今古都输梦一场。笑煞利名途上客，干忙。千丈红尘两鬓霜。

〇南乡子

送友人刘仲泽北归

烟草入重城。马首关山接去程。几度留君留不住，伤情。一片秋蝉雨后声。 无语泪纵横。别酒和愁且强倾。后会有期须记取，叮咛。莫负中秋夜月明。

〇〇〇浣溪沙

山掩人家水绕坡，野猿岩鸟太平歌，黄鸡白酒兴偏多。 幸自琴书消日月，尽教名利走风波，钓台麟阁竟如何。

一片西风画不成，无人来此结茅亭，野猿山鸟乐升平。 名利著人浓似酒，肝肠热醉不能醒。黄尘奔走过浮生。

新卜西山崦下庄，疏篱编竹草苫堂。门前流水柳成行。 满目烟岚诗酒地，十年鞍马是非场。虚名半纸几多忙。

〇鹧鸪天

围襄阳

铁甲珊珊渡汉江，南蛮犹自不归降。东西势列千层厚，南北军屯百万长。 弓扣月，剑磨霜。征鞍遥日下襄阳。鬼门今日功劳了，好去临江醉一场。

〇点绛唇

独上高楼，恨随春草连天去。乱山无路，隔断巫阳路。信断梅花，惆怅人何处。愁无语，野鸦烟树，一点斜阳暮。

🟩姚燧 二首

姚燧（1239-1314）字端甫，号牧庵，河南（今洛阳）人。三岁而孤，育于伯父枢。年十八，从许衡学于长安（今西安）。蒙古忽必烈（元世祖）至元七年（1270），衡以国子祭酒教授贵胄，奏召旧弟子十二人，燧在其中。年三十八，始为秦王府文学。历仕世祖、成宗、武宗三朝，官至翰林学士承旨、知制诰兼修国史。卒谥曰文。燧为世名儒，作文闳肆该洽，豪而不宕，刚而不厉，舂容盛大，有西汉风。仁宗延祐以前，文章大匠，莫能先之。三十年间，名臣世勋，碑传之作，多出其手。有《牧庵文集》。存词四十九首，除一首附见元程钜夫《雪楼乐府》、二首见明《永乐大典》，皆在集中。

〇清平乐

闻雁

春方北度，又送秋南去。万里长空风雨路，谁汝冥鸿知处？ 朝朝旧所窥鱼，由渠水宿林居。为问江湖苦乐，汝于白鹭何如？

〇水调歌头

买田天生门外

买地近隍壑，十顷展平澜。相如漫说云梦，八九可胸蟠。已具扁舟放鹤，又且观鱼知乐，何忍利投竿？却恐避地下，鸥鹭怨盟寒。 屋茨茅，蹊种竹，畹滋兰。天生此所宜著，素发飒垂冠。手苦弯弓难合，惟有招麾毛颖，筋力尚桓桓。携我二三子，日往将诗坛。

鹧鸪天

遐观堂暮饮

谁道夔龙不致君，白头离乱不曾闻。三秦碧树生春色，千里青山入暮云。 何事业，底功勋。百年五十已中分。从今万八千场醉，莫酹刘伶荷锸坟。

〇浪淘沙

余年七十，洪山僧相过，言：别公十余年，面颊红润，益加于昔，有道然耶。因为一莞，赋此晓之。

七十鬓双蓬，已分衰翁 。烦君休誉面如童。只此正为吾老验，物理曾穷。 天地-微躬 。草木还同。桃花初也笑春风。及到离披将谢日 ，颜色逾红。

🟩杨立斋

（生平不详）

〇鹧鸪天

咏赵真真、杨玉娥唱《双渐诸宫调》

烟柳风花锦作园，霜芽露叶玉装船。谁知皓齿纤腰会，只在轻衫短帽边。 啼玉靥，咽冰弦。五牛身去更无传。词人老笔佳人口，再唤春风在眼前。

🟩刘壎二首

刘壎（1240-1319），字起潜，南丰（今江西南丰）人。博览工诗文，才力雄放，尤长骈文。初隐居不仕，元至大四年（1311年），为南剑州学官，后为延平（今福建南平）教授卒，年八十。若有《隐居通议》，《水云村稿》，《英华录》。

〇菩萨蛮

和詹天游

故园青草依然绿，故宫废址空乔木。狐兔入岩城，悠悠万感生。 胡笳吹汉月，北语南人说。红紫闹东风，湖山一梦中。

〇西湖明月引

用白云翁韵送客游行都

江村烟雨暗萧萧。涨寒潮，送轻桡。目断京尘，何日听鸾箫。金雀觚棱千里外，指天际，碧云深，魂欲飘。 薰炉炷，愁烟尽销。酒孤斟，谁与招。满怀情思，任吟笺赋笔难描。惆怅山风，吹梦老秋宵。绿漾湖心波影阔，终待到，借垂杨，月半桥。

🟩梁曾 一首

梁曾（1242-1322），字贡父，燕人。少好学，中统四年（1263），荐辟中书左三部令史，累官淮南路总管，两使安南。仁宗朝，拜集贤侍讲学士，国有大政，必命曾与诸老议之。晚年寓居淮南，日以书史自娱。政事文学，皆有可观。卒于至治二年，享年八十一。

〇木兰花慢

西湖送春

问花花不语，为谁落，为谁开。算春色三分，半随流水，半入尘埃。人生能几欢笑，但相逢、尊酒莫相推。千古幕天席地，一春翠绕珠围。

彩云回首暗高台。烟树渺吟怀。拚一醉留春，留春不住，醉里春归。西楼半帘斜日，怪衔春，燕子却飞来。一枕青楼好梦，又教风雨惊回。

🟩张伯淳

张伯淳（1242-1302），字师道，崇德（今浙江桐乡）人。元世祖至元二十三年（1286）以荐除杭州路教授。元成宗大德年间，入都为翰林侍讲学士。有《养蒙先生文集》十卷，卷十为词，多祝寿之作。《彊村丛书》辑为《养蒙先生词》一卷。

〇木兰花慢

赠弹琵琶者

爱当垆年少，将雅调，寄幽情。尽百喙春和，群喧夜寂，老凤孤鸣。都来四条弦里，有无穷、旧谱与新声。写出天然律吕，扫空眼底秦筝。 落红。天气暖犹轻。洗耳为渠听。想关塞风寒，浔阳月色，似醉还醒。轩窗静来偏好，到曲终、怀抱转分明。相见今朝何处，语溪乍雨初晴。

🟩仇远二首

仇远（1247-1326），字仁近，一字仁父，钱塘（今浙江省杭州市）人。因他居于余杭溪上之仇山，故自号山村民。宋末时其诗词与白珽齐名，被称为“仇白”。元至元中（1279年前后）为溧阳州学教授，著有《金渊集》六卷，《无弦琴谱》一卷。

〇八犯玉交枝

招宝山观月上

沧岛云连，绿瀛秋入，暮景却沉洲屿。无浪无风天地白，听得潮生人语。擎空孤柱，翠倚高阁凭虚，中流苍碧迷烟雾。唯见广寒门外，青无重数。 不知是水是山，不知是树，漫漫知是何处？倩谁问、凌波轻步？谩凝睇、乘鸾秦女。想庭曲、霓裳正舞。莫须长笛吹愁去。怕唤起鱼龙，三更喷作前山雨。

〇齐天乐

赋蝉

夕阳门巷荒城曲，清音早鸣秋树。薄剪绡衣，凉生鬓影，独饮天边风露。朝朝暮暮，奈一度凄吟，一番凄楚。尚有残声，蓦然飞过别枝去。 齐宫往事谩省，行人犹说与，当时齐女。雨歇空山，月笼古柳，仿佛旧曾听处。离情正苦。甚懒拂冰笺，倦拈琴谱。满地霜红，浅莎寻蜕羽。

〇思佳客

日影扶花一万重，秋香阁下又芙蓉。旧时楚楚《霓裳曲》，移入长杨短柳中。文甃碧，朵墙红，金舆苍鼠玉华宫。行人忍听啼乌怨，笛里阑干落叶风。

🟩陈孚 二首

陈孚（1259-1309）字刚中，号勿斋，台州临海（今属浙江）人。幼清峻颖悟，读书过目辄成诵。元世祖至元二十二年（1285），以布衣上《大一统赋》，署上蔡书院山长。二十七年（1290），调翰林国史院编修官。二十九年（1292），以礼部郎中副使安南（今越南）。使还，除翰林待制。帝方欲置之要地，而廷臣以其为南人，且尚气，颇嫉忌之，遂出外为地方官。历任建德、衢州、台州（今均属浙江）等路总管府治中，所至多有善政。孚性任侠不羁，为诗文随意即成，不事雕斫。有《观光稿》、《交州稿》、《玉堂稿》。存词二首，见明杨慎《词品》。

〇太常引

端阳日当母诞不得归（二首）

彩丝堂上簇兰翘，记生母、在今朝。无地捧金蕉，奈烟水、龙沙路遥。 碧天迢递，白云何处？风急雨潇潇。万里梦魂消，待飞逐、钱唐夜潮。

〇太常引

短衣孤剑客乾坤，奈无策、报亲恩。三载隔晨昏，更疏雨、寒灯断魂。 赤城霞外，西风鹤发，犹想倚柴门。蒲醑漫盈樽，倩谁写、青衫泪痕？

🟩燕公楠

燕公楠（1241-1302），一作燕南，字国材，号芝庵，南康（今江西省南康县）人。十岁能属文。世祖（忽必烈）平江南，以功迁同知吉州路，累官湖广行省右丞，赐名赛因囊加。精于音律，著有《唱论》，南词亦工。有《五峰集》传世。

〇摸鱼儿

答程雪楼见寄

又浮生，平头六十，登楼怅望荆楚。出山小草成何事？闲却竹烟松雨。空自许，早摇落江潭，一似琅琊树。苍苍天路，谩伏枥心长，衔图志短，岁晏欲谁与。 梅花赋，飞堕高寒玉宇。铁肠还解情语。英雄操与君侯耳，过眼群儿谁数？霜鬓缕、祗梦听，枝头翡翠催归去。清觞飞羽。且细酌盱泉，酣歌郢雪，风致美无度。

🟩刘敏中 九首

刘敏中（1243-1318）字端甫，号中庵，济南章丘（今属山东）人。元世祖至元中，由中书掾擢兵部主事，拜监察御史，劾权臣桑果奸邪，不报，辞职归乡。既而起为御史台都事，累迁至翰林直学士兼国子祭酒。成宗大德七年（1303），宣抚辽东、山北，守令恃贵幸暴横者，一绳以法。九年（1305）为集贤学士，商议中书省事，上疏陈“整朝纲”等十条。武宗时，官至翰林学士承旨，以疾还乡里。卒赠光禄大夫，追封齐国公，谥文简。著有《平宋录》、《中庵集》。诗文平正通达，无钩章棘句之习，不藻绩而华，不琢镂而工。词集单行者曰《中庵乐府》，多酬赠及闲适之作，明白晓畅，旷达清雄。

〇点绛唇

人至，承以二绝句见贶，清简幽深，情意都尽，披阅讽咏，如接芝宇，感慰可胜言哉。辄有小词，录奉一笑，且以寄企响之意云，刘敏中上

短梦惊回，北窗一阵芭蕉雨。雨声还住，斜日鸣高树。 起望行云，送雨前山去。山如雾。断虹犹怒，直入深山处。

〇菩萨蛮

月夕对玉簪独酌

遥看疑是梅花雪，近前不似梨花月。秋入一簪凉，满庭风露香。 举杯香露洗，月在杯心里。醉眼月徘徊，玉鸾花上飞。

〇菩萨蛮

盆梅

纤条渐见稀稀蕾，孤根旋透温温水。但得一枝春，谁嫌老瓦盆？ 寒愁芳意懒，移近南窗暖。却怕盛开时，香魂来索诗。

〇菩萨蛮

贾君彦明为阳丘丞，三年职扬政举，而廉苦过甚。其归也，作长短句赠之

挈家来吃山城水，三年不剩公田米。何物办归装？一车风满箱。 吾人垂泪叹，过客回头看。谁不爱清官？清官似子难。

〇清平乐

繁华敢望？自喜清贫状。老屋三间空荡荡，几册闲书架上。 客来或问中庵，平生虎穴曾探？隐几悠然不答，窗间笑指山岚。

〇最高楼

次韵答张县尹

江风远，吹绉翠罗漪。山绕似重围。连延花枝香成阵，坡陀垄亩绿如畦。个中间，吾受者，一廛兮。 君不见、花间偏爱月，又不见、山阴偏喜雪。搴杜若，载辛夷。东篱日落悠然坐，舞雩春暖咏而归。此何人，千万古，一天机。

〇最高楼

古斋受益所居，当绣江之源。江北流二十里，其东壖有曰“野亭”者，则余之别墅也。顷岁，余与古斋同在京师，而同有归欤之思，逮兹而同如其志同乐也。作词以道之，同一笑云

山家好，河水净涟漪。茅舍绿荫围。儿童不解针垂钓，老翁只会瓮浇畦。我思之，君倦矣，去来兮。 也问甚、野芳亭上月，也问甚、太初岩下雪。乘款段，载鸱夷。兴来便作寻花去，醉时不记插花归。问沙鸥，从此后，可忘机？

〇木兰花慢

晓过卢沟

上卢沟一望，正红日，破霜寒。尽渺渺飞烟，葱葱佳气，东海西山。依稀玉楼飞动，道五云深处是天关。柳外弓戈万骑，花边剑履千官。 寒窗萤雪一生酸，富贵几曾看？问今日谁教，黄尘匹马，更上长安？空无语，还自笑，恐当年贡禹错弹冠。拟把繁华风景，和诗满载归鞍。

〇水龙吟

阳丘南逾五里，余别墅在焉。地方仅二亩，南西北皆巨沟，崖壁崭绝。下为通逵，人由其中。东垂蔽古藤，晦密尤峻。绣江远来，触巽隅刮足而北，余流复西，渐达于坤维。周览上下，岿台宛然，因取渊明语，命之曰“赋诗之台”。南偏少东尤高敞，东向为小亭，轩户始开，而长白、湖山诸峰林壑，奔跃来见，明姿晦态，与绣江相表里。复取谢灵运语，命之曰“含晖之亭”。亭之筑，实至元辛卯前重阳一日也。戏作乐府《水龙吟》一首，书于壁，以识其始，且以为老子醉后浩歌之资云

乾坤遗此方台，“赋诗”名字从吾起。十分高处，更宜着个，“含晖”亭子。无数青山，一时为我，飞来窗里。渺浮天玉雪，江流忽转，风雨在、寒藤底。 尝试登临其上，把闲愁、古今都洗。长空淡淡，无言目送，飞鸿千里。看取明年，四围松菊，一番桃李。放篮舆杖屦，醒来醉往，自今朝始。

🟩刘因 十首

刘因（1249-1293）初名驷，字梦骥；后改今名，字梦吉，号静修。保定容城（今属河北）人。家世为儒。天资绝人。三岁识书，日记千百言，过目成诵。六岁能诗，七岁能文，落笔惊人。甫弱冠，才器超迈。精研程、朱理学。家虽贫，非其义，一介不取。乡居教授，弟子造门者随材器教之，皆有成就。公卿过保定闻名来谒，多避不见。或以学行荐于朝，元世祖至元十九年（1282）征为承德郎、右赞善大夫。未几以母疾辞归。二十八年（1291）复以集贤学士、嘉议大夫召，固辞不赴。卒。仁宗延祐中，赠翰林学士，追封容城郡公，谥文靖。因多材艺，工诗文，有《静修集》。善画，今传《秋江垂钓图》，藏日本大阪美术馆。词多隐逸之作，冲淡有陶渊明风调，集名《樵庵词》。

〇清平乐

饮山亭留宿

山翁醉也，欲返黄茅舍。醉里忽闻留我者，说道群花未谢。 脱巾就挂松龛，觉来酒兴方酣。欲借白云为笔，淋漓洒遍晴岚。

〇清平乐

贺雨

雨晴箫鼓，四野欢声举。平昔饮山今饮雨，来就老农歌舞。 半生负郭无田，寸心万国丰年。谁识山翁乐处？野花啼鸟欣然。

〇人月圓

自从谢病修花史，天意不容闲。今年新授，平章风月，检校云山。 门前报道：麹生来谒，子墨相看。先生正尔，天张翠幕，山拥云鬟。

〇太常引

男儿勋业古来难，叹人世，几千般。一梦觉邯郸，好看得、浮生等闲。 红尘尽处，白云堆里，高卧对青山。风味似陈抟，休错比、当年谢安！

〇西江月

饮山亭留饮

看竹何须问主？寻村遥认松萝。小车到处是行窝，门外云山属我。 张叟腊醅藏久，王家红药开多。相留一醉意如何？老子掀髯曰可！

〇南乡子

张通彦寿

窗下络车声，窗外儿童课六经。自种墙东新菜英，青青，随分杯盘老幼情。 千古《董生行》，鸡犬升平画不成。应笑东家刘季子，无能，纵饮狂歌不治生。

〇木兰花

西山不似庞公傲，城府有楼山便到。欲将华发染晴岚，千里青青浓可扫。 人言华发因愁早，劝我消愁惟酒好。夜来一饮尽千钟，今日醒来依旧老。

〇鹊桥仙

悠悠万古，茫茫天宇，自笑平生豪举。元龙尽意卧床高，浑占得、乾坤几许？ 公家租赋，私家鸡黍，学种东皋烟雨。有时抱膝看青山，却不是、长吟《梁甫》。

〇玉漏迟

泛舟东溪

故园平似掌，人生何必，武陵溪上？三尺蓑衣，遮断红尘千丈。不学东山高卧，也不似、鹿门长往。君试望，远山颦处，白云无恙。 自唱一曲渔歌，觉无复当年，缺壶悲壮。老境羲皇，换尽平生豪爽。天设四时佳兴，要留待、幽人清赏。花又放，满意一篙春浪。

〇念奴娇

忆仲良

中原形势，壮东南、梦里谯城秋色。万水千山收拾就，一片空梁落月。烟雨松楸，风尘泪眼，滴尽青青血。平生不信，人生更有离别。 旧约把臂燕南，乘槎天上，曾对河山说。前日后期今日近，怅望转添愁绝。双阙红云，三江白浪，应负肝肠铁。旧游新恨，一时都付长铗。

〇玉楼春

未开常探花开未。又恐开时风雨至。花开风雨不相妨，说甚不来花下醉。 百年枉作千年计。今日不知明日事。春风欲劝座中人，一片落红当眼坠。

🟩张野

张野（约1294年前后在世），字野夫，河北邯郸人。张之翰子。官翰林学士。工词，著有《古山乐府》。

〇鹊桥仙

无穷前古，无穷后世，分得中间百岁。人生七十古来稀，况八九、不如人意。荣枯梦幻，功名儿戏，争甚一时闲气。劝君从此更休痴，且拼却、花前沈醉。

〇水龙吟

酹辛稼轩墓，在分水岭下。

岭头一片青山，可能埋得凌云气。遐方异域，当年滴尽，英雄清泪。星斗撑肠，云烟盈纸，纵横游戏。漫人间留得，阳春白雪，千载下，无人继。不见戟门华第，见萧萧、竹枯松悴。问谁料理，带湖烟景，瓢泉风味。万里中原，不堪回首，人生如寄。且临风高唱，逍遥旧曲，为先生酹。

🟩曾允元

曾允元（生卒不详），字鸥江，西昌（今江西泰和县）人。事迹无可考。见《元草堂诗余》。

〇点绛唇

一夜东风，枕边吹散愁多少？数声啼乌，梦转纱窗晓。 来是春初，去是春将老。长亭道，一般芳草，只有归时好。

〇谒金门

山衔日，泪洒西风独立。一叶扁舟流水急。转头无处觅。 去则而今已去。忆则如何不忆。明日到家应记得，寄书回雁翼。

🟩释中峰

释中峰，即天目山中峰禅师，事迹不详。

〇行香子

短短横墙，矮矮疏窗，一方儿、小小池塘。高低叠嶂，曲水边旁。也有些风，有些月，有些香。 日用家常，竹几藤床，尽眼前、水色山光。客来无酒，清话何妨。但细烘茶，净洗盏，滚烧汤。

🟩吴澄 一首

吴澄（1249-1333）字幼清，号草庐，抚州崇仁（今属江西）人。南宋度宗咸淳末尝举进士，不第。入元，历官江西儒学副提举、国子监丞、司业，英宗时超迁翰林学士。泰定帝开经筵，以为讲官。会修《英宗实录》，命总其事。《实录》成，即移疾归。卒赠江西行省左丞，追封临川郡公，谥文正。澄一生以斯文自任，四方之士负笈从学者，不下千数百人，与许衡并为当时儒宗，号称“北有许衡，南有吴澄”。暇即著书，撰作颇丰。有《吴文正集》，辞华典雅，斐然可观。亦能倚声，有《草庐词》，所存十一首，十首为次韵唱酬之作，高者颇能融浑，余则未免滞碍。

〇渡江云

揭浩斋送春

名园花正好，娇红殢白，百态竞春妆。笑痕添酒晕，半脸凝脂，谁为试铅霜？诗朋酒伴，趁此日、流转风光。尽夜游、不妨秉烛，未觉是疏狂。 茫茫。一年一度，烂漫离披，似长江去浪。但要教、啼莺语燕，不怨卢郎。问春春道何曾去？任蜂蝶、飞过东墙。君看取，年年潘令河阳。

🟩赵孟頫 三首

赵孟頫（1254-1322）字子昂，号松雪道人，湖州（今属浙江）人。宋宗室。年十四，以父荫补官。曾任真州（今江苏仪征一带）司户参军。宋亡家居，自力于学。元世祖至元二十三年（1286），程钜夫奉诏搜访遗逸于江南，以孟頫入见，大得世祖赏识，遂仕于元。累官至翰林学士承旨、荣禄大夫。卒赠魏国公，谥文敏。孟頫以书画家著称，画名尤著，开有元一代画风。亦能诗文词，有《松雪斋文集》。词即附于集中。又《巫山一段云》十二首分咏巫山十二峰者，见明陈耀文《花草粹编》。所作超逸，不拘于法度，而意之所至，辄有神韵。又其以承平王孙，中经世变，黍离之悲，亦时见流露。

〇太常引

弄晴微雨细丝丝，山色淡无姿。柳絮飞残，荼蘼开罢，青杏已团枝。 栏干倚遍人何处？愁听语黄鹂。宝瑟尘生，翠绡香减，天远雁书迟。

〇虞美人

浙江舟中作

潮生潮落何时了？断送行人老。消沉万古意无穷，尽在长空澹澹鸟飞中。 海门几点青山小，望极烟波渺。何当驾我以长风？便欲乘桴浮到日华东。

〇蝶恋花

侬是江南游冶子，乌帽青鞋，行乐东风里。落尽杨花春满地，萋萋芳草愁千里。 扶上兰舟人欲醉，日暮青山，相映双蛾翠。万顷湖光歌扇底，一声催下相思泪。

〇江城子

水仙

冰肌绰约态天然。淡无言。带蹁跹。遮莫人间，凡卉避清妍。承露玉杯餐沆瀣，真合唤，水中仙。 幽香冉冉暮江边。珮空捐。恨谁传，遥夜清霜，翠袖怯春寒。罗袜凌波归去晚，风袅袅，月娟娟。

〇浣溪沙

李叔固丞相会间，赠歌者贵贵

满捧金卮低唱词，樽前再拜索新诗。老夫惭愧鬓成丝。 罗袖染将修竹翠，粉香须上小梅枝。相逢不似少年时。

〇渔父词

渺渺烟波一叶舟。西风落木五湖秋。盟鸥鹭，傲王侯。管甚鲈鱼不上钩。

〇浪淘沙

今古几齐州？华屋山丘。杖藜徐步立芳洲。无主桃花开又落，空使人愁。波上往来舟，万事悠悠。春风曾见昔人游。惟有石桥桥下水，依旧东流。

🟩曹伯启

曹伯启（1255-1333），字士开，号汉泉。砀山（今属安徽）人。至元中，历仕兰溪主薄，常州路推官，台州路侍中御史。延祐中，擢刑部侍郎，出为真定路总管。英宗立，召为集贤学士，御史台侍御史。泰定初，致仕。文宗天历初，起为淮东廉访使，陕西诸道行御史台中丞。元统元年（1333）卒，年七十九，谥文贞。有《曹文贞公诗集》十卷（一名《汉泉漫稿》），其诗“直抒胸臆，自谐宫征，要亦不失为中原雅调”（《四库全书总目提要》卷一六六）。词名《汉泉乐府》。

〇南乡子

四川道中作

蜀道古来难。数日驱驰兴已阑。石栈天梯三百尺，危栏。应被旁人画里看。 两握不曾干俯瞰飞流过石滩。到晚才知身是我，平安。孤馆青灯夜更寒。

🟩滕宾 一首

滕宾一名斌，字玉霄，黄冈（今属湖北）人，一说睢阳（今河南商丘）人。风流笃厚，往往狂嬉狎酒，韵致可人。其谈笑笔墨，为人传颂，宝爱不替。所撰《谢徐承旨启》云：“贾谊方肆于文才，诸老或忌其少；阮生稍宽于礼法，众人已谓之狂。”倜傥不羁，即此可见。元武宗至大（1308-1311）间，为翰林学士。出为江西儒学提举，后弃家入天台山（在今浙江天台）为道士。有《玉霄集》。存词九首，载元凤林书院《名儒草堂诗余》、明杨慎《词品》，以清融放逸见长。

〇最高楼

呈管竹楼左丞

梅花月，吹老角声寒。剑气拂云端。台星才入朝天阙，将星旋出破烟蛮。半年来，勋业事，笑谈间。 谁更说、元龙楼下卧？谁更说、元规楼上坐？终不似、竹楼宽。有时呼酒摘星斗，有时提笔撼江山。问何如，容此客，倚栏干？

〇鹊桥仙

斜阳一抹，青山数点。万里澄江如练。东风吹落橹声遥，又唤起、寒云一片。 残鸦古渡，荒鸡村店。渐觉楼头人远。桃花流水小桥东，是那个、柴门半掩。

🟩鲜于枢 一首

鲜于枢（1256-1301）字伯机，号困学山民、寄直老人，渔阳（今天津蓟县一带）人。元世祖至元间以材选，为江浙行省都事，官至太常寺典薄。晚年筑困学斋，杜门谢客。工诗文词赋，善鉴定法书名画及古器物，而尤以书名家。善行草，笔力劲健，赵孟频极推重之。其文望亦与赵相伯仲。有《困学斋集》。存词四首，散见于明朱存理《珊瑚木难》、汪砢玉《珊瑚网法书名画题跋》、杨慎《词品》、郁逢庆《书画题跋记》诸书，清旷能豪，略与其性格、书品相近。

〇念奴娇

八咏楼

长溪西注，似延平双剑，千年初合。溪上千峰明紫翠，放出群龙头角。潇洒云林，微茫烟草，极目春洲阔。城高楼迥，恍然身在寥廓。 我来阴雨兼旬，滩声怒起，日日东风恶。须待青天明月夜，一试严维佳作。风景不殊，溪山信美，处处堪行乐。休文何事，年年多病如削？

🟩管道升

管道升（1260--1319），字仲姬，一字瑶姬，浙江吴兴人。赵孟頫妻。至大四年封吴兴郡夫人，延祐四年加封魏国夫人。

〇渔父词

遥想山堂数树梅，凌寒玉蕊发南枝。山月照，晓风吹，只为清香苦欲归。

又

南望吴兴路四千，几时回去霅溪边。名与利，付之天，笑把渔竿上画船。

又

身在燕山近帝居，归心日夜忆东吴。斟美酒，鲙新鱼，除却清闲总不如。

又

人生贵极是王侯，浮利浮名不自由。争得似，一扁舟，弄月吟风归去休。

🟩冯子振

冯子振（1257-1314），自号怪怪道人，又号瀛州客，攸州（今湖南攸县）人。仕为承事郎集贤待制。为人博闻强识，文思敏捷，若有《海粟诗集》。词以清丽称，贯云石序《阳春白雪》称誉他的词“豪辣灏烂，不断古今”。

〇鹧鸪天

赠歌儿珠帘秀

凭倚东风远映楼。流莺窥面燕低头。虾须瘦影纤纤织，龟背香纹细细浮。 红雾敛，彩云收。海霞为带月为钩。夜来卷尽西山雨，不着人间半点愁。

🟩吴存 二首

吴存字仲退，号乐庵，鄱阳（今江西波阳）人。私淑宋学者饶音，部使者争劝以仕，不答。元仁宗延祐初（1314），强起为本路学正。调宁国（今安徽宣城一带）教授。官至饶州路鄱阳县主簿。著有《程朱传义折衷》、《乐庵遗稿》。后者经清鄱阳史简与宋黎廷瑞《芳洲集》、元徐瑞《松巢漫稿》（附其从子弢《仰山集》）、元叶兰《寓斋诗集》（附其父懋诗）、明刘炳《春雨轩集》合编为《鄱阳五家集》。词在《遗稿》中，清逸可诵。

〇水调歌头

江浙贡院

尺一九霄下，华发起江湖。西风吹我衣袂，八月过三吴。十五西湖月色，十八海门潮势，此景世间无。收入砚蜍滴，供我笔头枯。 七十幅，五千字，日方晡。贝宫天网下罩，何患有遗珠？用我玉堂金马，不用清泉白石，真宰自乘除。长啸吴山顶，天阔雁行疏。

〇水龙吟

雪次韵

一天云似穹庐，山川惨淡还非旧。兴来欲唤，嬴童瘦马，寻梅陇首。有容遮留，左援苏二，右招欧九。问聚星堂上，当年白战，还更许、追踪否？

却拥重裘深坐，看飞花、乍无还有。老来拈笔，不禁清冻，频呵龟手。想见南山，少年射虎，臂鹰牵狗。暮归来，脱帽销金帐里，饮羊羔酒。

🟩蒲道源 一首

蒲道源（1260-1336）字得之，号顺斋，世居眉州青神（今属四川），后徙兴元（今陕西南郑一带）。元初为郡学正，罢归。仁宗皇庆间（1312-1313）征为国史院编修官。进国子博士。引疾去。及年七十，召为陕西儒学提举，不就。迹其生平，恬于仕宦，大抵闲居之日为多。故其子机裒辑遗文，题曰《顺斋闲居丛稿》。诗文俱平实显易，不尚华藻。词附集中，体格亦近其诗。

〇点绛唇

玉蕊珑璁，绕篱盈树知谁种？碧云堆重，化作飞琼洞。 勾挽春衫，袅袅珠缨弄。风微动，行人飞鞚，更着清香送。

🟩袁易 一首

袁易（1262-1306）字通甫，平江长洲（今已并入江苏吴县）人。少敏于学，不乐仕进。部使者拟荐于朝，谢不应。行中书省署为徽州路（今安徽歙县一带）石洞书院山长，阐明南宋朱熹之学，诸生莫不敬服。旋亦罢归，居松江、太湖之间，筑静春堂，聚书万卷，手自校定。或棹舟载笔床、茶灶、古器，游于江湖。赵孟频尝为画《袁公卧雪图》，称易与龚啸、郭麟孙为“吴中三君子”。能诗词。其诗吐言天拔，近南宋陈与义，元作者绮缛居多，易作风骨道上，足以高步一时。词亦清空骚雅，盖尝与张炎交游，习相近也。有《静春堂集》。

〇念奴娇

连日雪意凄迷，云未解驳，仆与勉夫江村眺望，漫兴赋此

暮云楼阁，送悠悠今古，飞鸿明灭。欹到黄芦洲乱吐，点缀微茫残雪。浅水湾碕，疏篱门径，淡抹墙腰月。灞桥清思，向人一片愁绝。 堪笑滕六羞慵，三年刻楮，悭放玲珑叶。争得并刀双练带，裁出春风千靥？重按瑶华，新翻《白苎》，舞趁金钗节。玉龙擎重，为予飞动鳞鬣。

🟩安熙 一首

安熙（1269-1311）字敬仲，真定藁城（今属河北）人。少闻保定（今属河北）刘因之学，心向慕焉。因亦愿传所学与熙。会因卒，不果。然所学一以因为宗。有《默庵集》，存词四首。

〇酹江月

登古容城有感，城阴则静修刘先生故居

天山巨网，尽牢笼、多少中原人物。赵际燕陲空老却，千仞岩岩苍壁。古柏萧森，高松偃蹇，不管飞冰雪。慕膻群蚁，问君谁是豪杰。 重念禹迹茫茫，兔狐荆棘，感慨悲歌发。累世兴亡何足道，等是轰蚊飞灭。湖海襟怀，风云壮志，莫遣生华发。中天佳气，会须重见明月。

🟩杨载 一首

杨载（1271-1323）字仲弘，祖籍建州浦城（今属福建），后徙杭州。少孤，博涉群书，为文有跌宕气。年四十，不仕。以布衣荐授翰林国史院编修官，与修《武宗实录》。调系官海船万户府照磨，兼提控案牍。会元仁宗复行科举之制，载首应诏，遂登延祐二年（1315）进士第。授饶州路（今江西波阳一带）同知浮梁州（今已并入江西景德镇）事，迁宁国路（今安徽宣城一带）总管府推官以卒。载在翰林，极为赵孟顺所推重，由是名动京师。其文以气为主，博而敏，直而不肆，自成一家。诗尤雅瞻，雍雍有北宋元祐之遗音，与虞集、范梈、揭侯斯并称“元代四大家”。有《杨仲弘集》。存词一首，见清卞永誉《式古堂书画汇考》。

〇水龙吟

鸿沟定约东归，又谁遣、赤龙回指？青娥舞罢，重瞳饮泣，断肠声里。半壁酸风，两淮寒月，古今兴废。眇乌江满眼，惊涛卷雪，分明总是英雄泪。 木末招招舟子，载何人、断烟流水？平沙尽处，青山数点，江东千里。长啸风前，无人会我，登临此意。但黄芦古木，夕阳回照，有渔歌起。

🟩朱晞颜 四首

朱晞颜，元成宗大德前后在世，字景渊，长兴（今属浙江）人。初以习书被选为平阳州（今浙江平阳县）蒙古掾。后为长林（盐场名，在今浙江乐清县西）丞，司煮盐赋。又曾官江西瑞州（今江西高安一带）监税。以良吏而能诗文，尝与鲜于枢、揭傒斯、杨载等酬赠唱和，耳目薰濡，故所作皆有法度。其诗边幅稍狭而神理自清，拟古之作颇得汉魏遗意。杂文亦刻意研炼，不失绳墨。词则清朗洒脱，时见落拓不平之气。有《瓢泉吟稿》。

〇满江红

弹铗归来，更谁叹、有鱼无肉？念良夜，向阑相对，旧欢难续。一夕乍寒秋枕梦，十年重剪西窗烛。算人生、得意待何时？蕉隍鹿。 尊有酒，妻堪熟；书插架，儿能读。傍虚檐、翠云低亚，万竿如束。数点苍山遥入户，半篙春水斜穿屋。便门前、车马寂无人，从教俗。

〇满庭芳

和赵仲敬咏雪

剪水飞花，裁冰作絮，龙宫不管严寒。斜侵风帽，吟鬓忽衰残。谁念梁园倦客？黄金尽、作赋才悭。飘流久，寒欺敝褐，犹事马蹄间。 儿时曾纵猎，呼鹰野外，落雁云端。猛呼酒霜耩，湿遍红鸳。倚马酣歌秦妓，紫貂暖、不上裘船。今迟暮，翩翩孤剑，寂寞度桑干。

〇渡江云

题郑天趣《三湘集》

渺寒云万里，孤舲载雪，逐雁渡三湘。倦游频选胜，抚剑延平，贳酒过滕王。清泉自酹，秋早合、贾傅祠荒。算都是、伤心吊古，和月贮吟囊。

难忘，云边梅屋，雨底荪房。料裁云缝雾，应自有、知心老妪，相与平章。澧兰沅芷曾亲撷，返醒魂、犹带《骚》香。看未足，渔歌又起《沧浪》。

〇贺新郎

归雁。用刘季和韵

云影低平楚。看翩翩、离群避暖，去寻孤戍。犹记登楼看瘦字，零落西风无数。把往事、书将空处。乍别榆关秋梦迥，向江南、睡足菰蒲雨。天欲暝，雪初絮。 江空岁晏衡阳度。尽冥冥、稻梁谋拙，弋人何慕？行断惊飞悲吊影，谁念嘹风最苦？算只有、天涯羁旅。莫听城笳迷去翮，被落花、飞絮相萦住。输海燕，笑迟暮。

〇一萼红

盆梅

玉堂深。正重帘护暝，窗色试新晴。苔暖鳞生，泥融脉起，春意初破琼英。夜深后、寒消绛蜡，误碎月、和露落空庭。暖吹调香，冷芳侵梦，一晌消凝。

长恨年华畹晚，被柔情数曲，抵死牵萦。何事东君，解将芳思，巧缀一斛春冰。那得似、空山静夜，傍疏篱、清浅小溪横。莫问调羹心事，且论笛里平生。

🟩赵文一首

赵文（1238-？），字仪可，一字惟恭，号青山，江西庐陵（今江西吉安）人。生于南宋理宗嘉熙二年（1238）。景定、咸淳问入学为上舍。宋末，入文灭祥幕府。元兵破汀州，与文天祥失散，遁归故里。入元后为东湖书院山长，选授雄南文学。有《青山集》，自《永乐大典》中裒辑编订为八卷。

〇疏影

道士朱复古善弹琴，为余言琴须带拙声，若太巧，即与筝阮何异。余赏其言，为赋

寒泉溅雪，有珮环隐隐，飞度霜月。易水风寒，壮士悲歌，关山万里离别。杨花浩荡晴空转，又化作云鸿霜鹘。耿石壕夜久无言，寂历如闻幽咽。 云谷山人老矣，江空又岁晚，相对愁绝。玉立长身，自是胎仙，舞我黄庭三叠。人间只惯丁当字，妙处在一声清拙。待明朝、试拂菱花，老我一簪华发。

🟩周玉晨 一首

周玉晨字晴川，生平不详。朱晞颜《瓢泉吟稿》中有与周晴川兄弟会饮词，则与瓢泉为同时代人。存词一首，见明陈耀文《花草粹编》。

〇十六字令

眠。月影穿窗白玉钱。无人弄，移过枕函边。

🟩马致远

马致远（生卒年不详），号东篱，元大都（今北京）人。曾任浙江省务提举，后来归隐山林。他的散曲推为元代大家，有《东篱乐府》。

〇天净沙

秋思

枯藤老树昏鸦，小桥流水人家，古道西风瘦马，夕阳西下，断肠人在天涯。

🟩虞集 三首

虞集（1272-1348）字伯生，号道园，又号邵庵，临川崇仁（今属江西）人。宋丞相允文五世孙。元成宗大德初始至京，授大都路儒学教授。泰定帝时累迁至翰林直学士兼国子祭酒。文宗时除奎章阁侍书学士。后谢病归，卒赠江西行省参知政事，封仁寿郡公，谥文靖。集弘才博识，一时大典册咸出其手。每承顾问，必委由尽言，随时讽谏。工诗文，与杨载、范梈、揭傒斯并称“元代四大家”，有《道园学古录》。擅书，真、行、草、篆皆圆婉而有法度。词亦清隽超逸，有《道园乐府》。

〇浣溪沙

次韵礼院孟子周佥院秋夜曲二叠（其一）

天阔秋高初夜长。浮尘消尽雾苍茫。澄澄孤月转危墙。 金井有声唯坠露，玉阶无色乍疑霜。不闻人语只吟螀。

〇南乡一剪梅

招熊少府

南阜小亭台，薄有山花取次开。寄语多情熊少府，晴也须来，雨也须来。 随意且衔杯，莫惜春衣坐绿苔。若待明朝风雨过，人在天涯，春在天涯。

〇风入松

寄柯敬仲

画堂红袖倚清酣，华发不胜簪。几回晚直金銮殿，东风软、花里停骖。书诏许传宫烛，轻罗初试朝衫。 御沟冰泮水挼蓝，飞燕语呢喃。重重帘幕寒犹在，凭谁寄、银字泥缄？为报先生归也，杏花春雨江南。

〇苏武慢

放棹沧浪，落霞残照，聊倚岸回山转。乘雁双凫，断芦漂苇，身在画图秋晓。雨送滩声，风摇烛影，深夜尚披吟卷。算离情，何必天涯，咫尺路遥人远。 空自笑，洛下书生，襄阳耆旧，梦底几时曾见。老矣浮丘，赋诗明月，千仞碧天长剑。雪霁晴楼，春生瑶席，容我故山高宴。待鸡鸣日出，罗浮飞渡，海波清浅。

〇苏武慢

云淡风轻，傍花随柳，将谓少年行乐。高阁林间，小车城里，千古太平西洛。瞻彼泱泱，言思君子，流水俨然如昨。但清游，天际轻阴，未便暮愁离索。长记得、童冠相随，浴沂归去，吟咏鸢飞鱼跃。逝者如斯，吾衰甚矣，调理自存斟酌。清庙朱弦，旧堂金石，隐几似闻更作。农人告我事西畴，窈窕挂书牛角。

🟩欧阳玄 一首

欧阳玄（1283-1357），字原功，浏阳（今湖南省浏阳县）人。延祐二年（1315）元代恢复科举后的首批进士，授平江州同知，调芜湖县尹，改武冈县尹，召为国子博士，升国子监丞。致和元年迁翰林待制兼国史院编修官，明年，署艺文少监，奉诏纂修《经世大典》，升太监。元统元年，改佥太常礼仪院事，拜翰林直学士，编修《四朝实录》，俄兼国子祭酒。至元中，拜翰林学士。至正中，诏修辽、金、宋三史，为总裁官。卒赠大司徒柱国，追封楚国公，谥曰“文”。有《圭斋集》传世。

〇渔家傲

八月都城新过雁，西风偏解惊游宦。十载辞家衣线绽。清宵半，家家捣练砧声乱。 等待中秋明月玩，客中只作家中看。秋草墙头萤火烂。疏钟断，中心台畔流河汉。

🟩张玉娘 五首

张玉娘字若琼，号一贞居士，松阳（今属浙江）人。前宋提举官张懋之女。有殊色，知书，敏慧绝伦。少许字沈佺。既而父母有违言，玉娘不从，适佺属疾，乃折简贻佺，以死自誓。佺卒，玉娘亦郁郁而终。文章蕴藉，诗词尤工，有《兰雪集》，清丽绮怨。

〇浣溪沙

秋夜

玉影无尘雁影来。绕庭荒砌乱蛩哀。凉窥珠箔梦初回。 压枕离愁飞不去，西风疑负菊花开。起看清秋月满台。

〇玉楼春

春暮

凭楼试看春何处，帘卷空青淡烟雨。竹将翠影画屏纱，风约乱红依绣户。 小莺弄柳翻金缕，紫燕定巢衔舞絮。欲凭新句破新愁，笑问落花花不语。

〇蕙兰芳引

秋思

星转晓天，戍楼听、《单于》吹彻。拥翠被香残，霜杵尚喧落月。楚江梦断，但帐底、暗流清血。看臂销金钏，一寸眉交千结。 雨阻银屏，风传锦字，怎生休歇？未应轻散，磨宝簪将折。玉京缥渺，雁鱼耗绝。愁未休，窗外又敲黄叶。

〇法曲献仙音

夏夜

天卷残云，漏传高阁，数点萤流花径。立尽屏山无语，新竹高槐，乱筛清影。看画扇，罗衫上，光凝月华冷。 夜初永。问萧娘、近来憔悴，思往事、对景顿成省。低转玉绳飞，淡金波、银汉犹耿。簟展湘纹，向珊瑚、不觉清倦。任钗横鬓乱，慵自起来偷整。

〇水调歌头

次东坡韵

素女炼云液，万籁静秋天。琼楼无限佳景，都道胜前年。桂殿风微香度，罗袜银床立尽，冷浸一钩寒。雪浪翻银屋，身在玉壶间。 玉关愁，金屋怨，不成眠。粉郎一去，几见明月缺还圆？安得云鬟香臂，飞入瑶台银阙，兔鹤共清全。窃取长生药，人月两婵娟。

🟩王结 二首

王结（1275-1336）字仪伯，易州定兴（今属河北）人。年二十余游京师，上执政书，陈行仁政、革冗官、务农桑等八事，皆治国大经，宰相不能尽用。元仁宗在潜邸，结充宿卫。及其即位，迁集贤直学士。出为顺德（今河北邢台一带）、扬州、东昌（今山东聊城一带）等路总管。东昌有黄河故道，夏月潦水，坏民麦禾，结为斗门以泄之，民获耕治之利。泰定帝时，拜辽阳行省参知政事。辽东大水，谷价翔涌，结请发粟数万石以赈饥民。顺帝元统初，官至中书左丞。卒赠资政大夫，追封太原郡公，谥文忠。有《王文忠集》。诗多古体，舂容和平，无钩棘之态。文亦明白畅达，不涉雕华。存词十四首，时见块垒，佳者颇能沉郁。

〇南乡子

秋日旅怀

秋气入帘栊，矮榻虚轩睡正浓。梦觉黄梁初未熟，相逢，都在邯郸逆旅中。 扰扰正愁侬，雨霁西山翠几重。更上层楼闲徙倚，晴空，目送冥飞万里鸿。

〇摸鱼儿

秋日旅怀

快秋风、飒然来此，可能消尽浅暑？辞巢燕子呢喃语，唤起满怀离苦。来又去，定笑我、两年京洛长羁旅。此时愁绪。更门掩苍苔，黄昏人静，闲听打窗雨。 英雄事，谩说闻鸡起舞。幽怀感念今古。金张七叶貂蝉贵，寂寞子云谁数？痴绝处，又刬地、欲操朱墨趋官府。瑶琴独抚。惟流水高山，遗音三叹，犹冀伤心遇。

🟩周权 六首

周权，元成宗前后在世，字衡之，号此山，处州（今浙江丽水一带）人。尝游京师，以诗贽翰林学士袁桷，桷深重之，荐为馆职，竟报罢。然诗名日起，与赵孟顺、虞集、揭傒斯、欧阳玄等唱和。孟频亲书“此山”二字为额以赠。有《此山集》。其诗无险劲之辞而有深长之味，无轻靡之习而有舂容之风，简淡和平而语多奇隽。词三十四首在集中，多系长调，清雄放旷，时见激楚，盖怀才不遇，故胸中块磊须酒浇也。

〇朝中措

西风袅袅落平沙，独树几人家？个里残虹雨阁，那边疏嶂云遮。 平洲柿栗满区瓜，芋野路斜斜。牛笛数声归尽，夕阳付与啼鸦。

〇满江红

次韵邵本初登富春山

长啸登临，望不尽、海门修碧。人道口、江山高处，汉时遗迹。一自耕耘人去后，几番烟草凝秋色。任掀空、骇浪卷银山，蛟鼍泣。 尘世事，纷如织。云外径，闲舒立。问来今往古，几人高适？共拍栏干呼大白，欲倾沧海供豪吸。倚东风、无限客中愁，斜阳笛。

〇水调歌头

亭小可容膝，真似寄鹩枝。客来休讶追窄，老子只随宜。凫鹤短长莫问，鹏鹦逍遥自适，何暇论成亏？万事一尊酒，齐物物难齐。 种株梅，移个竹，凿些池。添他无限风月，尽可著吾诗。世上黄鸡白日，门外红尘野马，役役付儿痴。起舞一挥手，天外片云飞。

〇百字谣

东坡昔守彭城，既治决河，乃修筑其城，作黄楼城上，以临河。以土实制水，因名黄楼。楼成，子由作赋，坡翁为书之，刻于石。予回自京师，登楼怀古，并感项籍遗事，末章及之

登临把酒，问黄楼人去，几番风雨？纱绝颍滨楼上赋，坡老龙蛇飞舞。千载风流，两翁笑傲，淮泗归谭麈。衣冠安在？我来空自延伫。 下视阛阓喧尘，惨昏烟落日，西风鼙鼓。昔日争雄怀楚霸，百万屯云貔虎。世事茫茫，山川历历，不尽凭阑思。城头今古，黄河日夜东去。

〇沁园春

再次韵

混沌凿开，天险巍巍，东岩峻兮。是云髓凝成，半空高矗；天风吹裂，一线中开。妙出神功，高擎仙界，鸟道疑当太白西。凭高处，见云嘘岩腹，鼓舞风雷。 落花香染桃鞋。快阔步青云志壮哉。便万里孤骞，超人问世；一枝高折，作月中梯。笔蘸天河，手扪象纬，笑傲风云入壮题。摩苍壁，扫龙蛇翠墨，翔舞徘徊。

〇沁园春

笑此山人，抛却白云，又来玉京。忆泰华黄河，曾观巨丽；轻衫短帽，只恁飘零。鸥鹭洲边，杉萝溪上，尽可渔樵混姓名。瓶无粟，有西山芝熟，南涧芹生。 底须役役劳形？但方寸宽闲百念轻。况末路逢人，眼应多白；东风吹我，鬓已难青。酒痕翻杯，剑霜闪袖，磊块频浇未肯乎。何妨去，借《相牛经》读，料理归耕。

🟩王旭 二首

王旭，元世祖至元年间在世，字景初，号兰轩，东平（今属山东）人。家贫力学，教授四方，曾至扬州、杭州、南昌、长沙，游迹几半天下，而卒未登仕版。有诗曰“处困不堪家累重，谋生聊藉主人贤”，生平境遇，即此可见大概。与同郡王构、永年（今属河北）王磐俱以文章名世，号为“三王”，而构、磐仕至显宦，旭独潦倒，有幸有不幸矣。所著《兰轩集》，诗盖随意抒写，不屑雕琢，而气体超迈，时见性灵；文多讲学家言，偶涉迂腐，然记序诸作和平通达，不失醇正；词则应酬之作十居其五，惟登临、感遇数篇，倜傥不群，叹慨遥深，未可尽废焉。

〇满江红

不爱浮花，元只爱、松筠高节。归去好，草堂风雨，对床心切。东鲁云山多秀丽，西溪泉石尤香洁。待英灵、重入梦中来，分明说。 今古异，行藏别。身易退，腰难折。信叫阍非勇，闭门非怯。玉斧已修明月就，瑶琴何必朱弦绝？试回看、前日利名心，红炉雪。

〇大江东去

离豫章，舟泊吴城山下作

南游三载，只江山、不负中原诗客。万里行装无别物，满意风云泉石。牛斗星边，灵槎缥缈，鬓影银河湿。哀歌谁和，剑光摇动空碧。 回首帝子长洲，洪崖仙去，风雨鱼龙泣。海外三山何处是，黄鹤归飞无力。天下佳人，袖中瑶草，日暮空相忆。乾坤遗恨，月明吹入长笛。

🟩张埜 七首

张埜字埜夫，邯郸（今属河北）人。元世祖至元末前后在世，曾官翰林学士。有《古山乐府》。其词清健爽朗，风格界乎苏轼、辛弃疾之间，为元人中之佼佼者。

〇满江红

卢沟桥

半世干忙，漫走遍、燕南代北。凡几度，马蹄平踏，卧虹千尺。眼底关河仍似旧，鬓边岁月还非昔。并栏杆、唯有石狻猊，曾相识。 桥下水，东流急。桥上客，纷如织。把英雄老尽，有谁知得？金斗未悬苏季印，绿苔空渍相如笔。又平明、冲雨入京门，情何极。

〇念奴娇

题钓台

钓台千尺，问谁曾占断，一江新绿？试拜先生眉宇看，何地可容荣辱？遥想当年，故人邂逅，以足加其腹。书生常事，可怜惊骇流俗。 应恨惹起虚名，平生正坐，误识刘文叔。笑杀君房痴到底，燕雀焉知鸿鹄？万叠云山，一丝烟雨，比得三公禄。高风千古，冷香聊荐秋菊。

〇念奴娇

登石头城清凉寺翠微亭

翠微秋晚，试闲登绝顶，徘徊凝伫。一片清凉兜率界，几度风雷貔虎。钟阜盘空，石城瞰水，形势相吞吐。江山依旧，故宫遗迹何处？ 遥想霸略雄图，蚁封蜗角，毕竟无人悟。六代兴亡都是梦，一样金陵怀古。宫井朱阑，庭花玉树，偏费骚人句。此情谁会？橹声摇月东去。

〇水龙吟

酹辛稼轩墓，在分水岭下

岭头一片青山，可能埋得凌云气？遐方异域，当年滴尽，英雄清泪。星斗撑肠，云烟盈纸，纵横游戏。漫人间留得，阳春白雪，千载下，无人继。不见戟门华第，见萧萧竹枯松悴。问谁料理，带湖烟景，瓢泉风味？万里中原，不堪回首，人生如寄。且临风高唱，逍遥旧曲，为先生酹。

〇水龙吟

咏游丝

落花天气初晴，随风几缕来何处？飘飘冉冉，悠悠飏飏，欲留还去。雪茧新拍，青虫暗坠，檐蛛轻度。看垂虹百尺，萦回不下，似欲系、春光住。

凭仗何人收取，付天孙、云霄机杼？浮踪浪迹，忍教长伴，章台飞絮？惹起闲愁，织成离恨，万头千绪。望天涯尽日，柔情不断，又闲庭暮。

〇沁园春

宿瓜州城

瓜步城国，烟树西津，几回往来。尽洪涛千丈，鱼龙出没；苍颜十载，鸥鹭惊猜。驿馆荒凉，征鞍牢落，寄语楼船且莫开。今宵里，要江声一枕，洗涤羇怀。 侵晨风定潮回，便挂起云帆亦快哉。爱金山东畔，天开罨画；银山南下，地涌诗材。冲破晴岚，拂开苍藓，欲纪兹行百尺崖。还停笔，怕吟鞭犹带，京国尘埃。

〇沁园春

泉南作

自入闽关，形势山川，天开两边。见长溪漱玉，千瓴倒建；群峰泼黛，万马回旋。石磴盘空，天梯架壑，驿骑蹒跚鞭不前。心无那，恰鹧鸪声里，又听啼鹃。 区区仕宦谁怜？道有志从来铁石坚。但长存一片，忠肝义胆；何愁半点，瘴雨蛮烟！尽卷南溟，不供杯杓，得遂斯游岂偶然？天公意，要淋漓醉墨，海外流传。

🟩张雨 一首

张雨（1277-1348）一名天雨，字伯雨，号贞居子，又号句曲外史、山泽臞者、幻仙，钱塘（今已并入浙江余杭）人。宋崇国公九成之后。年二十，弃家为道士，居茅山（在今江苏句容东南）。博学多艺，善谈名理，与赵孟頫、杨载、虞集等为文字交。工书画。书法得孟顺指授，雄迈有唐人风。画善树石及写意人物，传世之作有《霜柯秀石图》、《仿郑虔林亭秋爽图》。诗文豪迈洒落，体格遒上，有《句曲外史集》。又尝撰《元品录》、《茅山志》。其《贞居词》亦清旷超脱，饶方外思致。

〇太常引

漫翁新制画舫湖中，予为名其舫曰“浮家泛宅”。翁姓李，字仁仲。湖船用布帆，自李始

莫将西子比西湖，千古一陶朱。生怕在楼居，也用着、风帆短蒲。 银瓶索酒，并刀斫鲙，船背锦模糊。堤上早传呼；那个是、烟波钓徒？

〇朝中措

早春书易玄九曲新居壁

草堂移住古城隈。堂后水平阶。要结柴桑邻里，.不须鸥鹭惊猜。 行厨竹里，园官菜把，野老山杯。说与定巢新燕，杏花开了重来。

🟩张可久 二首

张可久（约1270-1340后）字伯远（一说字仲远），号小山，庆元（今浙江鄞县）人。元时以路吏转首领官，又曾为桐庐（今属浙江）典史。顺帝至正初，年七十余，尚为昆山（今属江苏）幕僚。一生不得志，每纵情酒色，放浪山水。工散曲，尤善小令，与乔吉齐名。今传小令八百五十余首、套数七，数量之多，在元散曲家中首屈一指。有《张小山北曲联乐府》，其中如《人月圆》、《太常引》、《忆秦娥》、《霜天晓角》等，皆沿用词调。又天一阁本《张小山乐府》中有词四十二首。其曲清新秀丽，词亦如之。

〇人月圆

山中书事

兴亡千古繁华梦，诗眼倦天涯。孔林乔木，吴宫蔓草，楚庙寒鸦。 数间茅舍，藏书万卷，投老村家。山中何事？松花酿酒，春水煎茶。

〇人月圆

客垂虹

三高祠下天如镜，山色浸空濛。莼羹张翰，渔舟范蠡，茶灶龟蒙。 故人何在？前程那里？心事谁同？黄花庭院，青灯夜雨，白发秋风。

〇人月圆

三衢道中有怀会稽

松风十里云门路，破帽醉骑驴。小桥流水，残梅剩雪，清似西湖。 而今杖履，青霞洞府，白发樵夫。不如归去，香炉峰下，吾爱吾庐。

〇百字令

春日湖上

扣舷惊笑，想当年行乐，绿朝红暮。曲院题诗人去远，别换一番歌舞。鸥占凉波，莺巢小树，船阁鸳鸯浦。画桥疏柳，风流不似张绪。 闲问苏小楼前，夕阳花外，归燕曾来否？古井香泉秋菊冷，坡后神仙何许？醉眼观天，狂歌喝月，夜唤西林渡。穿云笛响，背人老鹤飞去。

🟩刘燕哥 一首

刘燕哥，燕山（今北京）妓女。有词一首，见元夏庭芝《青楼集》。

〇太常引

饯齐参仪归山东

故人别我出阳关，无计锁雕鞍。今古别离难，兀谁画、蛾眉远山？ 一尊别酒，一声杜宇，寂寞又春残。明月小楼间，第一夜、相思泪弹。

🟩萧汉傑

萧汉傑（生卒不详），字吟所，《元草堂诗余》以为江西吉水县人。又按元遗山有赠萧汉傑诗一首，序云：“汉傑大兴人，金国初尝赐姓奥里氏，故时人又谓奥里汉傑。为人慷慨有志胆，好读书。铁岭之溃，复入陕州。陕州乱，群不逞辈系汉傑狱中，汉傑乘昏暮破械而出，驾浮壶乱黄流仅达北岸。为失侯故将者，又二十年，流离顿踣，人所不能，而意气都不少衰。以人情观之，岂碌碌者所可办耶。”（节录）元序所载与《元草堂诗余》所著籍贯稍异，而仕历事迹綦详，故移录备考。

〇浪淘沙

中秋雨

愁似晚天云，醉亦无凭。秋光此夕属何人？贫得今年无月看，留滞江城。 夜起候檐声，似雨还晴。旧家谁信此时情。惟有桂香时入梦，勾引诗成。

🟩李琳 一首

李琳（生卒不详），字梅溪，湖南长沙人。事迹不详。词见《元草堂诗余》。

〇六幺令

京中清明

淡烟疏雨，香径渺啼鴂。新晴画帘闲卷，燕外寒犹力。依约天涯芳草，染得春风碧。人间陈迹。斜阳今古，几缕游丝趁飞蝶。 谁向尊前起舞？又觉春如客。翠袖折取嫣红，笑与簪华发。回首青山一点，檐外寒云叠。梨花著雨，柳花飞絮，梦绕阑干满园雪。

🟩吴镇 一首

吴镇（1280-1354）字仲圭，号梅花庵主，又号梅花道人、梅沙弥，嘉兴（今属浙江）人。性高介，隐居不仕，以设席教授、垂帘卖卜为生，抗怀孤往，穷饿不移。擅画水墨山水，兼工竹石。与黄公望、倪瓒、王蒙合称“元四家”，传世之作有《秋江渔隐图》、《渔父图》等。亦善诗词，有《梅花道人遗墨》，乃后人捃拾其题画之作，荟草成编。存词二十九首，分别见《遗墨》及明汪砢玉编《珊瑚网法书名画题跋》、清吴荣光撰《辛丑消夏记》，皆咏山水及题画者，其人胸次既高，吐属自然拔俗。

〇渔父

临荆浩《渔父图》十六首（选一）

洞庭湖上晚风生，风触湖心一叶横。兰棹稳，草衣轻，只钓鲈鱼不钓名。

〇渔父

极浦遥看两岸斜。碧波微影弄晴霞。孤舟小，去无涯。那个汀洲不是家。

🟩洪希文 一首

洪希文（1282-1366）字汝质，号去华，莆田（今属福建）人。郡庠聘为训导。侍父岩虎居山中，父子皆能诗。岩虎有《轩渠集》，故希文集名《续轩渠》。其诗浑厚朴素，不事华采。词三十三首在集中，多咏时序节物之作。

〇倦寻芳

春词

卧鸭炉边，翔鸳屏底，正断肠处。烟草风花，妆点春愁无数。贪睡海棠酣晕脸，欹眠杨柳狂飞絮。倚东风，子规叫月，乱莺啼树。 尽游赏，吞花卧酒，握月担风，谁诉离绪？镜里朱颜，还被青春领去。簌簌红飞愁万点，丝丝绿织愁千缕。这光阴，那堪几番风雨。

🟩李孝光 一首

李孝光（1285-1350）字季和，温州乐清（今属浙江）人。学问渊博，隐居雁荡山（在乐清东北）五峰下，四方之士，远来受学，名誉日闻，南行台监察御史阖辞屡荐可居馆阁。元顺帝至正七年（1347），诏征隐士，以秘书监著作郎召。明年，升文林郎、秘书监丞。卒于官。孝光以文章负声当世，时人语云：“前有虞（集）范（梈），后有李（孝光）杨（维桢）。”维桢举本朝作者四人，亦以孝光与姚燧、吴澄、虞集并称。有《五峰集》。其文取法先秦、两汉，不趋时尚，矫矫无凡语；诗词风骨道上、豪迈奇逸，间有失之粗犷者。存词二十二首。

〇满江红

烟雨孤帆，又过钱塘江口。舟人道：官侬缘底，驱驰奔走？富贵何须囊底智？功名无若杯中酒。掩篷窗，何处雨声来，高眠后。 官有语，依听取。官此意，侬知否？叹果哉忘世，于吾何有？百万苍生正辛苦，到头苏息悬吾手。而今归去又重来，沙头柳。

🟩薛昂夫 一首

薛昂夫名超吾，回鹘人。汉姓马，故亦称马昂夫，又作司马昂夫。字九皋。曾官三衢路（今浙江衢州一带）达鲁花赤，迁建康（今江苏南京）总管。善篆书。有诗名，尝与萨都剌等唱和。尤工散曲：潇洒如松阴鸣鹤，自命千古一人。存词三首，见元凤林书院《名儒草堂诗余》。

〇最高楼

暮春

花信紧，二十四番愁。风雨五更头。侵阶苔藓宜罗袜，逗衣梅润试香篝。绿窗闲，人梦觉，鸟声幽。 按银筝、学弄相思调。写幽情、恨杀知音少。向何处，说风流？一丝杨柳千丝恨，三分春色二分休。落花中，流水里，两悠悠。

〇最高楼

九日

登高懒，且平地过重阳。风雨又何妨。问牛山悲泪又何苦，龙山佳会又何狂。笑渊明，便归去，又何忙。 也休说、玉堂金马乐。也休说、竹篱茅舍恶。花与酒，一般香。西风莫放秋容老，时时留待客徜徉。便百年，浑是醉，几千场。

🟩周景一首

周景，字秋阳，南阳（今河南南阳市）人。元初至元大德年间在世，他和刘辰翁之子刘将孙是朋友，也是南宋遗民（据王易《词曲史》），生卒行事不详。《全金元词》收词一首。

〇水龙吟

前题得“细”字

人生能几相逢，百年四海为兄弟。旧时青眼，今番白发，年华陨涕。春更无情，抛人先去，杨花无蒂。况江程渐短，别期渐紧，须重把、兰舟系。 幸自清江如砥，指黄垆、流莺声细。沧波如许，平芜何处，明朝迢递。何预兴亡，不如休去，墙阴挑荠。且相期共看，蓬莱清浅，更三千岁！

🟩刘铉 （一首）

刘铉（生卒年不详），字鼎玉，籍贯不详，曾为浏阳教官。词见元《名儒草堂诗馀》。

〇蝶恋花

送春

人自怜春春未去。萱草石榴，也解留春住。只道送春无送处。山花落得红成路。 高处莺啼低蝶舞。何况日长，燕子能言语。付与光阴相客主。晴云又卷西边雨。

🟩黄子行 一首

黄子行（生卒不详），字蓬瓮，修水（今属江西）人，寓籍分宜。有《蓬瓮寐语》。词见《元草堂诗余》。

〇小重山

一点斜阳红欲滴。白鸥飞不尽，楚天碧。渔歌声断晚风急，搅芦花、飞雪满林湿。 孤馆百忧集，家乡千里远，梦难觅。江湖风月好收拾，故溪云，深处著蓑笠。

〇花心动

落花

谁倚青楼，把谪仙、长笛数声吹裂。一片乍零，千点还飞，正是雨晴时节。水晶帘外东风起，卷不尽、满庭香雪。画阑小，斜铺乱飐，翠苔成缬。 袅袅馀香未歇。空怅望、音尘两眉愁切。翠袖泪干，粉额妆寒，此恨有谁同说。江南春信无痕迹，馀情在，冷烟残月。梦魂远、兰灯伴人易灭。

〇西湖月

商调曲

湖光冷浸玻璃，荡一晌薰风，小舟如叶。藕花十丈，云梳雾洗，翠娇红怯。壶觞围坐处，正酒醁吹波红映颊。尚记得玉臂生凉，不放汗香轻浃。 殢人小摘墙榴，为碎掐猩红，细认裙摺。旧游如梦，新愁似织，泪珠盈睫。秋娘风味在，怎对得银钉生笑靥。消瘦沈约诗腰，夜来堪捻。

🟩段宏章

段宏章（生卒不详），字懒融，江西禾川人。事迹无可考。见《元草堂诗余》。

〇洞仙歌

茶

一庭晴雪，了东风孤注。睡起浓香占窗户。对翠蛟盘雨，白凤迎风，知谁见，愁与飞红流处。 想飞琼弄玉，共驾苍烟，欲向人间挽春住。清泪满檀心，如此江山，都付与、斜阳杜宇。是曾约，梅花带春来，又自趁梨花，送春归去。

🟩刘天迪（一首）

刘天迪（生卒年不详），字云闲，西昌（今江西泰和）人。生平事迹无考。词见元《名儒草堂诗馀》。

〇虞美人

春残念远

子规解劝春归去，春亦无心住。江南风景正堪怜，到得而今，不去待何年。 无端往事萦心曲，两鬓先惊绿。蔷薇花发望君归，谢了蔷薇，又见楝花飞。

🟩许有壬 七首

许有壬（1287-1364）字可用，相州汤阴（今属河南）人。元仁宗延祐二年（1315）进士。授辽州（今山西左权一带）同知，惩豪强，平冤狱，州遂大治。英宗至治间，为江南行台监察御史，凡势官豪民，人畏之如虎狼者，辄绳以法，部内肃然。顺帝朝，官至中书左丞、集贤大学士，兼太子左谕德。以老病致仕，卒谥文忠。有壬历事七朝，垂五十年，遇国家大事，无不尽言。善笔札，工词章，为文雄浑閎肆，称元代馆阁巨手。有《至正集》、《圭塘小稿》。词在《稿》中，清隽迈往，允称上驷。

〇鹊桥仙

赠可行弟

花香满院，花阴满地，夜静月明风细。南坡一室小如舟，都敛尽、山林清致。 竹帘半卷，柴门不闭，好个暮春天气。长安多少晓鸡声，管不到、江南春睡。

〇满江红

次李沁州见寄韵

一夜繁霜，便染得、乾坤澄寂。秋满眼、萧萧云树，凄凄风日。山色偏供羁旅恨，年光肯为英雄息？只寒花、不减旧时香，天应惜。 官况薄，劳耕织。诗律在，森戈戟。更山城容我，清尊瑶瑟。不是皇家劳结网，姓名底用人间识？喜使君、时有一笺来，云烟湿。

〇水调歌头

胭脂井。次汤碧山教授韵

他山一卷石，何意效时妆。天生偶然斑驳，兰麝不能香。甃作陈家宫井，浇出后庭玉树，直使国俱亡。故邑久眢废，陈迹草茫茫。 叹人间，才璇室，又阿房。丽华鬒发如鉴，曾此笑相将。一旦江山瓶坠，犹欲夫妻同穴，甚矣色成荒。五色补天缺，万世仰娲皇。

〇水龙吟

半生人海风波，谤书盈箧从文致。归来结构，且图跧伏，敢求华丽？朝暮娱人，水声山色，柳阴花气。笑彤闱紫闼，浮沉十载，更几载，成何事！

好是西成咫尺，秫田风，已飘香味。安排小瓮，从今不怕，邻翁酒贵。更筑诗坛，陪君游刃，周旋余地。但有人来问，金銮旧话，便昏昏醉。

〇水龙吟

过黄河

浊波浩浩东倾，今来古往无终极。经天亘地，滔滔流出，昆仑东北。神浪狂飙，奔腾触裂，轰雷沃日。看中原形胜，千年王气，雄壮势，隆今昔。

鼓枻茫茫万里，棹歌声、响凝空碧。壮游汗漫，山川绵邈，飘飘吟迹。我欲乘槎，直穷银汉，问津深入。唤君平一笑，谁夸汉客，取支机石？

〇沁园春

寄题唐事丞张希孟绰然亭，用王继学参议韵

俯仰乾坤，傲睨羲皇，优游快哉。看平湖秋碧，净随天去；乱峰烟翠，飞入窗来。鸿鹄翱翔，云霄寥廓，斥鹦蓬蒿莫见猜。门常闭，怕等闲踏破，满院苍苔。 人问暮省朝台，奈乌兔堂堂挽不回。爱小轩月落，梦惊风竹；空江岁晚，诗到寒梅。两鬓清霜，一襟豪气，举世相知独此杯，京华客，问九街何处，堪避风埃？

〇沁园春

老子当年，壮志凌云，巍科起家。被尘嚣沸耳，鏖成重听；簿书眯眼，攻作昏花。天上归来，山中绝倒，部曲黄牛鼓吹蛙。闲官好，判园丁牧竖，一日三衙。 平生几度天涯，恰舣住飘飘泛海槎。向竹林苔径，时来教鹤；山泉石鼎，自为烹茶。庭下花开，楼头雨霁，尽著春风笑鬓华。功名事，问西山爽气，多少烟霞。

〇水龙吟

游三台

几年三到三台，往年不似今年好。故人云集，远山屏列，蔚蓝清晓。赵舞燕歌，一时奇绝，百壶倾倒。对山川如昔，风烟不减，但人比、当时老。

放眼秋容无际，碧澄澄、雁天霜早。曹瞒事业，悠悠斜日，茫茫衰草。为问漳流，古来豪杰，浪淘多少。有建安遗瓦，张吾笔阵，把奸雄扫。

〇满江红

次汤碧山清溪

木落霜清，水底见、金陵城郭。都莫问、南朝兴废，人生哀乐。载酒时时寻伴侣，倚闻处处皆楼阁。对溪云、试放醉时狂，浑如昨。 沙洲外，轻鸥落。风帘下，扁舟泊。更寒波摇漾，绿蓑轻箬。为问九原江总道，繁华何似今凉薄。怕素衣、京洛染缁尘，从新濯。

〇南乡子

赠轧二弦胡琴高才甫

锦瑟思华年。底用嘈嘈五十弦。两线清冰千万调，能传。句句分明字字圆。 高艺擅华筵。多少新声出自然。更着赵娘歌宛转，相联。消得诗人笔似椽。

〇菩萨蛮

宿造口用稼轩韵

月明江阔天如水。夜深残烛纵横泪。底事不求安。世间多好山。 一杯君且住。万里人南去。倡汝莫要予 。山寒无鹧鸪。

〇沁园春

寿同馆虎贲百夫长邓仁甫

十载炎方，同饮汉江，同为转蓬。恨寻常会面，当年无分，三千馀里，此地相逢。宇宙英奇，幽并慷慨，肯事区区笔砚中。男儿志，要长枪大剑，谈笑成功。

辕门醉卧秋风，看落日旌旗掩映红。爱朔云边雪，一声寒角，平沙细草，几点飞鸿。湖海情怀，金兰气谊，莫惜琼杯到手空。君知否，怕明朝回首，渭北江东。

🟩许有孚 一首

许有孚字可行，相州汤阴（今属河南）人。登进士第，授湖广儒学副提举，历中宪大夫、同金太常礼仪院事。存词二十首，除二首附见乃兄有壬《圭塘乐府》，余皆见《圭塘欸乃集》（有壬、有孚兄弟及有壬子桢、客马熙等四人唱和诗词之合集），悉为隐逸超旷之辞。

〇太常引

绿衣持节拥亭亭，玉立万娉婷。一见寸心倾，任诗画、有声无声。 新篁摇葆，苍梧张盖，山色入帘青。云淡午风轻，看树影、西窗又横。

🟩张翥 十首

张翥（1287-1368）字仲举，号蜕岩，又号蜕庵，晋宁（今属云南）人。少负才隽，豪放不羁，好蹴鞠，喜音乐，不以家业为意，其父忧之。一旦翻然改，闭门读书，以诗文知名一时。元顺帝至正初，以隐逸荐，召为国子助教。授翰林国史院编修官，与修宋、辽、金三史。累迁至翰林侍读学士兼国子祭酒，以荣禄大夫、翰林学士承旨致仕，后又加河南行省平章政事。翥勤于诱掖后进，不以师道自尊，故学者乐亲炙之。善谐谑，出语辄令人失笑，入其室，蔼然如沐春风。擅诗词，有《蜕庵集》、《蜕岩词》。其以一身历元之盛衰，故诗多忧时伤乱之作，近休尤清圆妥帖，古体亦伉爽多讽谕，往往得唐元（稹）、白（居易）、张（籍）、王（建）遗意。词则婉丽风流，宗南宋，有姜夔、吴文英之余音。论者或以翥为有元一代词宗，至谓元词之不亡者，赖有仲举耳，盖持南宋格律派为衡量标准。虽不免偏执，然翥之为元词大手笔，固无愧焉。

〇菩萨蛮

郎情秋后萧疏叶，妾心陌上悠扬蝶。何处望归鞍？春云山外山。 梨花新月下，独自烧香罢。惟有梦相寻，惊乌啼夜深。

〇南乡子

驿夫夜唱《孤雁》，隔舫听之，令人凄然

野唱自凄凉，一曲《孤鸿》欲断肠。恰似《竹枝》哀怨处，潇湘，月冷云昏觅断行。 离思楚天长，风闪青灯雨打窗。惊起小红楼上梦，悠扬，只在佳人锦瑟旁。

〇临江仙

梁山舟中（二首其二）

羡杀渔村无畔岸，茫茫杨柳蒹葭。雨余秋涨没汀沙。惊鸿投别渚，浴鸟坐沉槎。 残日篱头闲晒网，垂髫来卖鱼虾。得钱沽酒径归家。一声横笛外，烟火隔芦花。

〇蝶恋花

柳絮

陌上垂杨吹絮罢，愁杀行人，又是春归也。点点飞来和泪洒，多情解逐章台马。 瘦尽柔丝无一把，细叶青颦，闲却当时画。惆怅此情何处写？黄昏淡月疏帘下。

〇行香子

止酒（五首其五）

扰扰阎浮，清浊同流。费精神、补喜填忧。岁云暮矣，卿可归休。有板支颐，书遮眼，被蒙头。

蝼蚁王侯，华屋山丘。待他时、老去优游。筑间茅屋，买个黄牛。种芋成区，瓜作圃，稻盈畴。

〇行香子

山水便面

佛寺云边，茅舍山前，树阴中、酒旆低悬。峰峦空翠，溪水清涟，只欠梅花，欠沙鸟，欠渔船。

无限风烟，景趣天然，最宜他、隐者盘旋。何人村墅，若个林泉？恰似攲湖，似枋口，似斜川。

〇满江红

次韵耶律舜中樟亭观潮

望入西泠，乍一线、涛头涌白。疑海上、螯翻山动，鹏抟风积。银汉迢遥槎有信，秋光浩荡云无迹。快醉挥、吟笔倒琼瑰，冯夷宅。 沙草远，迷烟碛。云树老，攲宫壁。叹潮生潮落，几时休息。事往空遗亡国恨，鸟飞不尽吴天碧。正销凝、何处夕阳楼，人横笛？

〇望海潮

丁巳清明日，登定海县招宝山望海

扶桑何许，蓬莱何处？沧海一望漫漫。精卫解填，鼋鼍可驾，凌波直度三韩。云气有无间，只是天是水，无地无山。赑屃鳌掀，飓风俄起昼生寒。

从今不数鲵桓，羡秦人采药，龙伯垂竿。槎信未来，珠光暗徙，群仙约我骖鸾。长啸壮怀宽，且振衣绝顶，酾酒长澜。挥手相招，片帆飞趁暮潮还。

〇多丽

西湖泛舟夕归，施成大席上，以“晚山青”起句，各赋一词

晚山青，一川云树冥冥。正参差、烟凝紫翠，斜阳画出南屏。馆娃归、吴台游鹿，铜仙去、汉苑飞萤。怀古情多，凭高望极，且将尊酒慰飘零。自湖上、爱梅仙远，鹤梦几时醒？空留得、六桥疏柳，孤屿危亭。 待苏堤、歌声散尽，更须携妓西泠。藕花深、雨凉翡翠，菰蒲软、风弄蜻蜓。澄碧生秋，闹红驻景，采菱新唱最堪听。见一片、水天无际，渔火两三星。多情月，为人留照，未过前汀。

〇六州歌头

孤山寻梅

孤山岁晚，石老树查牙。逋仙去，谁为主？自疏花，破冰芽。乌帽骑驴处，近修竹，侵荒藓，知几度，踏残雪，趁晴霞？空谷佳人，独耐朝寒峭，翠袖笼纱。甚江南江北，相忆梦魂赊。水绕云遮，思无涯。 又苔枝上，香痕沁，幺凤语，冻蜂衙。瀛屿月，偏来照，影横斜，瘦争些。好约寻芳客，问前度，那人家。重呼酒，摘琼朵，插鬓鸦。唤起春娇扶醉，休孤负、锦瑟年华。怕流芳不待，回首易风沙，吹断城笳。

〇摸鱼儿

春日西湖泛舟

涨西湖、半篙新雨，曲尘波外风软。兰舟同上鸳鸯浦，天气嫩寒轻暖。帘半卷，度一缕、歌云不碍桃花扇。莺娇燕婉。任狂客无肠，王孙有恨，莫放酒杯浅。 垂杨岸，何处红亭翠馆。如今游兴全懒。山容水态依然好，惟有绮罗云散。君不见。歌舞地、青芜满目成秋苑。斜阳又晚。正落絮飞花，将春欲去，目送水天远。

〇百字令

芜城晚望

碧天向晚，远云开、疑是江南山色。渺渺孤鸿残照外，独上高城望极。鸡散台空，萤沉苑废，龙去沟无迹。英雄安在？千秋恨血凝碧。 我欲携酒重来，佛狸祠下，字暗苍苔石。社鼓神鸦浑不见，一片青青荠麦。夜月琼枝，春风水调，肯慰淹留客？翩然归去，天风扶下双舄。

〇鹧鸪天

为朱氏小妓绣莲赋

一曲吴歌酒半酣。声声字字是江南。书凭仙苑青鸾递，花助妆楼粉蝶衔。 飞燕瘦，宝儿憨。已妍还慧更岩岩。无因剪得湘江水，与蘸春云作舞衫。

〇踏莎行

江上送客

芳草平沙，斜阳远树，无情桃叶江头渡。醉来扶上木兰舟，将愁不去将人去。 薄劣东风，夭斜落絮，明朝重觅吹笙路。碧云红雨小楼空，春光已到销魂处。

🟩李齐贤 七首

李齐贤（1288-1367）字仲思，号益斋，又号栎翁，高丽（今朝鲜）人。年十五登科，历仕本国，官至门下侍中，封鸡林府院君，卒谥文忠。著有《益斋乱稿》、《栎翁稗说》等。元仁宗延祐元年（1314），曾随本国忠宣王至大都（今北京），与姚燧、赵子昂诸公周旋。后又数次来中国。其词在《乱稿》中，以行旅、山水为主，写景极工，笔姿灵活，颇得帆随湘转之妙。

〇浣溪沙

早行

旅枕生寒夜惨凄。半庭明月露凄迷。疲童梦语马频嘶。 人世几时能少壮，宦游何处计东西？起来聊欲舞荒鸡。

〇巫山一段云

潇湘八景（十六首其八）

渔村落照

远岫留残照，微波映断霞。竹篱茅舍是渔家，一径傍林斜。 绿岸双双鹭，青山点点鸦。时闻笑语隔芦花，白酒换鱼虾。

〇巫山一段云

潇湘八景（十六首其十一）

潇湘夜雨

暗澹青枫树，萧疏斑竹林。篷窗夜雨冷难禁，欹枕故乡心。 二女湘江泪，三闾楚泽吟。白云千载恨沉沉，沧海未为深。

〇巫山一段云

远浦归帆

南浦寒潮急，西岑落日催。云帆片片趁风开，远映碧山来。 出没轻鸥舞，奔腾阵马回。船头浪吐雪花堆，画鼓殷春雷。

〇巫山一段云

潇湘夜雨

潮落蒹葭浦，烟沉桔柚洲。黄陵祠下雨声秋。无限古今愁。 漠漠迷渔火，萧萧滞客舟。个中谁与共清幽？唯有一沙鸥。

〇太常引

暮行

栖鸦去尽远山青，看暝色，入林垌。灯火小于萤，人不见，苔扉半扃。 照鞍凉月，满衣白露，系马睡寒厅。今夜候明星，又何处，长亭短亭？

〇鹧鸪天

鹤林寺

夹道幽篁接断山，小桥流水走平田。云间无处寻黄鹤，雪里何人开杜鹃？ 夸富贵，慕神仙，到头还是梦悠然。僧窗半日闲中味，只有诗人得秘传。皆山中故事。

〇蝶恋花

汉武帝茂陵

石室天坛封禅了，青鸟含书，细报长生道。宝鼎光沉仙掌倒，茂陵斜日空秋草。 百岁真同昏与晓，羽化何人，一见蓬莱岛？海上安期今亦老，从教吃尽如瓜枣。

〇满江红

相如驷马桥

汉代文章，谁独步？上林词客。游曾倦，家徒四壁，气吞七泽。华表留言朝禁闼，使星动彩归乡国。笑向来、父老到如今，知豪杰。 人世事，真难测；君亦尔，将谁责？顾金多禄厚，顿忘畴昔。琴上早期心共赤，镜中忍使头先白？能不改，只有蜀江边，青山色。

〇江神子

七夕冒雨到九店

银河秋畔鹊桥仙。每年年，好因缘。倦客胡为，此日却离筵？千里故乡今更远，肠正断，眼空穿。 夜寒茅店不成眠。一灯前。雨声边。寄语天孙，新巧欲谁传？懒拙只宜闲处著，寻旧路，卧林泉。

〇水调歌头

过大散关

行尽碧溪曲，渐到乱山中。山中白日无色，虎啸谷生风。万仞崩崖叠嶂，千岁枯藤怪树，岚翠自蒙蒙。我马汗如雨，修径转层空。 登绝顶，览元化，意难穷。群峰半落天外，灭没度秋鸿。男子平生大志，造物当年真巧，相对孰为雄。老去卧丘壑，说此诧儿童。

〇人月圆

马嵬效吴彦高

五云绣岭明珠殿，飞燕倚新妆。小颦中有，渔阳胡马，惊破霓裳。 海棠正好，东风无赖，狼藉春光。明眸皓齿，如今何在？空断人肠。

🟩赵雍 三首

赵雍（1289-？），字仲穆，湖州（今浙江吴兴县）人。孟頫仲子，生于至元二十六年，以祖荫守昌国（今浙江定海县）、海宁（今浙江海宁县）二州，历迁至集贤待制，同知湖州路总管府事。所为词，多婉丽之作。

〇摊破浣溪沙

春草萋萋绿渐浓。梨花落尽晚来风。试问相逢何处好，小楼东。 朱箔影移无限恨，玉萧声转曲将终。独倚阑干谁是伴，月明中。

〇江城子

仙肌香润玉生寒。悄无言。思绵绵。无限柔情，分付与春山。青鸟能传云外信，凭说与，带围宽。 花梢新月几时圆。再团圞。是何年。可是当初，真个两无缘。极目故人天际远，多少恨，凭阑干。

〇水调歌头

春色去何急，春去尚微寒。满地落花芳草，渐觉绿阴圆。马足车尘情味，暑往寒来岁月，扰扰十余年。赢得朱颜老，孤负好林泉。 宝装鞍，金作镫，玉为鞭。须臾得志，纷华满眼纵相谩。功名自来无意，富贵浮云何济，于我亦徒然。万事付一笑，莫放酒杯干。

🟩王蒙一首

王蒙（？-1385）字叔明。号香光居士。湖州（今属浙江）人，赵孟頫甥，元末官理问，战乱中弃官，隐居临平黄鹤山，自号黄鹤山樵。明初，出任山东泰安知州。工画山水，笔墨秀润。敏于文，不尚榘度。词有唐人风味。后坐事瘐死狱中。

〇忆秦娥

花如雪，东风夜扫苏堤月。苏堤月，香销南国，几回圆缺？ 钱塘江上潮声歇，江边杨柳谁攀折？谁攀折？西陵渡口，古今离别。

🟩沈禧

沈禧，字廷锡，吴兴（今浙江湖州）人。有《竹窗词》。

〇沁园春

追次文丞相题张巡许远两忠臣庙

临死不惧，临危不惊，何碍何妨。纵刀锯在前，鼎锅居后，当斯之际，观作寻常。天汉桥头，睢阳城上，两处成名一样香。精忠操，何堪与比，出冶坚钢。 江山几见兴亡。野草平原总战场。慨区区忍死，偷生恃宠，欺孤虐寡，敢并遗芳。庙食从今，纲常不弛，功烈何如郭汾阳。千秋下，论二公节义，天地难量。

🟩宋褧 四首

宋褧（1292-1344）字显夫，宛平（今已并入北京）人。元泰定帝元年（1324）进士，授校书郎。累官监察御史，于朝廷政事多所建明。迁国子司业。进翰林直学士，兼经筵讲官。卒赠范阳郡侯，谥文清。褧博览群籍，与兄本先后入馆阁，以文学齐名，人称“二宋”。有《燕石集》。其诗清新飘逸，间出奇古，辞藻焕发，时患才多，大抵富赡之过，贪多务得，遂不能刮垢磨光，然武库之兵利钝互陈，论其大体，足为一家。其文温润洁净，亦不失体裁。词在集中，得失殆与诗同。

〇菩萨蛮

丹阳道中

西风落日丹阳道，竹岗松阪相环抱。何处最多情？练湖秋水明。 驿城那惮远，佳句初开卷。寒雁任相呼，羁愁一点无。

〇菩萨蛮

卫州道中。至元四年十一月，与八儿思不花御史同行，按行河南四道

两歧流水清如酒，草根风蹙冰皮皱。雪净太行青，联镳看画屏。 按行多雅志，解起澄清志。回首五云天，东华尘似烟。

〇清平乐

武陵客舍小酌，与田夫相对酬酢。闻农师、子嘉诸人方饮他所欢甚

花台竹坞，对雨罗尊俎。邂逅田翁同笑语，问讯村墟禾黍。 酒徒咫尺高阳，粉营狎坐飞觞。一种麹生风味，不知谁弱谁强？

〇行香子

暮抵应城，宿县斋后园

槲叶风干，桕叶霜殷。浅坡陀、路径回环。喜投公馆，暂卸征鞍。对竹萧森，松夭矫，菊斓斑。

岁晏天寒，谁共清欢？过黄昏、愁恨多端。烛花渐暗，炉火将残。更雁声哀，砧声急，雨声繁。

〇浣溪沙

昆山州城西小寺晚憩

落日吴江驻画桡，招提佳处暂逍遥。海风吹面酒全销。 曲沼芙蓉秋的的，小山丛桂晚萧萧，几时容我夜吹箫？

🟩詹正一首

詹正（生卒不详，大约为宋末元初人），一作詹玉，字可大，别号天游，古郢（今湖北江陵）人。宋末官翰林学士，入元落拓以终。工词，有《天游词》传世，唐圭璋编《全宋词》考定辑录其词共十三首。《诗词余话》谓“詹可大风流才思，不减昔人。”（《词林纪事》卷二十一引）《词品》云：“詹天游以艳词得名，见诸小说。”（《词话丛编》）其实詹正词亦多寓故国乔木之悲。

〇齐天乐

赠童瓮天兵后归杭

相逢唤醒京华梦，吴尘暗班吟发。倚担评花，认旗沽酒，历历行歌奇迹。吹香弄碧，有坡柳风情，逋梅月色。画鼓红船，满湖春水断桥客。当时何限俊侣，甚花天月地，人被云隔。却载苍烟，更招白鹭，一醉修江又别。今回记得，再折柳穿鱼，赏花催雪。如此湖山，忍教人更说！

〇霓裳中序第一

至元间，监醮长春宫。见羽士丈室古镜，状似秋叶，背有金刻“宣和御宝”四字，有感因赋

一规古蟾魄，瞥过宣和几春色。知那个、柳松花怯，曾搓玉团香，涂云抹月。龙章凤刻。是如何儿女消得。便孤了、翠鸾何限，人更在天北。 磨灭，古今离别。幸相从，蓟门仙客。萧然林下秋叶。对云淡星疏，眉青影白。佳人已倾国。谩赢得痴铜旧画。兴亡事，道人知否？见了也华发。

🟩姚云文

姚云文（生卒不详），字圣瑞，江西高安县人。宋咸淳进士。入元，授承直郎、抚建两路儒学提举。有《江村遗稿》。

〇摸鱼儿

艮岳

渺人间，蓬瀛何许？一朝飞入梁苑。辋川梯洞层崖出，犹带鬼愁龙怨。穷游宴，谈笑里，金风吹折桃花扇。翠华天远，怅莎沼萤枯，锦屏烟合，草露泫苍藓。 东华梦，好在牙樯琱辇。画图历历曾见。落红万点孤臣泪，斜日牛羊春晚。摩双眼，看尘世，鳌宫又报鲸波浅？。吟鞭拍断，便乞与娲皇，化成精卫，填不尽遗憾。

🟩罗志仁 三首

罗志仁（生卒不详），号壶秋，安徽涂川人。事迹不详。词见《元草堂诗余》、《词综》及《历代诗余》。

〇金人捧露盘

钱塘怀古

湿苔青，妖血碧，坏垣红。怕精灵、来往相逢。荒烟瓦砾，宝钗零乱隐鸾龙。吴峰越巘，翠颦锁、若为谁容。 浮屠换，朝阳殿，僧磬改，景阳钟。兴亡事、泪老金铜。骊山废尽，更无官女说玄宗。海涛落月，角声起、满眼秋风。

〇霓裳中序第一

四圣观

来鸿又去燕。看罢江湖收画扇。漫湖曲、雕阑倦倚，正船过西陵，快篙如箭。凌波不见，但陌花、遗曲凄怨。孤山路、晚蒲病柳，淡绿锁深院。 离恨，五云宫殿。记旧日、曾游翠辇。青红如写便面。怅下鹄池荒，放鹤人远。粉墙随岸转。漏碧瓦、残阳一线。蓬莱梦、人间那信，坐看海涛浅。

〇木兰花慢

禁酿

汉家糜粟诏，将不醉，饱生灵。便收拾银瓶，当垆人去，春歇旗亭。渊明。权停种秫，遍人间、渐学屈原醒。天子宜呼李白，妇人却笑刘伶。

提葫芦更有谁听。爱酒已无星。想难变春江，蒲桃酿绿，空想芳馨。温存。鸬鹚鹦鹉，且茶瓯，淡对晚山青。但结秋风渔梦，赐酺依旧沉冥。

🟩彭元逊

彭元逊（生卒不详），江西禾川人。事迹无可考。《元草堂诗余》录词二十余首。

〇满江红

牡丹

翠袖馀寒，早添得铢衣几重。何须怪，妍华都谢，更为谁容。衔尽枯花成鹿苑，人间不恨雨和风。剩一枝流落到人家，清泪红。 山雾湿，倚熏笼。垂叶，髩酥融。恨宫云一朵，飞过崆峒。白日长闲青鸟在，杨家花落白蘋中。问故人？忍更负东风，樽酒空。

🟩谢应芳 三首

谢应芳（1296左右-1392左右）字子兰，号龟巢老人，武进（今属江苏）人。自幼笃志好学，潜心程朱（北宋程颢、程颐、南宋朱熹）理学，以道义名节自励。元顺帝至正中，隐白鹤溪（在武进西南），授徒讲学。荐授三衢（今浙江衢州一带）清献书院山长，阻兵不能赴。避乱徙居苏州。明洪武中归里。年益高，学行益劭，德望重于东南。尝著《辨惑编》，力破宗教迷信鬼神之说。有《龟巢集》。诗颇雅洁。文多应酬之作，然亦颇及国计民生、人心风俗，非徒以笔墨为物役者。词在集中，清旷诙谐，俚者近乎散曲。

〇西江月

秋暮，简友人索酒

老大无人青眼，凄凉奈尔黄花？秋来杯酌断流霞，兀对江山如画。 梦里去寻东老，觉来欲唤西家。山童羞说未能赊，报道点茶来也！

〇蓦山溪

遣闷。至正丙申作

无端汤武，吊伐功成了。赚尽几英雄？动不动、东征西讨。七篇书后，强辨竟无人，他两个、至诚心，到底无分晓。 髑髅满地，天也还知道。谁解挽银河，教净洗、乾坤是好？山妻笑我，长夜《饭牛歌》，这一曲、少人听，徒自伤怀抱。

〇满江红

吴江阻风

怪底春风，要将我、船儿翻覆。行囊里，是群贤相赠、几篇珠玉。江上青山吹欲倒，湖中白浪高于屋。幸年来、阮籍惯穷途，无心哭。 归去也，瓶无粟。吟啸处，居无竹。看造物，怎生安顿、老夫盘谷？第四桥边寒食夜，水村相伴沙鸥宿。问客怀、那有许多愁？三千斛。

〇水调歌头

中秋言怀

战骨缟如雪，月色惨中秋。照我三千白发，都是乱离愁。犹喜淞江西畔，张绪门前杨柳 ，堪系钓鱼舟。有酒适清兴，何用上南楼。 擐金甲,驰铁马，任封侯。青鞋布袜，且将吾道付沧洲。老桂吹香未了，明月明年重看，此曲为谁讴。长揖二三子，烦为觅菟裘。

🟩倪瓒 三首

倪瓒（1301-1374）初名珽，字元镇，号云林子，又号幻霞子、荆蛮民、经锄隐者等，无锡（今属江苏）人。共先以豪富雄一郡，而瓒不事治产，强学好修。筑云林堂、清网阁，藏书数千卷，手自勘定。元顺帝至正初，以督输官租，羁絷忧愤，乃尽鬻家产，得钱即推与知旧。未几，农民军纷起，富家悉破败，而瓒独扁舟箬笠，浪迹太湖，逍遥自得。明太祖洪武七年（1374），始还乡里，卒。瓒以书画名家，擅水墨山水，逸笔草草，清远萧疏，影响于明清文人画者甚巨，与黄公望、吴镇、王蒙合称“元四家”，传世之作有《雨后空林图》、《渔庄秋霁图》等。书自隶入，古而媚，密而疏，有晋人之风。兼工诗文词，有《清网阁全集》。其词单行者曰《云林乐府》，雅洁蕴藉，无尘垢气。

〇人月圆

惊回一枕当年梦，渔唱起南津。画屏云嶂，池塘春草，无限消魂。 旧家应在，梧桐覆井，杨柳藏门。闲身空老，孤篷听雨，灯火江村。

〇人月圆

伤心莫问前朝事，重上越王台。鹧鸪啼处，东风草绿，残照花开。 怅然孤啸，青山故国，乔木苍苔。当时明月，依依素影，何处飞来？

〇江城子

感旧

窗前翠影湿芭蕉，雨潇潇，思无聊。梦入故园，山水碧迢迢。依旧当年行乐地，香径杳，绿苔饶。

沉香火底坐吹箫，忆妖娆，想风标。同步芙蓉，花畔赤阑桥。渔唱一声惊梦觉，无处觅，不堪招。

〇江城子

满城风雨近重阳，湿秋光，暗横塘。萧瑟汀蒲，岸柳送凄凉。亲旧登高前日梦，松菊径，也应荒。

堪将何物比愁长？绿泱泱，绕秋江。流到天涯，盘屈九回肠。烟外青蘋飞白鸟，归路阻，思微茫！

〇太常引

寿彝斋

柳阴濯足水侵矶，香度野蔷薇。芳草绿萋萋，问何事，王孙未归？ 一壶浊酒，一声清唱，帘幕燕双飞。风暖试轻衣，介眉寿，遥瞻翠微。

〇小桃红

一江秋水洗寒烟，水影明如练。眼底离愁数行雁。雪晴天。 绿苹红蓼参差见。吴歌荡桨，一声哀怨，惊起白鸥眠。

🟩顾德辉 一首

顾德辉（1310-1369），一名阿瑛，字仲瑛，昆山（今属江苏）人。举茂才，署会稽教谕，辟行省属官，皆不就。家世素封，轻财结客，年三十始折节读书。购古书名画、彝鼎秘玩，筑别墅藏之，题为“玉山佳处”，晨夕与客置酒赋诗于其中。才情妙丽，著称东南。晚年削发，自号金粟道人。有《玉山草堂集》。

〇青玉案

春寒恻恻春阴薄。整半月，春萧索。晴日朝来升屋角。树头幽鸟，对调新语，语罢双飞却。

红入花腮青入萼。尽不爽，花期约。可恨狂风空自恶。晓来一阵，晚来一阵，难道都吹落？

🟩何可视 二首

何可视，字思明，嘉兴（今属浙江）人。生卒年不详。值元末世乱，不仕。自号烂柯樵者。

〇蝶恋花

金井啼鸦深院晓，飏尽东风，柳絮吹难了。燕子多情相识早，杏梁依旧双双到。 一缕沉烟帘幕悄，满眼飞花，只搅人怀抱。十二玉楼春树杪，天涯不断青青草。

〇玉楼春

邻鸡喔喔晨窗白，檐树深沉初辨色。鸳鸯瓦上露溶溶，翡翠帘边风瑟瑟。 小楼一半屏山隔，不灭银缸通照夕。还乡好梦却忘愁，梦破那堪仍在客。

🟩舒頔 一首

舒頔（1304-1377）字道原，号贞素先生，绩溪（今属安徽）人。年十五六，明经史之学。元顺帝至元三年（1337），江东宪使辟为贵池（今属安徽）教谕，秩满调丹徒（今属江苏）。至正十年（1350），转台州路（今浙江临海一带）儒学正，以道梗不赴，奉亲携书归遁山中。十七年（1357），朱元璋军定徽州（今安徽欲县一带，绩溪属焉），文章礼聘，以疾辞，高卧不出。名所居曰贞素斋，著自守之志。寿终于家。顿博学洽闻，善隶书，为诗文不属草。文章有法度，多颂明功德，盖立身虽为故国守节，立论则不掩新朝之美，是非甚公。为诗盘桓苍古，不尚纤巧组织。词亦清爽排宕。有《华阳贞素斋集》。

〇小重山

端午

碧艾香蒲处处忙，谁家儿共女，庆端阳？细缠五色臂丝长，空惆怅，谁复吊沅湘！ 往事莫论量，千年忠义气，日星光。《离骚》读罢总堪伤，无人解，树转午阴凉。

🟩萨都剌 三首

萨都剌（约1308-？）字天锡，号直斋。其族属有蒙古、汉、回、维吾尔诸说，未知孰是。祖、父以世勋镇云、代（今山西大同、代县一带），遂为雁门（今代县一带）人。元泰定帝四年（1327）进士，历官京口（今江苏镇江）录事长、南行台掾、御史台架阁官、闽海廉访知事、河北廉访经历等。曾因弹劾权贵而左迁。好游佳山水，深岩邃壑、人迹不到之处，无不穷其幽微，徘徊终日不能去。尝登司空山（在今安徽太湖）太白台，叹曰：“此老真山水精也。”遂结庐其下。年八十余，卒。工诗词，有《雁门集》。词在集中，长于怀古，笔力雄健。亦善画，传世之作有《严陵钓台图》、《梅雀图》，今藏故宫博物院。

〇满江红

金陵怀古

六代繁华，春去也、更无消息。空怅望、山川形胜，已非畴昔。王谢堂前双燕子，乌衣巷口曾相识。听夜深、寂寞打孤城，春潮急。 思往事，愁如织。怀故国，空陈迹。但荒烟衰草，乱鸦斜日。《玉树》歌残秋露冷，胭脂井坏寒螀泣。到如今，惟有蒋山青，秦淮碧。

〇念奴娇

登石头城

石头城上，望天低吴楚，眼空无物。指点六朝形胜地，唯有青山如壁。蔽日旌旗，连云樯橹，白骨纷如雪。一江南北，消磨多少豪杰。 寂寞避暑离宫，东风辇路，芳草年年发。落日无人松径冷，鬼火高低明灭。歌舞尊前，繁华镜里，暗换青青发。伤心千古，秦淮一片明月。

〇木兰花慢

彭城怀古

古徐州形胜，消磨尽、几英雄。想铁甲重瞳，乌骓汗血，玉帐连空。楚歌八千兵散，料梦魂、应不到江东。空有黄河如带，乱山起伏如龙。

汉家陵阙动秋风。禾黍满关中。更戏马台荒，画眉人远，燕子楼空。人生百年如寄，且开怀、一饮尽千钟。回首荒城斜日，倚栏目送飞鸿。

〇酹江月

登凤凰台怀古用前韵

六朝形胜，想绮云楼阁，翠帘如雾。声断玉箫明月底，台上凤凰飞去。天外三山，洲边一鹭，李白题诗处。锦袍安在？淋漓醉墨飞雨。 遥忆王谢功名，人间富贵，散草头朝露。淡淡长空孤鸟没，落日招提铃语。古往今来，人生无定，南北行人路。浩歌一曲，莫辞别酒频注。

〇酹江月

任御史有约不至

秦淮晓发，挂云帆十丈，天风如箭。一碧湖光三十里，落日水平天远。系马维舟，买鱼沽酒，杨柳人家店。轻寒袭袂，淮南霜色犹浅。 几度暮鼓晨钟，南来北去，游子心□倦。芳草萋萋天际绿，怅望故人应转。翠袖偎香，锦筝弹月，何处相留恋？有人独自，灯花深夜频剪。

〇水龙吟

赠友

王郎锦带吴钩，醉骑赤鲤银河去。绛袍弄月，银壶吸酒，锦笺挥兔。秃鬓西风，短篷落月，东吴西楚。怅丹阳郭里，相逢较晚，共剪烛，西窗雨。

文采风流俊伟，碧纱巾挂珊瑚树。出门万里，掀髯一笑，青山无数。扬子江头，冻沙寒雨，暮天飞鹭。待明朝酒醒，金山过，瓜洲渡。

〇少年游

去年人在凤凰池。银烛夜弹丝。沉火香消，梨云梦暖，深院绣帘垂。 今年冷落江南夜，心事有谁知。杨柳风和，海棠月淡，独自倚阑时。

〇卜算子

泊吴江夜见孤雁

明月丽长空，水净秋宵永。悄无乌鹊向南飞，但见孤鸿影。 自离边塞路，偏耐江波静。西风鸣宿梦魂单，霜落蒹葭冷。

〇小阑干

去年人在凤凰池，银烛夜弹丝。沉水香消，梨云梦暖，深院绣帘垂。今年冷落江南夜，心事有谁知？杨柳风柔，海棠月淡，独自倚栏时。

🟩邵亨贞 一首

邵亨贞（1309-1401）字复孺，号清溪，又号贞溪，松江华亭（今上海松江）人。通博敏赡，经史而外，虽阴阳医卜佛老之书，无不精核。元顺帝至正中（一说明太祖洪武中），训导松江府学，尝屯戍吴（今江苏苏州）秀（今浙江嘉兴）间。明简文帝时卒，年九十三。工篆隶书，善诗文词曲。著有《野处集》、《蛾术诗选》、《蛾术词选》。其文大致清快而步伐井然；诗格文雅，无元季绮缛之习；词亦清丽隽永，惟生丁元明易代之际，中经忧患，故多迟暮之感。

〇虞美人

谢张芳远惠杏花

闭门日日听风雨，不道春如许。老来犹自爱看花，及至看花双眼被愁遮。 杏花不改胭脂面，愁里惊相见。花枝犹可慰愁人，只是鬅鬙短鬓不禁春。

〇虞美人

无情世事催人老，不觉风光好。江南无处不萧条，何处笙歌灯火作元宵。 承平父老头颅改，就里襟怀在。相逢不忍更论心，只向路旁握手共沉吟。

〇浣溪沙

西子湖头三月天，半篙新涨柳如烟。十年不上断桥船。 百媚燕姬红锦瑟，五花宛马紫丝鞭。年年春色暗相牵。

〇祝英台近

和云西老人秋怀韵

暮天云，深夜雨。幽兴到何许？风拍疏帘，灯影逗窗户。自从暝宿河桥，露听江笛，久不记、旧游湘楚。 正无绪。可奈满目清商，萧萧五陵树。斜掩屏山，肠断庾郎赋。几回思绕蘋花，梦寻兰棹，怕惊起，故溪鸥鹭。

〇齐天乐

甲戌清明雨中

离歌一曲江南幕，依稀灞桥回首。立马东风，送人南浦，认得当年杨柳。梨花过后，悄不见邻墙，弄梅纤手。绮陌东头，个人还似旧时否？ 相如近来病久。纵腰围暗减，犹未全瘦。宿酒昏灯，重门夜雨，寒食清明依旧。新愁漫有。第一是伤心，粉销红溜。待约明朝，问舟官渡口。

〇浣溪沙

丁酉早春试笔，柬钱南金

乱后无诗做好春。春光却又恼诗人。溪头举目暗伤神。 杨柳官桥人迹绝，杏花歌馆烧痕新。相期何处避兵尘。

〇江月晃重山

辛丑上元前一夕，积雪试晴，顿有春意，小溪之上，有张灯于琳馆者，慨然感兴，以此写之。

梅萼香融霁雪，檐牙暖溜悬冰。出林幽鸟动春声。元宵近，愁里梦还惊。 村巷依然素月，寒窗总是青灯，难寻遗老问承平。南朝事，千古独伤情。

〇兰陵王

岁晚忆王彦强而作

暮天碧。长是登临望极。松江上、云冷雁稀，立尽斜阳耿相忆。凭阑起叹息。人隔吴王故国。年华晚，烟水正深，难折梅花寄寒驿。东风旧游历。记草暗书帘，苔满吟屐。无情征旆催离席。嗟月堕寒影，夜移清漏，依稀曾向梦里识。恍疑见颜色。空惜。鬓毛白。恨莫趁金鞍，犹误尘迹。何时弭棹苏台侧。共漉酒纱帽，放歌瑶瑟。春来双燕，定到否，旧巷陌。

🟩顾阿瑛

顾阿瑛（1310-1369），一名德辉，字仲瑛，昆山（今属江苏）人。举茂才，署会稽教谕，辟行省属官，均辞不就。为人轻财好客，筑别墅于南泾，题为“玉山佳处”，日夕与客饮酒赋诗其中。晚年避张士诚辟，断发出家，自号金粟道人。有《玉山璞稿》，词存四首，后人辑为《玉山璞词》。

〇青玉案

彦成以他故去，作此怀之

春寒侧侧春阴薄。整半月，春萧索。旭日朝来升屋角。树头幽鸟，对调新语，语罢双飞却。 红入花腮青入萼。尽不爽花期约。可恨狂风空做恶。晓来一阵，晚来一阵，难道都吹落。

〇凭阑人

题曹云西赠伎小画

谁写江南一段秋，妆点钱塘苏小楼。楼中多少愁，楚山无尽头。

🟩陶宗仪

陶宗仪，字九成，号南村，黄岩（今属浙江）人，寓居松江。元末举进士不第，遂绝意仕进，游于两浙。明洪武中聘为教官。曾师事张翥、李孝光、杜本诸人，诗格颇高。有《南村诗集》、《沧浪棹歌》、《南村辍耕录》等，词存六首，辑为《南村诗馀》。

〇南浦

会波村，在松江城北三十里，其西九山离立，若幽人冠带拱揖状。一水兼九山南过村外，以入于海，而沟塍畎浍，隐翳竹树间。春时桃花盛开，鸡犬之声相闻，殊有武陵风概，隐者停云子居焉。一舟曰水光山色，时放乎中游，或投竿，或弹琴，或呼酒独酌，或哦咏陶谢韦柳诗，殆将与功名相忘。尝坐余舟中作茗供。襟抱清旷，不觉度成此曲。主人即谱入中吕调，命洞箫吹之，与童子棹歌相答，极鸥波缥缈之思云

如此好溪山，羡云屏九叠，波影涵素。暖翠隔红尘，空明里，着我扁舟容与 。高歌鼓枻 ，鸥边长是寻盟去。头白江南，看不了，何况几番风雨。画图依约天开，荡清晖，别有越中真趣 。孤啸拓篷窗、幽情远，都在酒瓢茶具。水葓摇，晚月明，一笛潮生浦。欲问渔郎无恙否。回首武陵何许。

🟩王从叔 二首

王从叔（生卒不详），号山樵，庐陵（今江西吉安）人。

〇昭君怨

门外春风几度，马上行人何处？休更卷珠帘，草连天。 立尽海棠花月，飞到荼䕷香雪。莫恨梦难成，梦无凭。

〇阮郎归

忆别

风中柳絮水中萍，聚散两无情。斜阳路上短长亭。今朝第几程？何限事，可怜生，能消几度春。别时言语总伤心，何曾一字真。

🟩凌云翰

凌云翰，字彦翀，号柘轩，钱塘（今浙江杭州）人。元末至正十九年（1359）举浙江乡试，授平江路学正，未赴。明初被迫出仕，任成都府学教授，坐贡举乏人，贬谪南荒而死。有《柘轩集》，《彊村丛书》辑《柘轩词》一卷。

〇木兰花慢

赋白莲和宇舜臣韵

怅波翻太液，谁留住，蕊珠仙 。向水殿云廊，玉容花貌，几度争鲜。人间延秋无计，掩霓裳、犹忆舞便娟。画里倾城倾国，望中非雾非烟。雁飞不到九重天。水调漫流传 奈花老房空，菂存心苦 ，藕断丝连。西风佩环轻解，有冰弦、谁复记华年。留得锦囊遗墨，魂消古汴宫前。

🟩王喆

王喆（或作王嘉）（1112-1170），原名中孚，字允卿，改名世雄，字德威，道号重阳子，陕西咸阳人。本为士人。曾应金朝文举、武举，均落第。正隆四年（1159），自称在陕西甘河镇得异人指授真诀，遂大悟，弃家穴居，筑“活死人墓”苦修。金世宗大定七年（1167），焚庵出关，赴山东传道，陆续招收了马钰、谭处端、刘处玄、丘处机、王处一、郝大通、孙不二七大弟子，正式创立了全真教，被奉为重阳祖师。有《重阳全真集》十三卷、《重阳教化集》三卷、《重阳分梨十化集》二卷、《立教十五论》等。词存集中及《鸣鹤余音》、《金莲正宗记》诸书，凡六百七十六首，开创了全真道以词阐教之风。

〇解佩令

爱看柳词，遂成

平生颠傻，心猿轻忽。乐章集、看无休歇。逸性摅灵，返认过、修行超越。仙格调，自然开发。 四旬七上，慧光崇兀。词中味、与道相谒。一句分明，便悟彻、耆卿言曲。杨柳岸、晓风残月。

🟩丘处机

丘处机（1148-1227），是全真教中不世出的英才和宗教领袖。他本字通密，登州栖霞（今属山东）人。年十九，师事王喆，学道昆嵛山，号长春子。大定九年（1169）随王喆入关，居磻溪（今陕西宝鸡东南）等地。大定二十八年（1188），曾应金世宗召至中都。兴定三年（1219），应聘率十八弟子西行，见成吉思汗于雪山行营。元光二年（1223）东归至燕京，居太极宫，后改名长春宫。受命掌天下道教。丘处机与刘处玄、谭处端、马钰合称“丘刘谭马”四大士，再加上王处一、郝大通和孙不二，合称七真，后世誉为“七朵金莲”、“全真七子”。而丘处机对于全真教的发展影响巨大，在全真教历史上的地位仅次于王喆。有《磻溪集》七卷，词存一百五十二首，后人辑为《磻溪词》。

〇无俗念

灵虚宫梨花词

春游浩荡，是年年、寒食梨花时节。白锦无纹香烂漫，玉树琼葩堆雪。静夜沉沉，浮光霭霭，冷浸溶溶月。人间天上，烂银霞照通彻。 浑似姑射真人，天姿灵秀，意气舒高洁。万化参差谁信道，不与群芳同列。浩气清英，仙材卓荦，下土难分别。瑶台归去，洞天方看清绝。

🟩尹志平

尹志平（1169-1251），字太和，号清和真人。莱州（今山东莱州）人。丘处机高弟，金末主玉清观，后随丘处机远赴西域，继任全真掌教。有《葆光集》三卷，中下卷载词一百六十九首。

〇临江仙

袁夫人住沙漠十年，后出家，回都，作词以赠之。

十载饱谙沙漠景，一朝复到都门。如今一想一伤魂。休看苏武传，莫说汉昭君 过去未来都拨置，真师幸遇长春。知君道念日添新。皇天宁负德，后土岂亏人。

🟩姬翼

姬翼（1194-1269），字辅之，泽州高平（今属山西）人。金亡后，师事王志谨，改名志真，号知常子。蒙哥汗时曾讲学燕京长春宫，后主汴梁朝元宫事。有《知常先生云山集》八卷，卷三载词一百六十三首。

〇鹧鸪天

云散风清雨后天。新荷擎露碎珠圆。清泉汩汩流尘外，白石岩岩赖醉眠，山色里，水声边。留连风月话重玄。溪童欲问人间事，笑指漫空柳撒绵。

🟩周巽 一首

周巽字巽亨，号巽泉，吉安（今属江西）人。在元尝从征道、贺二县（分属今湖南、广西）瑶民，以功授永明（今湖南江永）主簿。明洪武九年（1376）尚在世。能诗词，抒怀写景，颇近自然，有《性情集》。

〇江南弄

秋声起，庭院收残暑，凉蝉抱叶鸣疏雨。玉箫吹彻人倚楼，银汉迢迢度女牛。 梧桐落翠露华冷，络纬啼寒月影流。月影流，愁无限，思君不见南飞雁。

🟩无名氏 一首

〇踏莎行

香罢宵薰，花孤昼赏，粉墙一丈愁千丈。多情春梦苦抛人，寻郎夜夜离罗幌。 好句刊心，佳期束想，甫愁春到还愁往。消魂细柳一时垂，断肠芳草连天长。